Harvs Ekers T.

Miljonāra prāta noslēpumi

T. Harvs Ekers

MILJONĀRA PRĀTA NOSLĒPUMI

Šī grāmata ir veltīta manai ģimenei: mīlošajai sievai Rohelei, apbrīnojamajai meitai Medisonai, un kolosālajam dēlam Džesijam.

PATEICĪBAS

Grāmatas rakstīšana tiek uzskatīta par individuālu projektu, bet realitātē — ja vēlies, lai grāmatu lasītu tūkstošiem vai, cerams, miljoniem cilvēku, nepieciešama vesela komanda. Vispirms vēlos pateikties savai sievai Rohelei, meitai Medisonai un dēlam Džesijam. Paldies, ka devāt man iespēju darīt to, ko esmu ieradies šeit veikt. Vēlos arī pateikties saviem vecākiem — Semam un Sārai, kā arī savai māsai Mērijai un māsas vīram Hārvijam par nebeidzamo mīlestību un atbalstu. Ar milzīgu pateicību atceros Geilu Baziliju [Gail Balsillie), Mišelu Bēru (Michelle Burr), Šelliju Venisu (Shelley Wenus), Robertu un Rok-sanu Riopelus (Robert un Roxanne Riopel), Donnu Foksu (Donna Fox), A. Keidžu (A. Cage), Džefu Feiginu (Jeff Fagin), Koreju Kouvenbergu (Corey Kouwenberg), Krisu Ebesonu (Kris Ebbeson) un visu Virsotnes iespēju apmācības komandu par cītīgo darbu un aizrautību, sniedzot pozitīvu ieguldījumu cilvēku dzīvē, kā arī veidojot Virsotnes iespēju apmācības firmu par vienu no visstraujāk augošiem personiskās attīstības uzņēmumiem pasaulē.

Ar pateicību vēlos pieminēt savu izcilo grāmatu aģentu Boniju Solovu (Bonnie Solow) par nepārtraukto palīdzību,

atbalstu un manis izvadīšanu caur grāmatu biznesa sarežģītajām niansēm. Nākamais lielais paldies — Harper-Business komandai: izdevējam Stīvam Hanselmanam (Steve- Hanselman), kam piederēja šā projekta iecere un kas ieguldīja tajā tik daudz laika un enerģijas, brīnišķīgajam redaktoram Herbam Šafneram (Herb Schaffner), komercdirektorei Keitai Pfeiferei (Keith Pfeffer) un rek-lāmdirektoram Lerijam Hjūsam (Larry Hughes). īpašu pateicību vēlos izteikt saviem kolēģiem Džekam Ken-fīldam (Jack Canfield), Robertam G. Allenam (Robert G. Alien) un Markam Viktoram Hansenam (Mark Victor Hansen) par draudzību un nepārtrauktu atbalstu jau kopš paša iesākuma. Tāpat esmu dziļi pateicīgs visiem Virsotnes iespēju apmācības semināru apmeklētājiem, tehniskajam personālam un kopuzņēmuma partneriem. Bez jums nebūtu dzīvi mainošu semināru.

"KAS, PIE VELNA, IR T. HARVS EKERS, UN KĀPĒC MAN BŪTU JĀLASA Šī GRĀMATA?"

MANU SEMINĀRU SĀKUMĀ CILVĒKI IR ŠOKĒTI, KAD VIENS no maniem pirmajiem paziņojumiem ir: "Neticiet nevienam manis teiktajam vārdam!" Kāpēc man būtu jāiesaka šādi rīkoties? Varu paust tikai savu pieredzi. Neviens no maniem priekšstatiem vai atskārsmēm nav pilnīgi pareizs vai kļūdains, patiess vai aplams. Tie vienkārši atspoguļo manis sasniegtos rezultātus un pārsteidzošos lietu iznākumus, ko esmu redzējis tūkstošiem un tūkstošiem savu skolēnu dzīvē. Tomēr, izteikdams šādu apgalvojumu, es ticu — ja izmantosi šajā grāmatā apgūtos principus, tad pilnībā pārveidosi savu dzīvi. Ne tikai lasi šo grāmatu. Studē tā, it kā no tās būtu atkarīga dzīvība. Tad izmēģini principus savā dzīvē. Izmanto noderīgo. Un jebkurā gadījumā atsakies no tā, kas neder.

Iespējams, esmu subjektīvs, bet, runājot par naudu, šī varbūt ir vissvarīgākā grāmata, ko jebkad būsi lasījis. Saprotu — tas ir pārdrošs apgalvojums, bet šī grāmata nudien nodrošina trūkstošo savienojumu starp vēlmi gūt panākumus un gūtajiem panākumiem. Kā droši vien līdz šim brīdim jau esi atklājis — tās ir divas atšķirīgas pasaules.

Nav šaubu — esi lasījis citas grāmatas, klausījies kasetes vai kompaktdiskus, apmeklējis kursus un mācījies par daudzām sistēmām, kā kļūt bagātam: vai nu saistībā ar nekustamo īpašumu, akcijām, vai uzņēmējdarbību. Bet kas notika? Lielākajai daļai cilvēku — nekas daudz! Viņi guva īsu sprādzienveida enerģijas pieplūdumu un pēc tam atkal atgriezās status quo.

Galu galā sniegšu atbildi. Tā ir vienkārša, tas ir likums, un tu nevarēsi to apiet. Viss slēpjas šādā apstāklī: ja neapzinātais "finanšu plāns" nav "noregulēts" uz panākumiem, nekas, ko iemācīsies, zināsi un darīsi, nepalīdzēs īstenot pārmaiņas.

Šīs grāmatas lappusēs atklāsim, kāpēc dažiem cilvēkiem lemts kļūt bagātiem, bet citiem — visu mūžu ķepuroties. Kļūs saprotami panākumu, viduvējības vai finansiālas neveiksmes pamatcēloņi, tu sāksi uzlabot savu finansiālo nākotni. Izpratīsi, kā bērnības ietekme veido mūsu finanšu plānu un kā šī ietekme var novest pie pašiznīcinošām domām un paradumiem. Piedzīvosi pārliecinošus paziņojumus, kas palīdzēs nomainīt neatbalstošo domāšanu ar garīgas "turības lietām", lai tu spētu domāt un gūt panākumus tieši tāpat, kā to dara bagātie cilvēki. Vēl apgūsi praktisku, pakāpenisku stratēģiju, lai paaugstinātu savus ienākumus un celtu turību.

Šīs grāmatas pirmajā daļā izskaidrosim, kā ikviens cilvēks ir nosacīts domāt un rīkoties saistībā ar naudu, un ieskicēsim četras galvenās stratēģijas mūsu garīgā finanšu plāna pārstrādei. Otrajā daļā tuvāk aplūkosim atšķirības, kas pastāv starp bagāto, vidusšķiras un nabadzīgo cilvēku domāšanu, un piedāvāsim septiņpadsmit attieksmes un rīcības modeļus, kas jāīsteno, lai radītu neatgriezeniskas pārmaiņas tavā finansiālajā dzīvē. Šajā grāmatā būs arī daži piemēri, kādi tūkstošiem saņemti vēstulēs un e-pasta sūtījumos no klausītājiem, kas apmeklējuši Miljonāra prāta intensīvo semināru un sasnieguši pārliecinošus rezultātus savā dzīvē.

Kāda tad ir mana pieredze? No kurienes es esmu? Vai vienmēr esmu guvis panākumus? Kaut tā būtu bijis!

Tāpat kā daudziem no jums, man, domājams, bija liels "potenciāls", bet es to maz izrādīju. Izlasīju visas grāmatas, noklausījos visas kasetes un apmeklēju visus seminārus. Es patiesi, patiesi, patiesi vēlējos gūt panākumus. Nezinu, vai iemesls bija nauda, brīvība, apziņa, ka gūti panākumi, vai vienkārši vēlme pierādīt vecākiem, ka esmu pietiekami labs, bet mani gandrīz vai bija apsēdusi doma par panākumu gūšanu. Divdesmit gadu vecumā aizsāku vairākus atšķirīgus uzņēmējdarbības veidus — katru ar sapni kļūt bagātam, bet manas darbības rezultāti bija drūmi un pat vēl sliktāki.

Es strādāju, uz deguna krizdams, bet turpināju ciest neveiksmes. Man bija "Lohnesa briesmoņa slimība": biju dzirdējis par tā saucamo peļņu, bet nekad nebiju tādu guvis. Es turpināju domāt: "Man vienkārši jāuzsāk pareizā uzņēmējdarbība, jātiek mugurā pareizajam zirgam — man tas izdosies." Bet es kļūdījos. Nekas nederēja... vismaz man. Un beidzot man ienāca prātā šā teikuma pēdējā daļa. Kā gan tas nācās, ka citi guva panākumus tieši tajā pašā uzņēmējdarbības veidā, kur es darbojos, bet es vēl aizvien izputēju? Kas notika ar Misteru-Visas-lespējas?

Tā nu nopietni izpētīju savu psihi. Ielūkojos savā patiesajā pārliecībā un ieraudzīju — lai gan apgalvoju, ka patiešām vēlos būt bagāts, manī slēpās dziļas bažas par to. Lielākoties es baidījos. Baidījos no neveiksmes vai — vēl sliktāk — gūt panākumus un pēc tam visu kaut kā zaudēt. Tad nu gan es patiešām būtu "labais". Vēl sliktāk — es iznīcinātu to vienīgo, kas man par sevi bija: savu "fabulu", ka man ir viss minētais "potenciāls". Ja nu es atklāšu, ka man nav nepieciešamo iezīmju un man lemts visu mūžu ķepuroties?

Tad man laimējās — es saņēmu padomu no tēva ārkārtīgi bagāta drauga. Manu vecāku mājās viņš spēlēja kārtis ar "zēniem" un, garām ejot, pamanīja mani. Tā bija trešā reize, kad biju pārcēlies atpakaļ mājās un dzīvoju "viszemākajā līmenī" jeb citādi zināmā kā pagrabstāvs. Domāju — tēvs bija viņam sūdzējies par manu nožēlojamo eksistenci, jo, kad viņš palūkojās uz mani, viņa acīs bija līdzjūtība, ko parasti var manīt bērēs, apzinoties zaudējumu.

Viņš sacīja: "Harv, es sāku tāpat kā tu — pilnīgs neveiksminieks." Lieliski — es nodomāju — tas liek man justies daudz labāk. Man vajadzēja viņam darīt zināmu, ka biju aizņemts... skatoties uz no sienas nolupušo krāsu.

Viņš turpināja: "Bet tad es saņēmu padomu, kas mainīja manu dzīvi, un es vēlētos to nodot tev." Ak, nē, te nu ir tēva izteiktā pamācība dēlam, un viņš nav pat mans tēvs! Galu galā viņš nāca klajā ar šo: "Harv, ja tev neklājas tā, kā tu vēlētos, tas nozīmē, ka ir kaut kas, ko tu nezini." Es — tolaik pārdrošs jauns cilvēks — uzskatīju, ka visu zinu diezgan labi, bet, ak vai, mans bankas konts pauda ko atšķirīgu.

Tāpēc beidzot sāku ieklausīties. Viņš turpināja: "Vai tu zināji, ka lielākā daļa bagātnieku domā ļoti līdzīgi?"

Teicu: "Nē, es nekad patiesi neesmu to apsvēris." Uz to viņš atbildēja: "Tas nav eksaktās zinātnes atzinums, bet lielākā daļa bagātnieku domā noteiktā veidā, un nabadzīgie cilvēki domā pilnīgi citādi, un domāšanas veids nosaka viņu rīcību un tādējādi — rīcības rezultātus." Viņš turpināja: "Ja tu domātu tā, kā to dara bagātnieki, un darītu to, ko dara viņi, vai uzskati, ka arī varētu kļūt bagāts?" Es atceros, ka atbildēju ar pilnīgu salkanas muļķības pārliecību: "Es uzskatu, ka varētu." — "Tad," viņš bilda, "tev vienīgi jādomā veidā, kā to dara bagātnieki."

Tolaik būdams skeptiķis, pavaicāju: "Ko tad tu pašlaik domā?" Un viņš atbildēja: "Es domāju, ka bagātnieki pilda savas saistības, un es pašlaik esmu apsolījis tavam tēvam. Puiši mani gaida — uz redzi." Kaut arī viņš izgāja no telpas, viņa sacītais iespiedās manā atmiņā.

Nekas cits manā dzīvē negāja, kā vajadzētu, tāpēc es noskaidroju, kas notiek, un ar visu sirdi nodevos bagātnieku un viņu domāšanas veida izpētei. Apguvu visu iespējamo par prāta darbību, bet galvenokārt koncentrējos uz psiholoģiju, kas saistīta ar finansēm un panākumiem. Atklāju, ka tā ir patiesība: bagātnieki patiesi domā atšķirīgi no nabagiem un pat vidusšķiras cilvēkiem. Galu galā es sāku apzināties, cik daudz manis paša domu kavē mani kļūt turīgam. Turklāt es apguvu vairākas iedarbīgas metodes un stratēģijas, lai patiešām pārveidotu savu prātu tā, ka domātu tāpat kā bagātnieki.

Beidzot es sacīju: "Pietiek par to pļāpāt, pārbaudīsim to dzīvē." Izlēmu izmēģināt vēl vienu uzņēmējdarbības veidu. Tā kā mani patiešām interesēja veselība un fiziski vingrinājumi, atvēru vienu no pirmajiem sporta preču mazumtirdzniecības veikaliem Ziemeļamerikā. Man nebija naudas, tāpēc man ar Visa karti bija jāaizņemas divtūkstoš dolāru, lai uzsāktu biznesu. Es sāku, izmantodams to, ko biju apguvis, atdarinot bagātniekus gan viņu biznesa, gan domāšanas stratēģiju ziņā. Pirmkārt, apņēmos gūt panākumus un darboties, lai uzvarētu. Es zvērēju, ka koncentrēšos un pat nepieļaušu domu par šīs uzņēmējdarbības pamešanu, kamēr nebūšu kļuvis miljonārs vai pat vairāk. Tas krasi atšķīrās no maniem iepriekšējiem pūliņiem, kad mani nepārtraukti novirzīja no mērķa vai nu labas iespējas, vai grūtības, jo es vienmēr domāju par tuvāko nākotni.

Tāpat sāku apstrīdēt savu garīgo pieeju, kad vien sāku domāt finansiāli negatīvi vai ražīguma samazināšanas virzienā. Agrāk biju uzskatījis, ka mans prāts pauž patiesību. Dažādos veidos uzzināju, ka mans prāts ir vislielākais šķērslis panākumu gūšanā. Izvēlējos nelolot domas, kas nedod man iespēju virzīties pretim manai turības vīzijai. Es izmantoju ikvienu principu, ko tu apgūsi šajā grāmatā. Vai tie derēja? Vai tie derēja?!

Uzņēmējdarbība bija tik sekmīga, ka tikai divarpus gados es atvēru desmit veikalu. Pēc tam pārdevu pusi no uzņēmuma akcijām firmai Fortune 500 par 1,6 miljoniem dolāru.

Tad es pārcēlos uz saulaino Sandjego. Pāris gadus paņēmu brīvus, lai sīkāk izstrādātu savas stratēģijas, un sāku konsultēt cilvēkus, kas vieni paši nodarbojās ar uzņēmējdarbību. Pieņemu, ka veicu to diezgan iedarbīgi, jo cilvēki turpināja vest uz manām nodarbībām savus draugus, partnerus un kolēģus. Drīz vien es vienlaicīgi apmācīju desmit un dažreiz divdesmit cilvēku.

Viens no maniem klientiem ierosināja, ka es varētu atvērt skolu. Nodomāju, ka tā ir lieliska ideja, tāpēc tā arī izdarīju. Nodibināju Biznesa problēmu pārzinošo cilvēku skolu un mācīju tūkstošiem cilvēku visā Ziemeļamerikā biznesa problēmu pārzināšanas stratēģijas "lielātruma" panākumu gūšanai.

Ceļojumos pa kontinentu, vadot seminārus, ievēroju kaut ko dīvainu: divi cilvēki varēja sēdēt blakus vienā istabā, apgūt tos pašus principus un stratēģijas. Viens no viņiem izmantotu šos instrumentus un strauji tiektos pretim panākumiem. Bet, kā jūs domājat, kas notiktu ar otru cilvēku, kurš sēdētu blakus? Atbilde ir — nekas daudz!

Šajā brīdī kļuva acīm redzami, ka cilvēkam var būt vislieliskākie "instrumenti" pasaulē, bet, ja "instrumentu kaste" ir kaut vismazākā sūce (es norādu uz savu galvu), jums ir problēma. Tādēļ es izveidoju Miljonāra prāta intensīvo programmu, pamatojoties uz finanšu un panākumu iekšējo spēli. Kad es apvienoju iekšējo spēli (instrumentu kasti) ar ārējo spēli (instrumentiem), faktiski ikviena cilvēka gūtie rezultāti pārsniedza gaidīto! Tieši to tu apgūsi šajā grāmatā: kā apgūt iekšējo finanšu spēli, lai uzvarētu finanšu spēlē — kā domāt bagāti, lai kļūtu bagāts!

Cilvēki bieži vien man vaicā, vai mani panākumi bijuši "vienreizēji" vai arī tiem bijis turpinājums. Ļauj man to pateikt šādi: izmantodams tieši tos principus, ko pats mācu, esmu nopelnījis miljoniem dolāru un esmu multimiljonārs. Faktiski visi mani ieguldījumi un uzņēmējdarbības riski šķiet tiecamies augšup! Daži cilvēki teic, ka man piemīt "Mida pieskāriens" (Mids — grieķu mitoloģijā Frīģijas valdnieks, izslavēts bagātnieks. Dievs Dionīss izpildīja Mida vēlmi, lai viss, kam viņš pieskaitos, pārvērstos zeltā), jo, kur vien es iesaistos, viss pārvēršas zeltā. Viņiem taisnība, bet viņi, iespējams, neaptver, ka "Mida pieskāriens" nozīmē to uz panākumiem vērsto "finansiālo plānu", kas tev būs, kad apgūsi šos principus un paveiksi šo darbu.

Pašā Miljonāra prāta intensīvā semināra iesākumā es parasti vaicāju auditorijai: "Cik daudzi no jums ieradās šeit mācīties?" Tas ir nedaudz viltīgs jautājums, jo, kā teicis Džošs Bilings: "Nevis neziņa mūs kavē gūt panākumus, bet gan mūsu zināšanas ir mūsu lielākais šķērslis." Šī grāmata nav tik daudz par mācīšanos kā par "iemācītā aizmiršanu". Būtiski, lai tu apzinātos, kā iepriekšējā domāšana un rīcība tevi novedusi tieši tur, kur atrodies.

Labi, ja patiesi esi bagāts un laimīgs. Bet, ja neesi, es uzaicinu tevi apsvērt dažas iespējas, kas varētu neiederēties tavā "kastē", ko pašreiz uzskati par pareizu vai piemērotu sev.

Lai gan iesaku tev "neticēt nevienam manam vārdam" un vēlos, lai tu pārbaudītu šos priekšstatus savā dzīvē, lūgšu tevi ticēt idejām, ko lasīsi. Nevis tāpēc, ka tu mani pazīsti personiski, bet tāpēc, ka tūkstošiem un tūkstošiem cilvēku jau mainījuši savu dzīvi, izmantodami šajā grāmatā aprakstītos principus.

Runājot par uzticēšanos, man ienāca prātā viens no maniem iecienītākajiem stāstiem. Tas ir stāsts par cilvēku, kas iet gar klints malu un pēkšņi zaudē līdzsvaru, paslīd un krīt. Par laimi, viņam pietiek aukstasinības pieķerties klintsradzei, kur viņš karājas, cīnīdamies par savu dzīvību. Tā nu viņš karājas, līdz beidzot iekliedzas: "Vai tur augšā ir kāds, kas var man palīdzēt?" Atbildes nav. Vīrietis turpina saukt: "Vai tur augša ir kāds, kas var man palīdzēt?" Galu galā atsaucas varena balss: "Runa Dievs. Es varu tev palīdzēt. Vienkārši atlaid rokas un uzticies." Nākošais, ko var dzirdēt, ir: "Vai tur augšā ir vēl kāds, kas var man palīdzēt?"

Morāle ir viegli saprotama. Ja tu vēlies sasniegt augstāku dzīves līmeni, tev jābūt gatavam atsacīties no savas kādreizējās domāšanas un jāpieņem jauns domāšanas veids. Rezultāti galu galā liecinās paši par sevi.

PIRMĀ DAĻA. TAVS FINANŠU PLĀNS

MĒS DZĪVOJAM DIVĒJADĪBAS PASAULĒ: AUGŠUP UN LEJUP, gaišs un tumšs, karsts un auksts, iekšā un ārā, ātrs un lēns, labais un kreisais. Šie ir tikai daži no pretējo polu tūkstošu piemēriem. Lai pastāvētu viens pols, jāeksistē ari otram. Vai iespējams būt labajai pusei bez kreisās puses? Nekādā ziņā!

Tātad tieši tāpat, kā pastāv finanšu "ārējie" likumi, jāeksistē arī "iekšējiem" finanšu likumiem. Ārējie likumi ietver tādas lietas kā biznesa zināšanas, finanšu pārvaldību un ieguldīšanas stratēģijas, Tās ir būtiskas. Bet iekšējā spēle ir tikpat svarīga. Kā līdzību varētu minēt galdnieku un viņa darbarīkus. Ir svarīgi, lai būtu augstākās kvalitātes darbarīki, bet vēl būtiskāk, lai būtu augstākā līmeņa galdnieks, kas šos darbarīkus prasmīgi izmanto.

Man ir teiciens: "Nav pietiekami, būt pareizā vietā pareizā laikā. Tev jābūt pareizajam cilvēkam pareizajā vietā un pareizajā laikā."

Tātad — kas tu esi? Kā tu domā? Kāda ir tava pārliecība? Kādi ir tavi paradumi un īpašības? Ko tu patiesi domā par sevi? Cik pārliecināts tu esi par sevi? Cik labi tu satiec ar citiem? Cik daudz tu uzticies citiem? Vai tu patiesi uzskati, ka esi pelnījis turību? Kā tu spēj rīkoties, par spīti uz bailēm, uztraukumam, traucēkļiem un diskomfortam? Vai tu vari rīkoties, kad nav noskaņojuma?

Faktiski tavs raksturs, domāšana un pārliecība ir būtiska daļa no tā, kas nosaka tavus panākumus. Viens no maniem iecienītākajiem autoriem, Stjuarts Vailds, to pasaka šādi: "Panākumu atslēga ir tevis paša enerģijas palielināšana — kad tu tā rīkosies, cilvēki dabiski izjutīs tavu valdzinājumu. Un, kad viņi uzrodas, apmierini viņu gaidas!"

TURĪBAS PRINCIPS:

Tavi ienākumi var augt tikai tik daudz, cik tu rīkojies!

Kāpēc tavs finanšu plāns ir svarīgs?

Vai esi dzirdējis par cilvēkiem, kas finansiāli "eksplodējuši" ? Vai esi ievērojis, kā daži cilvēki iegūst daudz naudas un pēc tam to zaudē vai ari viņiem ir lieliskas iespējas labi sākt, bet tas viņos izraisa nepatiku? Tagad tu zini patieso cēloni. No ārienes tas izskatās kā neveiksme, ekonomiska lejupslīde, "čābīgs" partneris vai kas cits. No iekšpuses tas tomēr ir cits jautājums. Tāpēc, ja tu gūsti lielu naudu, kad neesi tai iekšēji gatavs, iespējams, ka tava turība saglabāsies neilgu laiku un tu to zaudēsi.

Lielākajai daļai cilvēku vienkārši nav iekšēju darbspēju radīt un saglabāt ļoti lielu naudu un izturēt pieaugošos izaicinājumus, kas seko lielākai naudai un panākumiem. Tas, mani draugi, ir galvenais iemesls, kāpēc viņiem nav daudz naudas.

Lielisks piemērs ir loterijas uzvarētāji. Pētījumi vairākkārt pierādījuši, ka, par spīti gūtajam laimestam, lielākā daļa loterijas uzvarētāju galu galā atgriezās pie sava sākotnējā finansiālā stāvokļa, pie daudzuma, ko viņi var ērti pārvaldīt.

Bet ar cilvēkiem, kas pašu spēkiem kļuvuši par miljonāriem, notiek pretējais. Ievēro, ka, zaudējot naudu, cilvēki, kas pašu spēkiem kļuvuši par miljonāriem, to atgūst salīdzinoši īsā laika periodā. Labs piemērs ir Donalds Tramps. Trampam bija miljardi, tad viņš zaudēja visu un pēc pāris gadiem atguva zaudēto ar uzviju.

Kāpēc vērojama šāda parādība? Tāpēc ka, lai gan daži cilvēki, kas pašu spēkiem kļuvuši par miljonāriem, zaudē savu naudu, viņi nekad nezaudē savu panākumu vissvarīgāko sastāvdaļu — savu miljonāra prātu. Protams, "Donalda" gadījumā tas ir viņa "miljardiera" prāts. Vai vari aptvert, ka Donalds Tramps varētu nekad nebūt tikai miljonārs? Ja Donalda Trampa neto vērtība būtu tikai 1 miljons dolāru, kā tu domā — kādi būtu viņa uzskati par saviem finansiālajiem panākumiem? Lielākā daļa cilvēku piekristu, ka viņš varbūt justos izputējis — kā finansiāls neveiksminieks!

Tādēļ Donalda Trampa finanšu "termostats" ir noregulēts uz miljardiem, nevis miljoniem.

Lielākajai daļai cilvēku finanšu termostats ir noregulēts uz tūkstošu, nevis miljonu dolāru gūšanu; dažu cilvēku finanšu termostati ir noregulēti uz simtu, nevis pat tūkstošu dolāru ieguvi; un dažu cilvēku finanšu termostati ir noregulēti zem nulles līmeņa. Viņi gan pamatīgi salst, un viņiem pat nav izpratnes, kāpēc tas tā notiek!

Patiesībā lielākā daļa cilvēku nesasniedz pilnu potenciālu. Vairākums cilvēku negūst panākumus. Pētījumi rāda, ka 80 procenti indivīdu nekad nebūs finansiāli brīvi tā, kā viņi to vēlētos, un, 80 procenti nekad nepretendēs uz patiesu laimi.

Iemesls ir vienkāršs. Vairākums cilvēku ir nezinoši. Viņi pie stūres ir nedaudz iesnaudusies. Viņi strādā un domā par dzīves virspusējo līmeni, kas balstās tikai uz to, ko viņi spēj saskatīt. Viņi dzīvo tikai redzamajā pasaulē.

Saknes rada augļus

Iedomājies koku. Pieņemsim, ka tas ir dzīves koks. Šajā kokā ir augļi. Dzīvē mēs augļus saucam par sekām. Tātad mēs lūkojamies uz augļiem (sekām), un mums tie nepatīk; to nav pietiekami, tie ir mazi vai nav garšīgi.

Ko tad mēs tiecamies darīt? Lielākā daļa no mums pievērš pat vēl vairāk uzmanības un koncentrējas uz augļiem — sekām. Bet kas tad patiesībā rada šos konkrētos augļus? Augļus rada sēklas un saknes.

To, kas atrodas virs zemes, rada tas, kas ir zem zemes. Redzamo rada neredzamais. Ko tas nozīmē? Tas nozīmē — ja tu vēlies mainīt augļus, tad tev vispirms jāmaina saknes. Ja tu vēlies mainīt redzamo, tev vispirms jāmaina neredzamais.

TURĪBAS PRINCIPS:

Ja vēlies mainīt augļus, tev vispirms jāmaina saknes.

Ja vēlies mainīt redzamo, tev vispirms jāmaina neredzamais.

Protams, daži sacīs, ka redzēt nozīmē ticēt. Šādiem cilvēkiem es uzdotu jautājumu: "Kāpēc jūs pūlaties maksāt rēķinus par elektroenerģiju?" Lai gan tu nespēj saskatīt elektroenerģiju, tu katrā ziņā vari atpazīt un izmantot tās spēku. Ja tev rodas šaubas, vai elektroenerģija eksistē, iebāz pirkstu kontaktligzdā, un es garantēju, ka tavas šaubas tūlīt izzudīs.

Mana pieredze rāda, ka šajā pasaulē neredzamais ir daudz spēcīgāks par redzamo. Tu vari piekrist vai nepiekrist Šim apgalvojumam, bet tev jācieš proporcionāli šā principa nepielietošanai savā dzīvē. Kāpēc? Tāpēc ka tu vērsies pret dabas likumu, saskaņā ar kuru zem zemes esošais rada to, kas atrodas virszemē, neredzamais rada redzamo.

Kā cilvēki mēs esam dabas daļa, nevis stāvam virs tās. Tātad, ja mēs esam saskaņā ar dabas likumu un koncentrējamies uz savām saknēm — savu "iekšējo" pasauli — , mūsu dzīve rit gludi. Ja mēs tā nedarām, dzīve kļūst vētraina.

Katrā mežā, katrā lauku saimniecībā, katrā augļu dārzā šajā pasaulē to, kas atrodas virszemē, rada tas, kas atrodas zem zemes. Tāpēc ir veltīgi pievērst uzmanību jau izaudzētiem augļiem. Tu nevari mainīt augļus, kas jau karājas kokā. Tomēr tu vari mainīt nākotnes augļus. Lai to izdarītu, tev būs jārok zem zemes un jānostiprina saknes.

Četri sektori

Viena no vissvarīgākajām lietām, ko tu jebkad vari izprast, — mēs nedzīvojam tikai vienā esamības plaknē.

Mēs dzīvojam vismaz četrās atšķirīgās pasaulēs vienlaicīgi. Šie četri sektori ir fiziskā pasaule, prāta pasaule, jūtu pasaule un garīgā pasaule.

Vairākums cilvēku nekad neaptver, ka fiziskā pasaule ir vienīgi pārējo trīs pasauļu "izdruka". Piemēram, pieņemsim — tu tikko ar datoru esi uzrakstījis vēstuli. Tu nospied izdrukas taustiņu, un printeris izdrukā vēstuli. Tu palūkojies uz savu kopiju un raugi — tu atklāj kļūdu. Tad tu ņem savu uzticamo dzēšgumiju un izdzēs šo kļūdu. Pēc tam tu nospied izdrukas taustiņu, un printeris atkal izdrukā to pašu kļūdu.

Ak Dievs, kā gan tas var būt?! Tu tikko to izdzēsi! Šoreiz tu paņem lielāku dzēšgumiju un dzēs vēl cītīgāk un ilgāk. Tu pat izstudē trīssimt lapaspušu garu rokasgrāmatu Efektīva dzēšana. Tagad tev ir visi nepieciešamie "darbarīki" un zināšanas. Tu esi sagatavojies. Tu nospied izdrukas taustiņu, un tur jau tā atkal ir! "Nē, tas nav iespējams!" tu iesaucies, izbrīnā sastindzis. "Kā tas var būt? Kas šeit notiek? Vai esmu nonācis "sabrukuma zonā"?"

Šeit notiek tas, ka reālu problēmu nevar mainīt "izdrukā" — fiziskajā pasaulē; to var mainīt tikai "programmā" — prāta, jūtu un garīgajā pasaulē.

Nauda ir sekas, turība ir sekas, veselība ir sekas, slimība ir sekas, tava ietekme ir sekas. Mēs dzīvojam cēloņu un seku pasaulē.

TURĪBAS PRINCIPS:

Nauda ir sekas, turība ir sekas, veselība ir sekas, slimība ir sekas, tava ietekme ir sekas.

Mēs dzīvojam cēloņu un seku pasaulē.

Vai tu jebkad esi dzirdējis kādu apgalvojam, ka naudas trūkums ir bijusi neliela problēma? Tagad ieklausies: naudas trūkums nekad nav problēma. Naudas trūkums ir vienīgi simptoms tam, kas notiek apakšā.

Naudas trūkums ir sekas, bet kas ir saknes cēlonis? Rezumējot: vienīgā iespēja mainīt tavu "ārējo" pasauli, ir vispirms mainīt tavu "iekšējo" pasauli.

Lai kāds ir iznākums — vai tā būtu bagātība vai nabadzība, labums vai sliktums, pozitīvais vai negatīvais, vienmēr atceries, ka tava ārpasaule vienkārši ir tavas iekšējās pasaules atspulgs. Ja tavā ārpasaulē viss nenotiek, kā vēlies, tas ir tāpēc, ka tavā iekšējā pasaulē viss nav kārtībā. Tas ir loti vienkārši.

Paziņojumi: ietekmīgs pārmaiņu noslēpums

Manos semināros mēs lietojam "paātrinātas apguves" metodes, kas ļauj mācīties ātrāk un atcerēties vairāk no apgūtā. Galvenais ir "iesaistīšanās". Mūsu pieeja izriet no sena sakāmvārda: "Dzirdēto aizmirst, redzēto — atceras, darīto — izprot."

Tāpēc lūgšu, lai katru reizi, sasniedzis svarīga principa beigas šajā grāmatā, tu vispirms uzliktu roku uz savas sirds, tad izteiktu mutisku "paziņojumu", pēc tam pieskartos galvai ar rādītājpirkstu un izteiktu vēl vienu mutisku "paziņojumu". Kas ir paziņojums? Tas vienkārši ir pozitīvs apgalvojums, ko tu izsaki skaļā balsī un uzsvērti.

Kāpēc paziņojumi ir tik vērtīgi darbarīki? Tāpēc ka tos visus veido enerģija. Visa enerģija izplatās frekvencēs un vibrācijas. Tāpēc katrs tevis izteiktais paziņojums ietver savu vibrāciju frekvenci. Kad tu izsaki savu paziņojumu skaļi, tā enerģija vibrē caur tava ķermeņa šūnām, un, vienlaicīgi pieskardamies savam ķermenim, tu vari sajust paziņojuma unikālo rezonansi. Paziņojumi ne tikai sūta īpašu vēsti Visumā, tie sūta arī ietekmīgu vēsti tavai zemapziņai.

Starpība starp paziņojumu un apgalvojumu ir neliela, bet, manuprāt, nozīmīga. Apgalvojuma definīcija: "Pozitīvs izteikums, kas apstiprina, ka mērķis, ko vēlies sasniegt, jau ir klāt." Paziņojuma definīcija: "Izklāstīts formāls nodoms veikt noteiktu darbību vai pieņemt noteiktu stāvokli." Apgalvojums nosaka — mērķis ir jau sasniegts. Es neesmu sajucis, tā sakot, jo bieži vien, kad mēs kaut ko vēl nereālu apgalvojam, parasti prātā atskan sīka balstiņa: "Nav taisnība, tās ir muļķības!" Turpretī paziņojums nepauž, ka tas vai šis ir patiesība, bet nosaka, ka mums ir nodoms kaut ko darīt vai kaut kam būt. Šī ir situācija, ko sīkā balstiņa var "uzpirkt", jo mēs neapgalvojam, ka tā jau ir patiesība, tomēr tas ir mūsu nākotnes nodoms.

Saskaņā ar definīciju, paziņojums ir ari formāls. Tas ir formāls enerģijas izklāstījums Visumā un visā tavā ķermenī.

Vēl viens vārds definīcijā ir svarīgs — darbība. Tev jāveic visas darbības, kas nepieciešamas tava nodoma īstenošanai.

Iesaku tev katru rītu un vakaru izklāstīt paziņojumu skaļi. Izsacīdams savus paziņojumus, vienlaicīgi vērdamies spogulī, tu pat vēl vairāk paātrināsi šo procesu.

Jāpiekrīt — pirmo reizi dzirdēdams par visu iepriekš minēto, es teicu: "Nē, tas nav iespējams. Šī paziņojuma lieta man izklausās pārāk neīsta." Bet, tā kā tajā laikā es biju izputējis, tad izlēmu: "Pie velna, tas nevar būt sāpīgi!" un sāku izteikt paziņojumus. Tagad esmu bagāts, tāpēc tev nebūs pārsteigums, ka es ticu — paziņojumi patiesi iedarbojas.

Jebkurā gadījumā es labāk patiešām izklausītos neīsti un būtu bagāts nekā nosvērts un izputējis. Un tu?

To pateicis, uzaicinu tevi pielikt roku pie sirds un atkārtot šo...

PAZIŅOJUMS:

"Mana iekšējā pasaule veido manu ārpasauli."

Tagad pieskaries galvai un saki... "Man ir miljonāra prāts."

Kāds ir tavs finanšu plāns un kā tas veidots?

Gan radio klausītājiem, gan televīzijas skatītājiem esmu plaši pazīstams ar šādu apgalvojumu: "Atvēli man piecas minūtes, un es paredzēšu tavu finansiālo nākotni visai tavai turpmākajai dzīvei!"

TURĪBAS PRINCIPS:

Atvēli man piecas minūtes, un es paredzēšu tavu finansiālo nākotni visai tavai turpmākajai dzīvei!

Kā? Pēc īsas sarunas varu noteikt to, ko sauc par tavu finanšu un panākumu "plānu". Mums katram ir savs personiskais finanšu un panākumu plāns, kas jau "iestrādāts" zemapziņā. Un šis plāns, vairāk nekā jebkas vai kaut kas apkopots, noteiks tavu finansiālo likteni.

Kas ir finanšu plāns? Kā līdzību apskatīsim mājas plānu, kas ir iepriekšnoteikts konkrētās mājas plāns jeb projekts. Tāpat arī tavs finanšu plāns ir vienkārši tevis iepriekšnoteikta programma jeb veids, kā būt attiecībās ar finansēm.

Vēlos tevi iepazīstināt ar ārkārtīgi svarīgu formulu, Tā nosaka, kā tu veido savu realitāti un turību. Daudzi no viscienījamākajiem skolotājiem cilvēka iespēju jomā ir izmantojuši šo formulu kā pamatu savai mācībai. Tā tiek dēvēta par Izpausmes procesu un ir šāda:

Domas rada jūtas. Jūtas rada darbību. Darbība rada sekas.

Tavu finanšu plānu veido tavu domu, jūtu un darbību apvienojums finanšu laukā.

Kā tad veidojas tavs finanšu plāns? Atbilde ir vienkārša. Tavs finanšu plāns galvenokārt sastāv no informācijas jeb "programmēšanas", ko esi guvis pagātnē, it īpaši kā mazs bērns.

Kas bija šīs programmēšanas jeb nosacīšanas pirmavoti? Vairākumam cilvēku saraksts ietver vecākus, brāļus vai māsas, draugus, ietekmīgas personības, skolotājus, reliģiskos vadītājus, medijus un kultūru.

Ņemsim kā piemēru kultūru. Vai nav tiesa, ka zināmās kultūrās pastāv savs veids, kā domāt un apieties ar naudu, kamēr citās kultūrās šī pieeja atšķiras? Vai tu domā, ka bērns jau piedzimst ar

noteiktu attieksmi pret naudu, vai arī uzskati, ka bērnu iemāca, kā rīkoties ar to? Pareizi. Katram bērnam iemāca, kā domāt par naudu un kā rīkoties ar to.

Tas pats attiecas uz tevi, mani un ikvienu. Tev tika mācīts, kā domāt par naudu un kā ar to rīkoties. Šī mācība kļūst par nosacījumu, kas pārvēršas neapzinātās atbildes reakcijās, kuras vada tevi turpmāko mūžu. Ja vien, protams, tu neiejaucies un nepārskati sava prāta finanšu lietas. Tieši to mēs darīsim šajā grāmatā, un to mēs katru gadu darām ar tūkstošiem cilvēku dziļākā un paliekamākā līmenī Miljonāra prāta intensīvajā seminārā.

Jau iepriekš teikts, ka domas rada jūtas, jūtas rada darbību un darbība rada sekas. Loģiski seko jautājums: no kurienes izriet domas? Kāpēc tu domā atšķirīgi no cilvēka tev blakus?

Tavas domas izriet no "informācijas kartotēkas", ko esi noglabājis prāta "atvilktnēs". No kurienes tad izriet šī informācija? Tā nāk no tavas pagātnes programmēšanas. Tā tas ir — tava pagātne nosaka ikvienu domu, kas uzvirmo tavā prātā. Tāpēc bieži vien runā par nosacītu prātu. Lai atspoguļotu šo izpratni, tagad varam pārskatīt Izpausmes procesu šādi:

P->Do->J->Da = S

Tava programmēšana rada domas, tavas domas rada jūtas, tavas jūtas rada darbības, tavas darbības rada sekas.

Tāpēc, tieši tāpat kā saistībā ar personisko datoru, mainot savu programmēšanu, tu sper pirmo būtisko soli, lai izmainītu rezultātus.

Kā tad mēs esam nosacīti? Mēs esam nosacīti trīs galvenajos veidos jebkurā dzīves jomā, ieskaitot finanses:

Mutiska programmēšana: Ko tu dzirdēji, kad biji mazs?

Atdarināšana: Ko tu redzēji, kad biji mazs? īpaši notikumi: Ko tu pieredzēji, kad biji mazs?

Ir svarīgi izprast nosacījumu trīs aspektus, tāpēc pievērsīsimies katram no tiem. Šīs grāmatas otrajā daļā tu apgūsi, kā pārveidot sevi turībai un panākumiem.

Pirmā ietekme: mutiskā programmēšana

Sāksim ar mutisko programmēšanu. Ko tu dzirdēji par naudu, turību un bagātniekiem, kad tiki audzināts?

Vai tu jebkad dzirdēji tādas frāzes kā nauda ir visa ļaunuma sakne; krāj naudu nebaltai dienai; bagātnieki ir mantkārīgi; bagātnieki ir noziedznieki; pretīgie bagātnieki; lai nopelnītu naudu, smagi jāstrādā; nauda neaug kokos; nav iespējams būt bagātam un garīgam; laimi par naudu nenopirksi; nauda runā pati par sevi; bagātie kļūst bagātāki, nabagie — vēl nabagāki; tas nav domāts tādiem cilvēkiem kā mēs; ne jau visi var būt bagāti; nekad nav pietiekami un apkaunojošo mēs nevaram to atļauties?

Mūsu mājās, katru reizi lūdzot tēvam naudu, dzirdēju viņu kliedzam: “Vai es esmu taisīts no... naudas?" Jokojot atbildēju: "Kaut tā būtu. Es paņemtu roku, plaukstu vai pat tikai pirkstu." Viņš nekad nesmējās.

Šķērslis ir šāds. Visi apgalvojumi, ko tu dzirdēji par naudu, kad biji jauns, saglabājas tavā zemapziņā kā daļa no plāna, kas vada tavu finansiālo dzīvi.

Mutiskie nosacījumi ir ārkārtīgi ietekmīgi. Piemēram, kad manam dēlam Džesijam bija trīs gadi, viņš atskrēja pie manis un satraukti teica: "Tēti, iesim skatīties filmu par bruņurupučiem Nindzjām! To rāda tepat netālu." Nekad dzīvē nebūtu iedomājies, ka šis ķipars jau būtu tāds ģeogrāfijas lietpratējs. Pēc pāris stundām saņēmu atbildi televīzijas komercreklāmas veidā, kas vēstīja par filmu un beidzās ar ierasto rindiņu: "Tagad to rāda tepat netālu."

Vēl viens mutisko nosacījumu ietekmes piemērs izpaudās kāda Miljonāra prāta semināra dalībnieka veidolā. Stīvenam nesagādāja grūtības nopelnīt naudu — viņam bija grūti to paturēt. Laikā, kad Stīvens ieradās uz kursiem, viņš pelnīja vairāk nekā 800 000 dolāru gadā un bijā tā pelnījis jau pēdējos deviņus gadus. Tomēr viņš tik tikko iztika. Viņš kaut kā bija iemanījies iztērēt naudu, aizdot to vai visu zaudēt, pieņemot neveiksmīgus lēmumus par ieguldījumiem. Lai kāds arī bija cēlonis, viņa neto vērtība bija tieši nulle!

Stīvens pastāstīja mums, ka, viņam uzaugot, māte vienmēr mēdza teikt: "Bagātnieki vienmēr ir mantkārīgi. Viņi savu naudu pelna ar nabadzīgo sviedriem. Cilvēkam nepieciešams tikai iztikai. Vēlāk viņš jau pārvēršas par cūkcepuri."

Nav nepieciešams būt zinātniekam, lai noskaidrotu, kas notika Stīvena zemapziņā. Nav brīnums, ka viņš izputēja. Māte viņu mutiski nosacīja ticēt, ka bagātnieki ir mantkārīgi. Tāpēc Stīvena prāts saistīja bagātos ar mantkārību, kas, protams, ir slikti. Tā kā viņš negribēja būt slikts, Stīvens nespēja neapzināti būt bagāts.

Stīvens mīlēja savu māti un nevēlējās izpelnīties viņas nosodījumu. Acīm redzami, saskaņā ar viņas pārliecību, ja Stīvens kļūtu bagāts, viņa to neatbalstītu. Tāpēc vienīgais, ko viņš varēja darīt, bija atbrīvoties no papildu naudas, kas pārsniedza nepieciešamo daudzumu, pretējā gadījumā viņš būtu cūkcepure!

Tagad varētu padomāt, ka, izvēloties starp bagātību un mātes vai jebkura cita cilvēka atzinību šajā sakarā, lielākā daļa cilvēku izvēlētos būt bagātiem. Nekā nebija! Prāts vienkārši šādi nedarbojas. Protams, bagātība varētu Šķist loģiska izvēle. Bet, kad zemapziņai jāizvēlas starp dziļi iesakņotām jūtām un loģiku, jūtas vienmēr gūs uzvaru.

TURĪBAS PRINCIPS:

Kad zemapziņai jāizvēlas starp dziji iesakņotām jūtām un loģiku, jūtas vienmēr gūst uzvaru.

Atgriezīsimies pie šā gadījuma. Nepagāja ne desmit minūtes no kursu sākuma, un, izmantojot dažas ārkārtīgi iedarbīgas pieredzē pārbaudītas metodes, Stīvena finanšu plāns krasi mainījās. Tikai divu gadu laikā viņš no izputējuša cilvēka kļuva par miljonāru. Kursos Stīvens sāka saprast, ka šī neatbalstošā pārliecība piemita viņa mātei, tā pamatā bija mātes pagātnes programmēšana, nevis Stīvena. Mēs pēc tam spērām soli tālāk un palīdzējām viņam izveidot stratēģiju, kā nezaudēt mātes atzinīgu novērtējumu, ja viņš kļūtu bagāts. Tas bija vienkārši.

Stīvena mātei patika Havaju salas. Tāpēc Stīvens ieguldīja naudu privātdzīvokļu nama celtniecībā Maui. Viņš aizsūta māti turp uz visu ziemu. Viņa jūtas kā debesīs, un viņš tāpat. Pirmkārt, viņai patīk, ka dēls ir bagāts, un viņa visiem stāsta, cik viņš dāsns. Otrkārt, viņam nav jāsastopas ar māti sešus mēnešus gadā. Lieliski!

Savā paša dzīvē pēc lēna iesākuma man sāka veikties biznesā, bet nekad nešķita, ka pelnu naudu ar akcijām. Sākdams apzināties savu finanšu plānu, atcerējos, ka bērnībā vēroju tēvu katru dienu pēc darba apsēžamies pie vakariņu galda ar avīzi rokās, pārskatot lappuses par akcijām, sitot dūri galdā un kliedzot: "Ak, šīs pretīgās akcijas!" Tad viņš nākamo pusstundu pavadīja, runādams par to, cik muļķīga ir visa sistēma un cik daudz lielākas iespējas viņam būtu nopelnīt naudu, spēlējot automātos Lasvegasā.

Tagad, kad tu izproti mutisko nosacījumu spēku, vai spēj saprast, ka nav brīnums — es nespēju nopelnīt naudu biržā? Biju burtiski ieprogrammēts neveiksmei, ieprogrammēts neapzināti izvēlēties nepareizās akcijas, par neatbilstīgu cenu un nepiemērotā brīdī. Kāpēc? Apzināti novērtējot manu finanšu plānu, jāsaka: "Akcijas ir pretīgas!"

Vienīgais, ko varu pateikt: izracis šīs lielās, bīstamās nezāles no sava iekšējā "finanšu dārza", es sāku pārplūst ar vairāk augļiem! Faktiski dienu pēc sevis pārveides manu izvēlēto akciju cenas strauji pieauga, un kopš tā brīža es sāku gūt pārsteidzošus panākumus biržā. Tas šķiet neticami dīvaini, bet, kad tu patiesi izproti, kā finanšu plāns darbojas, tas iegūst nevainojamu jēgu.

Turklāt tavi neapzinātie nosacījumi valda pār tavu domāšanu. Tava domāšana nosaka lēmumus, un tavi lēmumi nosaka darbības, kas galu galā nosaka rezultātus.

Pastāv četri pārmaiņu pamatelementi, un katrs no tiem ir būtisks tava finanšu plāna pārprogrammēšanai. Tie ir vienkārši, bet dziļi ietekmējoši.

Pirmais pārmaiņu elements ir apzināšanās. Tu nevari neko mainīt, pirms nezini par tā esamību. Otrais pārmaiņu elements ir izpratne. Izprotot, no kurienes rodas tavs "domāšanas veids", tu vari konstatēt, ka tas nāk no ārienes.

Trešais pārmaiņu elements ir nošķiršana. Ja esi izpratis, ka šis domāšanas veids nav tavs, tu vari nodalīt sevi no tā un izvēlēties, vai pašlaik to paturēt vai atmest, pamatojoties uz to, kas tu šodien esi un kur tu vēlētos būt rīt. Tu vari novērot šo domāšanas veidu un izprast, kāds tas ir — informācijas "fails", kas noglabāts tavā prātā pirms ilga laika un var vairs nesaturēt patiesību vai vērtību.

Ceturtais pārmaiņu elements ir pārveide. Mēs uzsāksim šo procesu grāmatas otrajā daļā, kur iepazīstināsim tevi ar prāta "failiem", kas rada turību. Ja tu vēlies spert vēl soli tālāk, uzaicinu tevi apmeklēt Miljonāra prāta intensīvo semināru, kur tu apgūsi virkni ietekmīgu pieredzē pārbaudītu metožu, kas atkal paliekoši savienos tavu zemapziņu šūnu līmenī — atkārtoti trenējot tavu prātu, lai tas atbalstoši atbildētu finanšu un panākumu ziņā.

Biežuma un nepārtraukta atbalsta elementi arī ir svarīgi, lai notiktu ilgstošas pārmaiņas, tāpēc man ir vēl viena dāvana, kas tev palīdzēs. Ja tu pāriesi uz www.million-airemindbook.com un noklikšķināsi uz "FREE BOOK BONUSES" ("GRĀMATAS PIELIKUMI PAR BRĪVU"), tu varēsi abonēt Miljonāra prāta "nedēļas domu". Ik pēc septiņām dienām tu saņemsi pilnīgu mācību stundu, kas tev palīdzēs gūt panākumus.

Pagaidām atgriezīsimies pie sarunas par mutiskajiem nosacījumiem un soļiem, kas tev jāsper pašlaik, lai sāktu pārskatīt savu finanšu plānu.

Pārmaiņu soļi: mutiskā programmēšana

APZINĀŠANĀS. Pieraksti visus apgalvojumus, ko bērnība esi dzirdējis par naudu, turību un bagātniekiem.

IZPRATNE. Pieraksti, kā, saskaņā ar taviem uzskatiem, šie apgalvojumi ir līdz šim ietekmējuši tavu finansiālo dzīvi.

NOŠĶIRŠANA. Vai tu izproti, ka šīs domas pārstāv tikai to, ko esi apguvis, un nav ne tava ķermeņa daļa, ne ari tas, kas tu esi? Vai tu izproti, ka tev pašlaik ir iespēja izvēlēties būt atšķirīgam?

PAZIŅOJUMS. Pieliec roku pie sirds un saki...

"Tas, ko dzirdēju par naudu, nav katrā ziņā patiesība. Es izvēlos pieņemt jaunu domāšanas veidu, kas atbalsta manu laimi un panākumus."

Pieskaries galvai un saki... "Man ir miljonāra prāts."

Otra ietekme: atdarināšana

Otro veidu, kā tiekam nosacīti, sauc par atdarināšanu. Kādi bija tavi vecāki vai aizbildņi finanšu jomā, kad tu augi? Vai viens no viņiem vai abi labi pārvaldīja finanses vai ari nespēja tās pārvaldīt? Vai viņi bija tērētāji vai krājēji? Vai viņi bija gudri ieguldītāji vai arī neieguldīja naudu? Vai viņi uzņēmās risku vai bija konservatīvi? Vai finanses bija nepārtraukti klātesošas vai arī to plūsma vairāk bija neregulāra? Vai tava ģimene viegli nopelnīja naudu vai ari pelnīšana vienmēr izvērtās cīņā? Vai nauda tavās mājā bija prieka avots vai asu strīdu cēlonis?

Kāpēc šī informācija ir svarīga? Varbūt esi dzirdējis sakāmvārdu: "Ko redz — to dara." Cilvēki neko daudz neatšķiras. Kā bērni mēs visu apgūstam atdarinot.

Gandrīz lielākā daļa no mums negribētu piekrist, ka labi pazīstamajā sakāmvārdā: "Ābols nekrīt tālu no ābeles" ir rodams vairāk nekā tikai patiesības grauds.

Tas atgādina man stāstu par sievieti, kas sagatavo šķiņķi vakariņām, nogriežot abus šķiņķa galus. Viņas samulsušais vīrs vaicā, kāpēc viņa nogriezusi Šķiņķim galus. Sieviete atbild: "Tā mana māte gatavoja šķiņķi." Sagadās tā, ka tieši tajā vakarā sievas māte ierodas vakariņās. Nu abi laulātie vaicā, kāpēc viņa griezusi nost šķiņķim abus galus. Māte atteic: "Tā mana māte gatavoja Šķiņķi." Nu viņi izlemj piezvanīt vecaimātei un pavaicāt, kāpēc viņa griezusi nost šķiņķim abus galus. Kāda bija vecāsmātes atbilde? "Tāpēc, ka mana panna bija pārāk maza!"

Būtībā mēs, vispārīgi runājot, tiecamies līdzināties vienam vai abiem vecākiem finanšu jomā. Piemēram, mans tēvs bija uzņēmējs. Viņš darbojās namu celtniecības biznesā. Viņš cēla mājas jebkurā vietā, sākot no duča līdz simts mājām viena projekta ietvaros. Katram projektam bija nepieciešami milzīgi kapitālieguldījumi. Manam tēvam vajadzēja ieguldīt visu, kas viņam piederēja, un daudz aizņemties no bankas, kamēr mājas tika pārdotas, un nauda atkal ienāca. Tāpēc katra projekta sākuma mums nebija naudas, un mēs bijām parādos līdz acīm. Kā tu vari iedomāties, šajā laikā mans tēvs nebija vislabākajā noskaņojumā, kā arī neizrādīja devību. Varēju lūgt viņam jebko, kas maksāja kaut vai tikai centu, viņa standartatbilde pēc parastās replikas "Vai tad es esmu taisīts no naudas?" bija: "Vai tu esi traks?" Protams, es nedabūju ne desmit centu monētu, toties tiku apveltīts ar niknu skatienu, kas nozīmēja: "Pat neiedomājies man vēlreiz lūgt!" Esmu pārliecināts, ka šādu situāciju tu pazīsti.

Līdzīgs scenārijs ilga aptuveni gadu vai divus, kamēr mājas beidzot bija pārdotas. Tad mēs "peldējāmies" naudā. Pēkšņi mans tēvs bija kļuvis par citu cilvēku. Viņš bija laimīgs, laipns un ārkārtīgi dāsns. Viņš atnāca pie manis un vaicāja, vai man nav nepieciešami pāris "zaļie". Es izjutu vēlmi atbildēt uz to ar niknu skatienu, bet nebiju tāds muļķis, tāpēc tikai sacīju: "Protams, tēt, paldies," — un pievēru acis.

Dzīve bija laba... līdz tai šausmīgajai dienai, kad tēvs pārnāca mājās un paziņoja: "Esmu atradis labu zemes gabalu. Mēs atkal būvēsim." Skaidri atceros vārdus: "Lieliski, tēt, labu veiksmi," — kamēr mana sirds pamira, zinot, ka priekšā atkal gaidāma cīņa.

Šis modelis pastāvēja, cik ilgi vien mana atmiņa sniedzas — no brīža, kad man bija seši gadi, līdz sasniedzu divdesmit viena gada vecumu un aizgāju no vecāku mājām uz visiem laikiem. Tad tas mitējās — vai vismaz es tā domāju.

Divdesmit viena gada vecumā pabeidzu skolu un kļuvu — zini, par ko? — par celtnieku. Tad es darbojos vairākos citos ar projektiem saistītos uzņēmējdarbības veidos. Dīvaini: es iekrāju nedaudz naudas, bet nepagāja ilgs laiks, un es jau biju izputējis. Uzsāku citu darījumu un ticēju, ka man atkal uzsmaidījusi laime, lai tikai gadu vēlāk attaptos pie sasistas siles.

Šis augšup—lejup modelis turpināja pastāvēt gandrīz desmit gadu, pirms sapratu, ka problēma slēpjas nevis manis izvēlētajā uzņēmējdarbības formā, izraudzītajos partneros, manos darbiniekos, ekonomiskajā stāvoklī vai manā lēmumā atvēlēt laiku atpūtai, kad klājas labi. Galu galā sapratu, ka varbūt — tikai varbūt — es neapzināti atkārtoti izdzīvoju tēva mainīgo ienākumu modeli.

Vienīgais, ko varu piebilst, — paldies Dievam, apguvu to, ko tu apgūsi šajā grāmatā, un spēju pārveidot sevi, lai atbrīvotos no minētā "jo-jo" modeļa un gūtu nepārtraukti pieaugošus ienākumus. Šodien vēlme mainīties, kad viss rit labi, (un kaitēt pašam sev procesa gaitā) vēl aizvien parādās. Bet tagad manā prātā ir cits "fails", kas novēro šīs jūtas un saka: "Paldies, ka padalījies ar jūtām — tagad atkal koncentrēsimies un atgriezīsimies pie darba."

Cits piemērs no maniem semināriem Orlando, Florida. Cilvēki kā parasti pulcējās pie paaugstinājuma, lai cits pēc cita saņemtu autogrāfu un sasveicinātos vai pateiktos, vai paustu ko citu. Nekad neaizmirsīšu kādu pavecāku vīru, jo viņš pienāca šņukstēdams. Viņš tikko spēja atvilkt elpu un turpināja slaucīt asaras piedurknē. Pavaicāju, kas viņam noticis. Viņš atbildēja: "Man ir sešdesmit trīs gadi, un es esmu lasījis grāmatas un apmeklējis seminārus, kopš tie vispār ieviesti. Esmu redzējis visus runātājus un izmēģinājis visu viņu mācīto. Esmu mēģinājis nodarboties ar akcijām, nekustamo īpašumu un vairāk nekā duci dažādu biznesa veidu. Es atgriezos universitātē un ieguvu maģistra grādu biznesa vadībā. Man ir vairāk zināšanu nekā desmit vidusmēra cilvēkiem, tomēr es nekad neesmu guvis finansiālus panākumus. Es vienmēr esmu labi sācis, bet beigās palicis ar tukšām rokām, un visus šos gadus neesmu zinājis, kāpēc. Es vienkārši domāju, ka esmu parasts vecs muļķis... līdz Šodienai.

Galu galā, noklausījies jūs un visu veicis, es sapratu būtību. Ar mani viss ir kārtībā. Man vienkārši bija galvā aizķēries tēva finanšu plāns, kas bijis mans liktenis. Mans tēvs pārdzīvoja Depresijas grūtākos laikus. Ik dienas viņš mēģināja dabūt darbu vai pārdot lietas un ieradās mājās tukšām rokām. Kaut es būtu sapratis atdarināšanu un finanšu modeļus pirms četrdesmit gadiem! Cik ļoti esmu izniekojis laiku, mācoties un uzkrājot zināšanas!" Viņš sāka raudāt pat vēl rūgtāk.

Es atbildēju: "Zināšanu uzkrāšana nekādā gadījumā nav bijusi laika zaudēšana! Tā vienkārši bijusi apslēpta, gaidoša "prāta" banka, kas nogaidīja iespēju izpausties. Tagad, kad esat noformulējis "panākumu plānu", viss, ko jebkad esat apguvis, kļūs noderīgs, un jūs gūsit galvu reibinošus panākumus."

Lielākā daļa no mums, izdzirdot patiesību, atpazīst to. Viņš atplauka un dziļi ievilka elpu. Tad viņa sejā parādījās plats smaids. Viņš mani cieši apskāva un bilda: "Paldies, paldies, paldies!" Pēdējais, ko esmu dzirdējis par viņu, ir tas, ka viss plaukst: viņš pēdējo astoņpadsmit mēnešu laikā kļuvis turīgāks nekā pēdējo astoņpadsmit gadu laikā kopumā. Man tas patīk! Vēlreiz — tev var būt visas pasaules zināšanas un prasmes, bet, ja tavs "plāns" nav vērsts uz panākumiem, tu esi lemts finansiālai neveiksmei.

Bieži mums ir semināru dalībnieki, kuru vecāki piedalījušies Otrajā pasaules karā vai pārdzīvojuši Depresiju. Šie cilvēki nereti ir šokēti, izprotot, cik ļoti vecāku pieredze ietekmējusi viņu pārliecību un finansiālos paradumus. Daži to tērē kā traki, jo: "Visu naudu var viegli pazaudēt, tāpēc jāpriecājas, kamēr var." Citi uzņem pretēju kursu: viņi nobēdzina naudu un krāj to "nebaltai dienai". Prātīgi vārdi: krāšana nebaltai dienai var šķist laba doma, bet tā var radīt lielas problēmas. Viens no principiem, ko mēs mācām citos savos kursos, ir nodoma spēks. Ja tu krāj naudu nebaltai dienai, ko tu iegūsi? Nebaltas dienas! Mitējies! Koncentrējies naudas krāšanai priecīgai dienai vai dienai, kad iegūsi finansiālu brīvību, nevis krāj nebaltai dienai. Tad, pateicoties nodoma likumam, tu tieši to arī iegūsi.

Iepriekš mēs sacījām, ka lielākā daļa cilvēku tiecas līdzināties vienam vai abiem vecākiem finanšu jomā, bet monētai ir arī otra puse. Daži no mums galu galā kļūst tieši pretēji vienam vai abiem vecākiem. Kāpēc lai tā notiktu? Vai tev kaut ko izsaka vārdi dusmas un pretestība? Proti, viss atkarīgs no tā, cik ļoti tu uz viņiem esi dusmojies.

Diemžēl mazotnē mēs nevaram sacīt saviem vecākiem: "Mamma un tēti, apsēdieties. Es vēlos ar jums kaut ko pārrunāt. Man nepatīk, kā jūs pārvaldāt naudu vai savu dzīvi, tāpēc, kad izaugšu, darīšu šīs lietas diezgan atšķirīgi. Ceru, ka saprotat. Tagad ar labu nakti un saldu dusu."

Nē, nē, nē — tas tā nenotiek. Toties, kad tiek nospiestas mūsu "pogas", mēs pārsvarā "uzkurbulējamies" un no mums izplūst kaut kas līdzīgs šim: "Es tevi ienīstu! Es nekad nebūšu tāds kā tu! Kad izaugšu, būšu bagāts. Tad man būs viss, ko vēlos, vienalga, vai tev tas patiks vai ne." Pēc tam mēs skrienam uz savu guļamistabu, aizcērtam durvis un sākam dauzīt spilvenu vai ko citu, kas ir pa rokai, lai atbrīvotos no neapmierinātības.

Daudzi cilvēki, kas nāk no nabadzīgām ģimenēm, dusmojas un izrāda šajā ziņā pretestību. Bieži vien viņi pamet vecāku mājas un kļūst bagāti vai arī viņiem ir vismaz motivācija tā rīkoties. Bet pastāv nelielas "žagas", kas patiesībā ir lielas "atraugas". Vienalga, ka šie cilvēki kļūst bagāti vai strādā līdz pagurumam, mēģinādami gūt panākumus, viņi parasti nav laimīgi. Kāpēc? Tāpēc ka viņu turības pirmsākums vai naudas iegūšanas motivācija ir dusmas un aizvainojums. Tātad nauda un dusmas viņu prātā savienojas, un, jo vairāk šādiem indivīdiem ir naudas vai viņi pēc tas tiecas, jo dusmīgāki kļūst.

Galu galā augstākais Es saka: "Esmu noguris no dusmām un spriedzes. Es vienkārši vēlos mieru un laimi." Tā nu šie cilvēki vaicā tam pašam prātam, kas radījis saikni, ko darīt šādā situācijā. Uz to prāts atbild: "Ja vēlies atbrīvoties no dusmām, tev būs jāatbrīvojas no naudas." Viņi tā arī izdara. Viņi neapzināti atbrīvojas no savas naudas.

Šie cilvēki pārtērē vai pieņem nepareizu lēmumu par ieguldījumiem, vai šķiras, piedzīvojot finansiālu postu, vai kaitē paši saviem panākumiem kā citādi. Bet tas nav svarīgi, jo tagad šie ļaudis ir laimīgi. Pareizi? Aplami! Viss kļuvis pat vēl ļaunāk, jo tagad viņi ir ne tikai dusmīgi, bet izputējuši un dusmīgi. Viņi atbrīvojušies no nepareizās lietas!

Viņi atbrīvojušies no naudas, nevis no dusmām — no augļiem, nevis saknes. Tikmēr patiesais jautājums ir un vienmēr bijis dusmas starp viņiem un viņu vecākiem. Un, kamēr šīs dusmas nebūs novērstas, viņi nekad nekļūs patiesi laimīgi vai neiegūs mieru, un nav nozīmes, cik daudz naudas viņiem būs vai nebūs.

Būtisks ir iemesls vai motivācija, kāpēc tu pelni naudu vai gūsti panākumus. Ja tava motivācija gūt naudu vai panākumus izriet no tāda neatbalstoša pirmsākuma kā bailes, dusmas vai vajadzība "pierādīt" sevi, nauda nekad nenesīs tev laimi.

TURĪBAS PRINCIPS:

Ja tava motivācija gūt naudu vai panākumus izriet no tāda neatbalstoša pirmsākuma kā bailes, dusmas vai vajadzība "pierādīt" sevi, nauda nekad nenesīs tev laimi.

Kāpēc? Tāpēc ka tu nevari atrisināt nevienu ar naudu saistīto jautājumu. Piemēram, bailes. Semināru laikā es vaicāju auditorijai: "Cik daudzi no jums atsauktos uz bailēm kā galveno panākumu gūšanas motivāciju?" Ne pārāk daudz cilvēku paceļ roku. Tad es vaicāju: "Cik daudzi no jums atsauktos uz drošību kā vienu no galvenajiem panākumu gūšanas motīviem?" Gandrīz visi paceļ roku. Bet saproti — gan drošību, gan bailes motivē viens un tas pats. Drošības meklējumi izriet no nedrošības, kuras pamatā ir bailes.

Tātad — vai vairāk naudas novērsīs bailes? Kaut tā būtu! Bet atbilde ir pilnīgi noliedzoša. Kāpēc? Tāpēc ka problēmas sakne ir nevis nauda, bet bailes. Vēi ļaunāk — bailes nav vienkārši problēma, tā ir paradums. Tāpēc, nopelnot vairāk naudas, mainīsies tikai mums piemītošo baiļu veids. Kad bijām izputējuši, mēs, ļoti iespējams, baidījāmies, ka nekas neizdosies vai ka nebūs pietiekami daudz naudas. Tomēr, ja mums izdodas, bailes parasti pārvēršas par "Ja nu es zaudēju visu nopelnīto?" vai "Ikviens gribēs to, kas pieder man", vai "Man nokrāps naudu nodokļos." Proti, kamēr nebūsim tikuši pie šā jautājuma saknes un novērsuši bailes, nekāds naudas daudzums nepalīdzēs.

Protams, ja būtu iespēja izvēlēties, lielākā daļa no mums drīzāk gan uztrauktos par naudas ieguvi un tās zaudēšanu nekā par to, ka naudas nebūtu nemaz, bet neviena no šīm situācijām nav īpaši gaiša, lai to izdzīvotu.

Runājot par tiem, ko virza bailes, daudzus no viņiem motivē vēlme gūt finansiālus panākumus, lai pierādītu, ka viņi ir "pietiekami labi". Šo problēmu sīkāk aplūkosim grāmatas otrajā daļā, bet pašlaik tev jāsaprot, ka nekāds naudas daudzums nevar padarīt tevi pietiekami labu. Nauda nevar tevi padarīt par tādu, kāds jau esi. Turklāt, runājot par bailēm, nepārtraukta nepieciešamība sevi pierādīt kļūst tev par dzīves paradumu. Tu pat neaptver, kā tas tevi vada. Tu sevi dēvē par lielu panākumu guvēju, cītīgu darboni, stingra rakstura cilvēku, un visas šīs iezīmes ir lieliskas. Vienīgais jautājums — kāpēc? Kāds pamatdzinējs to visu virza?

Cilvēkiem, kurus virza vēlme pierādīt, ka viņi ir pietiekami labi, nekāds naudas daudzums nespēs remdēt sāpes par iekšējām brūcēm, kas liek visam un visiem dzīvē justies "nepietiekamiem". Nekāds naudas daudzums vai kas cits ar šo saistītais nebūs pietiekams cilvēkiem, kas jūt, ka paši nav pietiekami labi.

Un atkal tas viss ir par tevi. Atceries — tava iekšējā pasaule atspoguļo tavu ārpasauli. Ja tu uzskatīsi, ka esi nepietiekams, tu apstiprināsi šo pārliecību un radīsi realitāti, ka tev nepietiek. Turpretī, ja tu ticēsi, ka esi pilnība, tu apstiprināsi šo pārliecību un radīsi milzu bagātību. Kāpēc? Tāpēc ka tava sakne būs "pilnība", un tā kļūs par tavu dabisko esību.

Atvienojot finanšu motivāciju no dusmām, bailēm un vajadzības pierādīt sevi, tu vari nodibināt jaunu saikni naudas pelnīšanai, izmantojot nolūku, devumu un prieku. Tādējādi tev nekad nevajadzēs atbrīvoties no naudas, lai tu būtu laimīgs.

Būt nemierniekam vai stāties pretī vecākiem ne vienmēr ir problēma. Gluži pretēji — ja esi bijis nemiernieks (bieži vien tas attiecas uz otro piedzimušo bērnu) un taviem vecākiem bijuši slikti finansiālie paradumi, tad varbūt ir labi, ka tu esi viņu pretstats. Turpretī, ja tavi vecāki guvuši panākumus un tu esi pretojies viņiem, tev var būt nopietnas finansiālas grūtības.

Jebkurā gadījumā ir svarīgi apzināties, kā tavs esības veids saistīts ar vienu vai abiem vecākiem finanšu joma.

Pārmainu soli: atdarināšana

APZINĀŠANĀS. Apsver savu vecāku esamības un paradumu veidus attiecībā uz finansēm un turību. Pieraksti, kā tu varētu līdzināties vai būt pretstatā saviem vecākiem.

IZPRATNE. Pieraksti, kā šī atdarināšana ietekmējusi tavu finansiālo dzīvi.

NOŠĶIRŠANA. Vai tu izproti, kas šis esamības veids pārstāv tikai to, ko esi apguvis, un nav tas, kas tu esi? Vai tu izproti, ka tev pašlaik ir iespēja izvēlēties būt atšķirīgam?

PAZIŅOJUMS. Pieliec roku pie sirds un saki...

"Tas, ko atdarinu sakarā ar finansēm, bija viņu ceļš.

Es izvēlos savu ceļu." Pieskaries galvai un saki...

"Man ir miljonāra prāts."

Trešā ietekme: īpaši notikumi

Trešais galvenais veids, kā esam nosacīti, ir īpašu notikumu ietekme. Ko tu pieredzēji, kad biji mazs, saistībā ar finansēm, turību un bagātniekiem? Šī pieredze ir ārkārtīgi svarīga, jo tā veido tavu pārliecību — vai, ticamāk, — maldus, ar ko tu tagad dzīvo.

Ļauj minēt piemēru. Sieviete, kas strādāja par operāciju māsu, apmeklēja Miljonāra prāta intensīvo semināru. Džozijai bija lieliski ienākumi, bet viņa kaut kā pamanījās vienmēr iztērēt visu naudu. Kad mēs "pārākām" nedaudz dziļāk, viņa atcerējās, ka vienpadsmit gadu vecumā viņa kopā ar vecākiem un māsu sēdēja ķīniešu restorānā. Māte un tēvs atkal nikni strīdējās par naudu. Tēvs bija piecēlies kājās, kliedza un sita dūri galdā. Džozija atcerējās, kā tēva seja kļuva sarkana, tad vērtās zila, bet pēc tam tēvs nokrita uz grīdas ar infarktu. Džozija bija iekļauta skolas peldētāju komandā un bija paredzēts treniņš, kas viņai bija jāvada, bet — nē. Tēvs nomira viņai uz rokām.

Un tā kopš tās dienas Džozijas prāts saistīja naudu ar sāpēm. Nav brīnums, ka, būdama pieaugusi, viņa neapzināti atbrīvojās no visas savas naudas, cenšoties atbrīvoties no savām sāpēm. Saistoši piebilst, ka viņa kļuva par medmāsu. Kāpēc? Vai iespējams, ka viņa vēl aizvien mēģināja glābt tēvu?

Kursu laikā mēs palīdzējām Džozijai noteikt viņas veco finanšu plānu un pārskatīt to. Šodien viņa ir ceļā uz finansiālu brīvību. Viņa nav vairs arī medmāsa. Nav tā, ka viņai nebūtu paticis šis darbs. Vienkārši viņa šo profesiju bija izvēlējusies nepareiza iemesla dēļ. Tagad viņa ir finanšu plānotāja, vēl aizvien palīdz cilvēkiem, bet šoreiz — strādājot individuāli, lai izprastu, kā cilvēka pagātnes programmēšana vada visus viņa finansiālās dzīves aspektus.

Ļauj minēt citu īpaša notikuma piemēru, kas ir personiskāks. Kad manai sievai bija astoņi gadi, viņa dzirdēja pa ielu braucošās saldējuma mašīnas zvanu skaņas. Viņa skrēja pie mātes un lūdza divdesmit piecu centu monētu. Māte atbildēja: "Atvaino, mīļā, man nav naudas. Ej palūdz tēvam. Tēvam ir visa nauda." Mana sieva tad devās lūgt naudu tēvam. Viņš iedeva viņai divdesmit piecu centu monētu, viņa varēja nopirkt saldējumu un justies laimīga.

Pēc nedēļas tas pats notikums atkārtojās. Tātad — ko mana sieva iemācījās par naudu?

Pirmkārt, visa nauda pieder vīriešiem. Un, kad mēs apprecējāmies, kā tu domā, ko viņa no manis sagaidīja? Pareizi: naudu. Un man tev jāsaka — viņa vairs nelūdza divdesmit piecu centu monētas! Viņa kaut kā bija pārkāpusi šo pakāpi.

Otrkārt, viņa apguva, ka sievietēm nav naudas, ja viņas mātei (dievībai) nebija naudas, acīmredzot arī viņai nevajadzēja būt. Lai apstiprinātu šādu dzīvesveidu, viņa neapzināti centās atbrīvoties no visas savas naudas. Un viņa to darīja diezgan precīzi. Ja viņai iedeva 100 dolāru, viņa iztērēja 100 dolāru. Ja viņai iedeva 200 dolāru, viņa iztērēja 200 dolāru. Ja viņai iedeva 500 dolāru, viņa iztērēja 500 dolāru, un, ja viņai iedeva 1000, viņa iztērēja 1000 dolāru. Tad viņa apmeklēja vienu no maniem kursiem un apguva visu par sviras principu. Es viņai iedevu 2000 dolāru, viņa iztērēja 10 000 dolāru! Es mēģināju paskaidrot: "Nē, dārgumiņ, sviras princips nozīmē, ka tie esam mēs, kam jāgūst desmit tūkstoši dolāru, nevis tie jāiztērē." Viņa kaut kā nespēja to saprast.

Vienīgais, par ko mēs jebkad esam ķīvējušies, ir nauda. Tās dēļ gandrīz izjuka mūsu laulība. Mēs nezinājām, ka katrs no mums piešķir naudai pilnīgi atšķirīgu nozīmi. Manai sievai nauda nozīmē tūlītēju baudu (tāpat kā viņa priecājās par savu saldējumu). Turpretī es uzaugu ar pārliecību, ka nauda jāuzkrāj kā līdzeklis brīvības radīšanai.

Saskaņā ar manu izpratni, tērēdama naudu, sieva netērēja naudu, bet gan mūsu nākotnes brīvību. Un, saskaņā ar viņas izpratni, atturēdams viņu no naudas tērēšanas, es atņēmu, viņai iespēju baudīt dzīvi.

Paldies Dievam, mēs iemācījāmies, kā pārskatīt savus finanšu plānus un turklāt radīt īpaši mūsu attiecībām domātu trešo finanšu plānu.

Deboras Čamitofas stāsts par panākumiem No: Deboras Čamitofas

Kam: T. Harvam Ekerarn Temats: Finansiāli brīva!

Harv!

Šodien man ir 18 pasīvo ienākumu avotu, un man vairs nav vajadzīgs D.A.R.B.S. Jā, es esmu bagāta, taču vēl svarīgāk ir tas, ka mana dzīve ir bagātināta, priecīga un pārpilna! Tomēr tā nav bijis vienmēr.

Nauda man mēdza būt par nastu. Es uzticēju svešiniekiem pārvaldīt manus finansiālos jautājumus tikai tādēļ, lai man pašai nebūtu ar tiem jānodarbojas. Es gandrīz visu zaudēju pēdējā biržas krahā un to pat neapzinājos, līdz bija jau pārvēlu.

Vēl vairāk — es zaudēju pašcieņu, Baiļu, kauna un bezcerīguma paralizētā, es attālinājos no visiem un visa, kas bija man apkārt. Es turpināju sevi sodīt līdz pat brīdim, kad mani "aizvilka" uz Miljonāra prātu.

Tās pārvērtību nedēļas nogales laikā es atguvu spēku un pieņēmu lēmumu pati uzraudzīt savu finansiālo likteni. Es pieņēmu Turības paziņojumus un piedevu sev pagātnes kļūdas, patiesi ticot, ka esmu pelnījusi būt turīga.

Un tagad man patiesībā patīk pārvaldīt savas finanses! Es esmu finansiāli brīva un zinu, ka vienmēr tāda būšu, jo man ir Miljonāres Prāts!

Paldies, Harv.., paldies!

Vai tas viss darbojas? Ļauj man to pateikt šādi — esmu pieredzējis savā dzīvē trīs brīnumus: Savas meitas piedzimšanu.

Sava dēla piedzimšanu.

Mēs ar sievu vairs neķīvējamies par naudu!

Statistika rāda, ka galvenais visu attiecību sairuma cēlonis ir nauda. Visnozīmīgākais iemesls cilvēku ķīviņiem par naudu nav pati nauda, bet gan viņu "plānu" neatbilstība. Nav nozīmes, cik naudas tev ir vai nav. Ja tavs plāns neatbilst tā cilvēka plānam, ar kuru tev ir darīšana, tev gaidāma liela, sarežģīta problēma. Tas attiecas uz precētiem pāriem, pāriem, kas tiekas randiņos, ģimenes attiecībām un pat biznesa partneriem. Galvenais ir aptvert, ka tev ir darīšana ar plānu, nevis naudu. Ja esi aptvēris cilvēka finanšu plānu, tu vari strādāt ar partneri tā, lai tas derētu jums abiem. Tu vari sākt ar apzināšanos, ka tava partnera finanšu lietas varbūt nav tādas pašas kā tavējās. Izvēlies izpratni, nevis ķildu. Dari visu iespējamo, lai atklātu, ko tavs partneris uzskata par nozīmīgu finanšu jomā, un nosaki viņa/viņas motivāciju un bailes. Šādi tu nodarbosies ar saknēm, nevis augļiem un veiksmīgi atminēsi, kā likt visam darboties. Nav variantu!

Viena no vissvarīgākajām mācībām, ko apgūsi, ja izlemsi apmeklēt Miljonāra prāta intensīvo semināru, — gan kā konstatēt partnera finanšu plānu, gan kā radīt gluži jaunu jums abiem domātu plānu, kas palīdzētu jums kā partneriem gūt vēlamo. Tā patiesi ir svētība spēt to izdarīt, jo tas mazina vienu no vissvarīgākajiem cēloņiem, kas rada sāpes lielākajai daļai cilvēku.

Pārmaiņu soļi: īpaši notikumi

Turpmāk sniegts vingrinājums, ko tu vari veikt kopā ar savu partneri. Apsēdieties un pārrunājiet, kādas domas par naudu varat atsaukt no pagātnes — ko dzirdējāt jaunībā, kas tika atdarināts jūsu ģimenē, kā arī dažādus emocionālus notikumus. Bez tam noskaidrojiet, ko īsti nauda nozīmē partnerim. Vai tā ir bauda vai brīvība, vai drošība, vai sabiedriskais stāvoklis? Tas palīdzēs jums abiem noteikt vienam otra pašreizējo finanšu plānu un var palīdzēt jums atklāt, kāpēc jums ir nesaskaņas šajā jomā. Pēc tam pārrunājiet, ko jūs vēlaties šodien nevis kā indivīdi, bet kā partneri. Izlemiet un vienojieties par vispārējiem mērķiem un attieksmi pret finansēm un panākumiem. Tad izveidojiet to attieksmju un darbību sarakstu, par kurām vienojaties, ka dzīvosit saskaņā ar tām, un pierakstiet tās. Novietojiet tās redzamā vietā un, kad vien rodas jautājums, maigi, ļoti maigi atgādiniet viens otram, ko abi kopīgi izlēmāt, būdami objektīvi, bez satraukuma un ārpus jūsu veco finanšu plānu žņaugiem.

APZINĀŠANĀS. Aplūko īpašu emocionālu notikumu, ko pieredzēji bērnībā sakarā ar finansēm. IZPRATNE. Pieraksti, kā šis notikums var būt ietekmējis tavu pašreizējo finansiālo dzīvi. NOŠĶIRŠANA. Vai tu izproti, ka šis eksistences veids pārstāv tikai to, ko esi apguvis, un nav tas, kas tu esi? Vai tu izproti, ka tev pašlaik ir iespēja izvēlēties būt atšķirīgam?

PAZIŅOJUMS. Pieliec roku pie sirds un saki...

"Es atbrīvojos no savas pagātnes finanses neatbalstošās pieredzes un veidoju jaunu un bagātu nākotni."

Pieskaries galvai un saki...

"Man ir miljonāra prāts."

Uz ko īsti ir noregulēts tavs finanšu plāns?

Pienācis laiks atbildēt uz "miljons dolāru vērtu" jautājumu. Kāds ir tavs pašreizējais finanšu un panākumu plāns, un pie kādām sekām tas tevi neapzināti virza? Vai tu esi vērsts uz panākumiem, viduvējību vai finansiālu neveiksmi? Vai esi ieprogrammēts "ķepuroties" vai viegli darboties finanšu jomā? Vai esi virzīts smagi strādāt, pelnot naudu, vai arī līdzsvarot savu darbību?

Vai esi nosacīts gūt pastāvīgus ienākumus vai nepastāvīgus ienākumus? Tu taču zini smeļamo kausu: "Vispirms tev ir, tad — nav, tad atkal ir un atkal — nav." Tas vienmēr parādās, it kā krasu svārstību iemesli izrietētu no ārpasaules. Piemēram; "Es dabūju lieliski apmaksātu darbu, bet uzņēmumu, slēdza. Tad es uzsāku pats savu biznesu, un tas strauji attīstījās, bet tirgus izsīka. Mans nākamais projekts bija lielisks, bet tad aizgāja mans partneris utt." Nemāni sevi — tas ir tavs darba plāns!

Vai esi virzīts gūt augstus, vidējus vai zemus ienākumus? Vai zināji, ka patiesībā pastāv noteiktas summas, uz kurām daudzi no mums esam ieprogrammēti? Vai esi virzīts pelnīt 20 000—30 000 dolāru gadā? 40 000-60 000? 75 000-100 000? 150 000-200 000? 250 000 vai vairāk dolāru gadā?

Pirms dažiem gadiem viens no maniem klausītajiem bija neparasti labi ģērbts kungs, kas apmeklēja kādu divas stundas garo vakara semināru. Kad seminārs beidzās, viņš pienāca pie manis un vaicāja, vai es uzskatu, ka viņam būtu lietderīgi apmeklēt trīs dienas garo Miljonāra prāta kursu, ņemot vērā, ka viņš jau pelna 500 000 dolāru gadā. Painteresējos, cik ilgi viņš jau pelna tik daudz naudas. Viņš atbildēja: "Jau aptuveni septiņus gadus."

Man neko vairāk nevajadzēja dzirdēt. Jautāju vīrietim, kāpēc viņš nepelna 2 miljonus gadā. Pastāstīju, ka programma paredzēta cilvēkiem, kas vēlas sasniegt pilnu finansiālo potenciālu, un lūdzu viņu apsvērt, kāpēc viņš "iestrēdzis" pie pusmiljona. Viņš apsolīja apmeklēt programmu.

Pēc gada saņēmu no viņa e-pasta vēstuli, kur bija rakstīts; "Programma bija lieliska, bet es pieļāvu kļūdu. Es pārorientēju savu finanšu plānu tikai uz 2 miljonu pelnīšanu gadā, kā mēs pārrunājām. Es jau to esmu sasniedzis, tāpēc atkal apmeklēju kursu, lai pārorientētu pelnīšanu uz 10 miljoniem gadā."

Vēlos uzsvērt, ka faktiskajām summām nav nozīmes. Svarīgi, vai tu sasniedz pilnu finansiālo potenciālu. Zinu — daudzi no jums varētu vaicāt, kāpēc gan kādam būtu vajadzīga tāda nauda? Pirmkārt, jau pats jautājums ne pārāk atbalsta tavu turību un ir droša zīme — tu vēlies pārskatīt savu finanšu plānu. Otrkārt, galvenais iemesls, kāpēc šis kungs vēlējās pelnīt milzīgas naudas summas, bija atbalstīt viņa darbu ka apjomīgu ziedojumu labdarības organizācijai, kas palīdz AIDS upuriem Āfrikā. Pietiks runāt par pārliecību, ka bagātnieki ir "mantkārīgi"!

Turpināsim. Vai esi programmēts krāt naudu vai to tērēt? Vai tu esi programmēts pareizi pārvaldīt savas finanses vai tās nepareizi izmantot?

Vai tu tiecies izvēlēties uzvarošus vai zaudējumus nesošus ieguldījumus? Tu varbūt brīnies: "Kā gan es varu vai nevaru pelnīt naudu biržā vai pateicoties nekustamajam īpašumam, iekļaujot tos savā plānā?" Vienkārši. Kas izvēlas akcijas vai īpašumu? Tu. Kas izvēlas, kad tu to iegādājies? Tu. Kas izvēlas, kad tu to pārdod? Tu. Domāju — tu esi saistīts ar šo vienādojumu.

Sandjego dzīvo kāds mans paziņa — Lerijs. Viņš ir kā magnēts, kad runa ir par naudas pelnīšanu: viņam katrā ziņā ir augstu ienākumu plāns. Bet viņš ir kā nāvējošs trieciens, kad runa ir par finanšu ieguldīšanu. Lai ko viņš iegādātos, tas krīt kā klints, (Vai spēj noticēt, ka viņa tēvam bija tieši tāda pati problēma? Uh!) Uzturu ciešus kontaktus ar Leriju, tāpēc varu lūgt viņam padomu ieguldījumu ziņā. Tas vienmēr ir pilnīgi... aplams! Lai ko arī Lerijs iesaka, es rīkojos pretēji. Man patīk Lerijs! Taču ievēro — citiem cilvēkiem raksturīgs tas, ko iepriekš nosaucām par Mida pieskārienu. Viss, kur viņi iesaistās, pārvēršas zeltā, Gan Mida pieskāriena, gan arī kaitīga atbalsta sindromi nav nekas cits kā finanšu plānu izpausme.

Vēlreiz — tavs finanšu plāns noteiks tavu finansiālo dzīvi un pat tavu privāto dzīvi. Ja tu esi sieviete, kuras finanšu plāns noregulēts uz zemu rādītāju, pastāv iespēja, ka tu savaldzināsi vīrieti, kas arī būs noregulēts uz zemu rādītāju, lai tu varētu palikt savā finansiālajā "komforta zonā" un apstiprināt savu plānu. Ja tu esi vīrietis, kas virzīts uz zemu rādītāju, pastāv iespēja, ka tu savaldzināsi sievieti, kas būs tērētāja un atbrīvosies no visas tavas naudas, lai tu varētu palikt savā finansiālajā "komforta zonā" un apstiprināt savu plānu.

Vairākums cilvēku uzskata, ka viņu biznesa panākumi galvenokārt atkarīgi no viņu uzņēmējdarbības prasmēm un zināšanām vai vismaz piemērota laika izvēlēšanās tirgū. Man riebjas to pavēstīt, bet tā ir ilūziju pasaule jeb, citiem vārdiem sakot, nerealitāte!

Tava biznesa panākumu pamatā ir tavs finanšu plāns. Ja tavs plāns ir noregulēts uz 100 000 dolāru peļņu gadā, tad tavs bizness veiksies tieši tik labi, lai tu varētu, gadā nopelnīt apmēram 100 000.

Ja tu esi pārdevējs un tavs plāns ir noregulēts uz 50 000 dolāru pelnīšanu gadā, un tagad tev kaut kā izdodas milzīgs darījums par 90 000 dolāru, tad vai nu šis darījums tiks atcelts vai ari galu galā, saņemot 90 000, tev jāgatavojas, ka nākamais gads būs nelāgs un atkal atgriezīs tevi iepriekšējā finanšu plāna līmenī.

Turpretī, ja tu esi virzīts pelnīt 50 000 dolāru un tev pāris gadu bijis "klusais periods", nesatraucies, jo tu visu atgūsi. Tev jāatgūst, jo tāds ir prāta un finanšu neapzinātais likums. Šādā situācijā kādu varbūt notrieks autobuss, šķērsojot ielu, un galu galā apdrošināšanas maksājumos tagad viņš saņems tieši 50 000 dolāru! Viss ir ļoti vienkārši: ja tu esi virzīts uz 50 000 gadā, tad galu galā tu saņemsi tieši šo summu.

Tātad vēlreiz — kā tu vari pateikt, uz kādu finanšu plānu tu tiecies? Viens no visnepārprotamākajiem veidiem, kā to noskaidrot, ir palūkoties uz sekām. Ielūkojies savā bankas kontā. Palūkojies uz saviem ienākumiem,

Paskaties uz savu neto vērtību. Pavēro savus panākumus ieguldījumu ziņā. Novērtē sava uzņēmuma panākumus. Paraugies, vai tu esi tērētājs vai krājējs. Izvērtē, vai tu labi pārvaldi savas finanses. Konstatē, cik konsekvents vai nekonsekvents tu esi. Aplēs, cik smagi tu strādā, lai nopelnītu naudu. Palūkojies uz tām savām attiecībām, kas saistītas ar naudu.

Vai tu naudu pelni ar pūlēm vai arī tā pie tevis atnāk viegli? Vai tev pieder uzņēmums vai arī tu strādā algotu darbu? Vai tev viens uzņēmums vai darbs saglabājas ilgstoši vai arī tu tos bieži maini?

Tavs finanšu plāns ir kā termostats. Ja temperatūra telpā ir divdesmit divi grādi, tad ļoti iespējams, ka tavs termostats ir noregulēts uz divdesmit diviem grādiem. Tagad kļūst interesanti. Vai iespējams, ka caur atvērtu logu ieplūstoša aukstuma dēļ temperatūra telpā var pazemināties līdz deviņpadsmit grādiem? Protams, bet kas galu galā notiks? Termostats atkal noregulēsies un parādīs divdesmit divus grādus.

Vai ir ari iespējams, ka caur atvērtu logu ieplūstošā karstuma dēļ temperatūra var paaugstināties līdz divdesmit pieciem grādiem? Protams, tā var paaugstināties, bet kas galu galā notiks? Termostats noregulēsies un atkal rādīs divdesmit divus grādus.

Vienīgais veids, kā veikt pastāvīgas izmaiņas istabas temperatūrā,— no jauna noregulēt termostatu. Tāpat ari vienīgais veids, kā mainīt tavu finansiālo panākumu līmeni "pastāvīgi", ir no jauna noregulēt tavu finanšu termostatu, pazīstamu arī kā tavu finanšu plānu.

TURĪBAS PRINCIPS:

Vienīgais veids, kā veikt pastāvīgas izmaiņas istabas temperatūrā, — no jauna noregulēt termostatu.

Tāpat arī vienīgais veids, kā mainīt finansiālo panākumu līmeni "pastāvīgi", — no jauna noregulēt finanšu termostatu.

Tu vari izmēģināt jebko un visu, ko vēlies. Tu vari uzkrāt zināšanas par uzņēmējdarbību, tirgzinībām, realizāciju, sarunām un menedžmentu. Tu vari kļūt par nekustamā īpašuma vai biržas ekspertu. Tie visi ir lieliski "instrumenti". Bet galu galā bez iekšējas "instrumentu kastes", kas ir pietiekami liela un stipra, lai tu varētu radīt un pārvaldīt milzīgas naudas summas, tev nederēs pat visi pasaules instrumenti.

Vēlreiz — tā ir vienkārša aritmētika: "Tavi ienākumi var augt tikai tik daudz, cik tu rīkojies!"

Par laimi vai par nelaimi — tava personiskā nauda un panākumu plāns tieksies palikt kopā ar tevi visu turpmāko dzīvi, ja vien tu tos nenoteiksi un nemainīsi. Un tieši to mēs darīsim šīs grāmatas otrajā daļā un arī turpmāk kopā ar tevi Miljonāra prāta intensīvajā seminārā.

Atceries, ka pirmais visu pārmaiņu elements ir apzināšanās. Vēro sevi, apzinies, seko savām domām, novēro savas bailes, pārliecību, paradumus, darbības un pat savu bezdarbību. Aplūko sevi "mikroskopā". Pēti sevi.

Vairākums no mums uzskata, ka dzīvojam saskaņā ar savu izvēli. Ne vienmēr! Pat ja mēs esam patiesi izglītoti, vidēji dienā mēs izdarām tikai dažas izvēles, kas atspoguļo, kā mēs sevi pašlaik apzināmies. Bet lielākoties mēs esam kā roboti, kas darbojas automātiski un ko pārvalda pagātnes nosacījumi un veci paradumi. Šeit parādās apziņa. Apziņa seko tavām domām un darbībām, lai tu varētu dzīvot saskaņā ar pašreizējā brīdī izdarītu patiesu izvēli, nevis pagātnes programmēšanas vadīts.

TURĪBAS PRINCIPS:

Apziņa seko tavām domām un darbībām, lai tu varētu dzīvot saskaņā ar pašreizējā brīdī izdarītu patiesu izvēli, nevis pagātnes programmēšanas vadīts.

Sasnieguši apziņu, mēs varam dzīvot no tā, kas esam šodien, nevis no tā, kas bijām vakar. Tādējādi mēs varam atbilstīgi reaģēt uz situācijām, izmantojot visu savu prasmju un talantu gammu, nevis neatbilstīgi reaģējam uz notikumiem, jo mūs vada pagātnes bailes un nedrošība.

Ja tu apzinies, tad spēj saprast programmēšanas būtību: tikai tās informācijas ieraksti, ko tu esi saņēmis un kam ticējis pagātnē, kad biji pārāk jauns, lai zinātu ko labāku. Tu saproti, ka šie nosacījumi nav tas, kas tu esi, bet gan tas, par ko esi iemācījies būt. Tu saproti, ka neesi "ieraksts", bet gan "reģistrējošs instruments". Tu neesi glāzes "saturs", bet gan pati "glāze". Tu neesi programmatūra, bet gan aparatūra.

Jā, ģenētikai var būt nozīme, tāpat arī garīgie aspekti var iesaistīties darbībā, tomēr lielā mērā tevi veido citu cilvēku pārliecība un informācija. Kā jau iepriekš minēju, pārliecība katrā ziņā nav patiesa vai nepatiesa, pareiza vai aplama, bet attiecībā uz ticamību pārliecība ir viedokļi, kas izplatīti visapkārt un pēc tam nodoti no paaudzes paaudzē. Zinot to, tu vari apzināti izvēlēties atteikties no jebkura uzskata vai esamības veida, kas neatbalsta tavu turību, un aizvietot to ar tādu, kas atbalsta.

Mūsu kursos mēs mācām, ka "neviena doma nedzīvo galvā, nemaksājot par īri". Ikviena tava doma būs vai nu ieguldījums, vai izdevumi. Tā vai nu virzīs tevi pretī laimei un panākumiem, vai arī attālinās no tiem. Tā vai nu sniegs, vai nesniegs tev iespēju. Tāpēc ir ārkārtīgi svarīgi, lai tu gudri izvēlētos savas domas un pārliecību.

Saproti — tavas domas un pārliecība neesi tu pats, un tām nav katrā ziņā jābūt piesaistītām tev. Lai cik dārgas tās būtu saskaņā ar taviem uzskatiem, tām nav lielāka nozīme un jēga, nekā tu tām piešķir pats. Nekam nav jēgas, izņemot to jēgu, ko tu tam piešķir.

Atminies, kā šīs grāmatas sākumā ieteicu neticēt nevienam manis teiktajam vārdam? Ja tu patiešām vēlies uzsākt dzīvē ko jaunu, netici nevienam savam sacītajam vārdam. Un, ja tu vēlies tūlītēju apskaidrību, netici nevienai savai domai.

Pagaidām, ja tu esi kā lielākā daļa cilvēku, tu kaut kam ticēsi, tāpēc tu vari arī pieņemt pārliecību, kas atbalsta tevi — bagātnieka pārliecību. Atceries — domas rada jūtas, jūtas rada darbības, darbības rada sekas. Tu vari izvēlēties domāt un darboties, kā to dara bagātnieki, un tādējādi radīt sekas, ko rada bagātnieki.

Rodas jautājums: "Kā domā un darbojas bagātnieki?" Tieši to tu atklāsi šīs grāmatas otrajā daļā.

Ja tu vēlies mainīt savu finansiālo dzīvi uz visiem laikiem, turpini lasīt!

PAZIŅOJUMS. Pieliec roku pie sirds un saki...

"Es sekoju savam domām un loloju tikai tās, kas sniedz man iespēju."

Pieskaries galvai un saki...

"Man ir miljonāra prāts."

Rondas un Boba Beinu stāsts par panākumiem No: Rondas un Boba Beiniem Kam: T. Harvam Ekeram Temats: Mēs jūtamies brīvi!

Mēs devāmies uz Miljonāra prāta intensīvo semināru, īsti nezinādami, ko sagaidīt. Mūs ļoti iespaidoja sekas. Pirms semināra mums bija daudz naudas problēmu. Mēs nekādi, šķiet, netikām uz priekšu. Mēs turpinājām būt parādos un nezinājām — kāpēc. Mēs sedzām savas kredītkartes (parasti no darbā izsniegtas milzīgas prēmijas), lai atkal nonāktu parādos sešu mēnešu laikā. Nebija svarīgi, cik daudz naudas mēs nopelnījām. Mēs jutāmies neapmierināti un daudz strīdējāmies.

Tad mēs apmeklējām Miljonāra prāta semināru. Klausīdamies Harvā, mēs piebikstījām viens otram un smaidījām, lūkodamies viens uz otru. Mēs dzirdējām tik daudz informācijas, kas mums pauda: "Nav brīnums", "Ak, tāpēc tas viss", "Tagad viss skaidrs." Mēs bijām ļoti satraukti.

Mēs sapratām, ka abi domājam ļoti atšķirīgi, kad runa ir par naudu. Ka vīrs ir "tērētājs" un es esmu "izvairīgā". Kāds šausmīgs savienojums! Pēc dzirdētās informācijas mēs pārtraucām viens otru vainot un sākām izprast, un galu galā sākām viens otru atzinīgi novērtēt un vairāk mīlēt.

Tagad ir pagājis gandrīz gads, un mēs vēl aizvien nestrīdamies par naudu — mēs tikai runājam par apgūto. Mums vairs nav parādu; patiesībā mēs esam sakrājuši naudu — pirmo reizi mūsu 16 gadu ilgajā attiecību vēsturē, jā gan! Mums tagad ir ne tikai nauda nākotnei, bet arī pietiekami daudz naudas ikdienas izdevumiem, spēlēm, izglītībai, ilgtermiņa ietaupījumi mājām, un mums pat ir nauda, kurā varam dalīties un atdot. Ir brīnišķīgi zināt, ka varam izmantot naudu šajās jomās un nejusties vainīgi, ka esam piešķīruši un veltījuši to šādam nolūkam. Mēs jūtamies brīvi.

Paldies, Harv.

OTRĀ DAĻA.  KARTOTĒKA AR TURĪBAS MAPĒM

Septiņpadsmit veidi, kā bagātu cilvēku domas un darbība atšķiras no nabadzīgo un vidusšķiras cilvēku domām un darbības

GRĀMATAS PIRMAJĀ DAĻĀ MĒS PĀRRUNĀJAM IZPAUSMES procesu. Atceries - domas rada jūtas, jūtas rada darbības, un darbības rada sekas. Viss sākas ar domām, ko izstrādā tavs prāts. Vai nav pārsteidzoši, ka prāts ir mūsu dzīves pamats, un tomēr lielākā daļa no mums nesaprot, cik ietekmīga ir šā "aparāta" darbība? Sāksim, vienkārši aplūkojot prāta darbību. Metaforiski izsakoties, tavs prāts nav nekas cits kā liels dokumentu skapis, kas līdzinās dokumentu skapim tavā birojā vai mājās. Visa ienākošā informācija ir apzīmēta un sakārtota mapītēs, lai to būtu viegli atrast, palīdzot tev izdzīvot. Vai tu dzirdēji? Es neteicu uzplaukt, es teicu — izdzīvot.

Ikvienā situācijā tu meklē prāta mapēs, lai noteiktu, kā reaģēt. Nu, piemēram, tu apsver finansiālu iespēju. Tu automātiski ņem mapi, kas apzīmēta kā finanses, un saskaņā ar to izlem, ko darīt. Visas domas, kas tev ir par finansēm, būs uzglabātas tavā finanšu mapē. Tu vari domāt vienīgi par tām, jo tavā prata tikai šīs domas iedalītas Šajā kategorijā.

Tu izlem, pamatojoties uz to, ko pašreiz uzskati par loģisku, prātīgu un piemērotu tev. Tu izdari to, ko uzskati par pareizu izvēli. Tomēr problēma ir tāda, ka tava pareizā izvēle var nebūt veiksmīga. Faktiski tas, kas tev šķiet pilnībā saprātīgs, var nepārtraukti radīt absolūti negatīvas sekas. Teiksim, mana sieva ir tirdzniecības centrā. Man nav pārāk grūti to iztēloties. Viņa pamana zaļu rokassomiņu. Tā ir izpārdošanā ar 25% atlaidi. Viņa nekavējoties vēršas pie savas prāta mapes ar jautājumu: "Vai man būtu jāiegādājas šī rokassomiņa?" Acumirklī viņa saņem atbildi: "Tu jau esi meklējusi zaļu rokassomiņu, kas derētu pie pagājušajā nedēļā nopirktajām zaļajām kurpēm. Turklāt šī der arī pēc lieluma. Iegādājies to!" Steidzoties pie kases, sieva prātā jūt ne tikai līksmu satraukumu, ka viņai būs šī brīnišķīgā rokassomiņa, bet ir arī pietvīkusi lepnumā, ka iegūs to ar 25% atlaidi.

Pēc viņas domām, šai rokassomiņai ir nevainojama jēga. Viņa to vēlas, uzskata par nepieciešamu, un tas taču ir "tāds darījums"! Tomēr nevienu brīdi sievas prāts neizvirzīja domu: "Nudien, šī ir patiešām jauka rokassomiņa, nudien, šis ir lielisks darījums, bet pašlaik man ir trīstūkstoš dolāru parāds, tāpēc es labāk atturēšos."

Viņa neiedomājās šādu informāciju, jo galvā nebija mapes, kas to saturētu. Mape "Kad esi parādā, nepērc" nekad nebija ievietota viņas prātā un tur nepastāvēja, kas nozīmē — konkrētā izvēle nav variants.

Vai tu spēj izsekot manai domu gaitai? Ja tavā skapī ir tikai tādas mapes, kas neatbalsta finansiālus panākumus, tad tās arī būs vienīgās izvēles, ko varēsi izdarīt. Tās būs dabiskas, automātiskas un, tavuprāt, pilnīgi nevainojamas.

Bet galu galā tās tomēr izrādīsies finansiāla neveiksme vai — labākajā gadījumā — viduvējība. Un pretēji — ja tev ir prāta mapes, kas atbalsta finansiālus panākumus, tu dabiski un automātiski pieņemsi lēmumus, kas rada panākumus. Tev nebūs par tiem jādomā. Tava parastā domāšanas veida sekas būs panākumi, tāpat kā piemērā ar Donaldu Trampu. Viņa parastais domāšanas veids rada turību.

Vai nebūtu neticami, ja attiecībā uz naudu tev raksturīgās domas līdzinātos bagātnieku domām? Protams, ceru, ka tu sacīji "pilnībā" vai kaut ko līdzīgu.

Protams, ka tu vari tā domāt!

Kā jau konstatējām iepriekš, pirmais solis pretī jebkurām pārmaiņām ir apzināšanās, ar to domājot — pirmais solis pretī bagātnieku domāšanai ir zināt, kā bagātnieki domā.

Bagāti cilvēki domā ļoti atšķirīgi no nabadzīgiem un vidusšķiras cilvēkiem. Viņi domā atšķirīgi par naudu, turību, sevi, citiem cilvēkiem un gandrīz katru otro dzīves aspektu. Grāmatas otrajā daļā mēs izpētīsim dažas no šīm atšķirībām un kā daļu no tavas pārveides ievietosim septiņpadsmit alternatīvas "turības mapes" tavā prātā. Līdz ar jaunām mapēm nāk jaunas izvēles. Tu tad varēsi "pieķert" sevi domājam, kā to dara nabadzīgie un vidusšķiras cilvēki, un apzināti koncentrēties uz to, kā domā bagātnieki. Iegaumē — tu vari izvēlēties domāt tā, lai atbalstītu savu laimi un panākumus, nevis otrādi.

TURĪBAS PRINCIPS:

Tu vari izvēlēties domāt tā, lai atbalstītu savu laimi un panākumus, nevis otrādi.

Iesākumā daži brīdinājumi. Pirmkārt, nekādā ziņā, veidā vai formā nevēlos pazemot nabadzīgus cilvēkus vai izturēties bez līdzjūtības pret viņu situāciju. Neuzskatu, ka bagātie ir labāki par nabadzīgajiem. Viņi vienkārši ir bagātāki. Tajā pašā laikā vēlos, lai tu uztvertu vēsti, tāpēc veidošu iespējami krasu šķirtni starp bagātajiem un nabadzīgajiem.

Otrkārt, aplūkojot bagātos, nabadzīgos un vidusšķiras cilvēkus, es atsaucos uz viņu mentalitāti — cik atšķirīgi ļaudis domā un darbojas, nevis cik patiesībā viņiem naudas vai kādu vērtību viņi sniedz sabiedrībai.

Treškārt, vispārināšu "panākumus". Saprotu, ka ne visi bagātie un nabadzīgie cilvēki ir tādi, kādus tos raksturoju. Turklāt mans mērķis ir pārliecināties, ka tu saproti un pielieto katra principa būtību. Ceturtkārt, ne vienmēr atsaukšos uz vidusšķiras īpatnībām, jo vidusšķiras cilvēkiem parasti piemīt bagāto un nabadzīgo cilvēku mentalitāšu sajaukums. Turklāt mans mērķis — lai tu sāktu apzināties, kur iederies šajā skalā, un domāt, kā to dara bagātie, ja vēlies kļūt turīgāks.

Piektkārt, vairāki šajā sadaļā aplūkotie principi var šķist pārsvarā saistīti ar paradumiem un darbībām, nevis ar domāšanas veidu, Atceries — darbība izriet no jūtām, jūtas izriet no domām. Tātad katras bagātas darbības pirmsākums ir bagāta domāšana.

Galu galā lūgšu tevi būt gatavam atteikties būt pareizam!. Ar to es domāju būt gatavam atteikties darboties tavā veidā. Kāpēc? Tāpēc ka tavs veids ir atvedis tevi tieši tur, kur pašlaik esi. Ja vēlies vairāk tā paša, turpini rīkoties savā veidā. Tomēr, ja tu vel neesi bagāts, varbūt tev laiks apsvērt atšķirīgu veidu, it īpaši tādu, ko sniedz cilvēks, kas ir patiesi bagāts un kas uz turības ceļa jau izvedis arī tūkstošiem citu. Tas ir pēc taviem ieskatiem.

Priekšstati, ko apgūsi, ir vienkārši, bet pilnīgi. Reālā pasaulē tie ienes reālas pārmaiņas reālu cilvēku dzīve. Kā es to zinu? Manā uzņēmumā Virsotnes iespēju apmācība mēs katru gadu saņemam tūkstošiem vēstuļu un e-pasta sūtījumu, kas stāsta mums, kā cilvēku dzīvē pārveidojusies ikviena turības kartotēkas mape. Ja tu apgūsi un pielietosi šos priekšstatus, esmu pārliecināts — tie pārveidos arī tavu dzīvi.

Katras sadaļas beigās tu atradīsi paziņojumu un fizisku kustību, ar kādu "noenkurot" to ķermenī. Tu atradīsi arī darbības, kas jāveic, lai atbalstītu šīs turības mapes pieņemšanu savā dzīvē. Tā ir pavēle tev pielietot katru mapi dzīvē iespējami drīz, lai zināšanas varētu pāriet fiziskā, šūnu līmenī un radīt ilgstošu un pastāvīgu pārmaiņu.

Vairākums cilvēku saprot, ka atrodas paradumu varā, bet viņi neaptver — faktiski pastāv divu veidu paradumi; darīšanas paradumi un nedarīšanas paradumi. Viss, ko tu pašlaik nedari, ir tavs nedarīšanas paradums. Nedarīšanas paradumus var pārvērst darīšanas paradumos, vienīgi darot tos. Lasīšana tev palīdzēs, bet viss kļūst pilnīgi citādi, kad no lasīšanas pievēršas darīšanai. Ja tu patiešām nopietni vēlies panākumus, pierādi to un veic ieteiktās darbības.

PIRMĀ TURĪBAS MAPE

Bagātie uzskata: "Es veidoju savu dzīvi."

Nabadzīgie uzskata: "Dzīve norisinās."

Ja tu vēlies radīt turību, tev obligāti jātic, ka esi pie savas dzīves stūres, it īpaši — finansiālās dzīves stūres. Ja tu tam netici, tad tev raksturīgs uzskats, ka tu maz spēj kontrolēt vai nemaz nespēj kontrolēt savu dzīvi, un tādēļ tu maz kontrolē vai vispār nekontrolē savus finansiālos panākumus. Tā nav bagāta attieksme.

Vai esi ievērojis, ka parasti tieši nabadzīgie cilvēki iztērē bagātību, piedaloties loterijā? Viņi patiesībā tic, ka viņu turība izrietēs no cilvēka, kas izvilks viņu vārdu no cepures. Viņi pavada sestdienas vakaru, blenzdami televizorā, satraukti skatīdamies izlozi, lai noskaidrotu, vai turība šonedēļ "aplaimos" viņus.

Protams, ikviens vēlas uzvarēt loterijā, un pat bagātnieki dažreiz joka pēc tajā piedalās. Bet, pirmkārt, viņi neiztērē pusi algas biļetēs un, otrkārt, uzvara loterijā nav viņu galvenā "stratēģija" turības radīšanai.

Tev jātic — tu veido savus panākumus, tu radi savu viduvējību un tu pūlies nopelnīt naudu un gūt panākumus. Apzināti vai neapzināti — tas tomēr esi tu.

Nabadzīgi cilvēki izvēlas spēlēt upura lomu, nevis uzņemties atbildību par savu dzīvi. Upura dominējošā doma bieži vien ir "ak, es nabadziņš". Tāpēc ātri vien, pateicoties Nodoma likumam, upuri burtiski arī "nabadzību" iegūst.

Ievēro — teicu, ka viņi spēlē upura lomu. Neteicu, ka viņi ir upuri. Neuzskatu — kāds ir upuris. Uzskatu — cilvēki spēlē upura lomu, jo domā, ka tā kaut ko iegūs. Drīz vien mēs šo jautājumu aplūkosim sīkāk.

Kā gan var noteikt, ka cilvēki spēlē upura lomu? Viņi atstāj aiz sevis trīs nepārprotamus "pavedienus".

Pirms runājam par šiem "pavedieniem", vēlos, lai tu aptvertu, ka es pilnībā saprotu — nevienam no šiem esamības veidiem nav sakara ar cilvēkiem, kas lasa šo grāmatu. Bet varbūt — tikai varbūt — tu pazīsti kādu, kas derētu kā piemērs. Un varbūt — tikai varbūt — tu šo cilvēku labi pazīsti! Jebkurā gadījumā iesaku pievērst īpašu uzmanību šai sadaļai.

Pirmais upura "pavediens": vaina

Kad jautājums skar to, kāpēc viņi nav bagāti, vairākums upuru kļūst par "vainas spēles" profesionāļiem. Šīs spēles mērķis ir saskatīt, uz cik daudziem cilvēkiem un apstākļiem ir iespējams norādīt ar pirkstu, pat nepalūkojoties uz sevi. Upuri vismaz jūtas jautri. Diemžēl tas nav tāds pats saviļņojums tiem, kas nelaimīgā kārtā gadījušies tuvumā. Tas notiek tāpēc, ka upuriem apkārtējie cilvēki kļūst par viegliem mērķiem.

Upuri vaino ekonomiku, valdību, biržu, savu aģentu, uzņēmējdarbības veidu, savu darba devēju, darbiniekus, vadītāju, galveno biroju, vadošo vai padoto nodaļu, klientu apkalpošanas dienestu, piegādes nodaļu, partneri, laulāto draugu, Dievu un, protams, viņi vienmēr vaino vecākus. Vienmēr vainīgs kāds vai kaut kas cits. Problēmu rada kaut kas vai kāds, nevis viņi paši.

Otrais upura "pavediens": attaisnošana

Ja upuri neuzveļ vainu, tad bieži vien tu atklāsi, ka viņi attaisno vai loģiski pamato savu situāciju, sacīdami, piemēram, šādi: "Nauda patiesībā nav svarīga." Ļauj uzdot jautājumu: ja tu sacītu, ka tavs vīrs vai sieva, draugs vai draudzene, partneris vai draugs nav nemaz tik svarīgs vai svarīga, vai kāds no viņiem ilgi kavētos tavā tuvumā? Es tā nedomāju, un pie tevis nepaliktu arī nauda! Manos semināros daži dalībnieki pienāk pie manis un saka: "Zini, Harv, nauda patiesībā nemaz nav tik ļoti svarīga." Es palūkojos viņiem tieši acīs un bilstu: "Tu esi izputējis, vai ne?" Viņi parasti lūkojas uz savām kurpēm un padevīgi atbild: "Man gan pašlaik ir dažas finansiālas problēmas, bet..." Es viņus pārtraucu: "Nē, tās nav tikai pašlaik — tās ir vienmēr. Tu vienmēr esi bijis izputējis vai ļoti tuvu izputēšanai, vai ne?" Šajā brīdī viņi parasti nodur galvu piekrītot un nožēlojami atgriežas savā vietā — gatavi klausīties un mācīties, jo beidzot aptvēruši, kādu postošu ietekmi uz viņu dzīvi atstājis tikai šis viens uzskats.

Protams, viņi ir izputējuši. Vai tev būtu motocikls, ja tev tas nebūtu svarīgs? Protams, ne. Vai tev būtu papagailis kā mīļdzīvnieks, ja tev tas nebūtu svarīgs? Protams, ne. Tieši tāpat, ja tu naudu neuzskati par svarīgu, tev tās vienkārši nebūs.

Tu patiesībā vari savus draugus apmulsināt ar šo atskārsmi. Iedomājies sarunu ar draugu, kas saka tev: "Nauda nav svarīga." Pieskaries pierei un palūkojies augšup, it kā tu saņemtu vēsti no debesīm, tad iesaucies: "Tu esi izputējis!" Uz to tavs pārsteigtais draugs nešaubīgi atbildēs: "Kā tu zināji?" Tad tu izstiep roku un atbildi: "Ko vēl tu vēlies zināt? Tas tev, lūdzu, maksās piecdesmit "zaļos"!"

Ļauj man to pateikt skarbi: ikvienam, kas apgalvo, ka nauda nav svarīga, tās nemaz nav! Bagātnieki izprot naudas nozīmi un tās vietu mūsu sabiedrībā. Turpretī nabadzīgi cilvēki apstiprina savu finansiālo nemākulību, izmantodami nepiemērotus salīdzinājumus. Viņi strīdēsies: "Nauda nav tik svarīga kā mīlestība." Vai šis salīdzinājums ir muļķība vai kas cits? Kas ir svarīgāks — tava roka vai kāja? Varbūt tās abas ir svarīgas.

Ieklausieties, mani draugi: nauda ir ārkārtīgi svarīga jomās, kur tā darbojas, un ārkārtīgi nenozīmīga jomās, kur tā nedarbojas. Un lai arī mīlestība var likt pasaulei griezties, tā noteikti nemaksā par slimnīcu, baznīcu vai māju celtniecību. Tā arī nevienu nepabaro.

TURĪBAS PRINCIPS:

Nauda ir ārkārtīgi svarīga jomās, kur tā darbojas, un ārkārtīgi nenozīmīga jomās, kur tā nedarbojas.

Neesi pārliecināts? Mēģini samaksāt savus rēķinus ar mīlestību. Vēl aizvien neesi pārliecināts? Tad aizej uz banku un mēģini noguldīt nedaudz mīlestības, un paskaties, kas notiks. Aiztaupīšu tev pūles. Kasiere palūkosies uz tevi, it kā tu būtu izbēdzis no trakonama, un izkliegs tikai vienu vārdu: "Apsardze!"

Neviens bagātnieks netic, ka nauda nav svarīga. Un, ja man nav izdevies tevi pārliecināt un tu vēl aizvien tici, ka nauda nav svarīga, tad man tev ir tikai trīs vārdi sakāmi — tu esi izputējis un vienmēr tāds būsi, kamēr neiznīdēsi šo neatbalstošo lietu no sava finanšu plāna.

Trešais upura "pavediens"; žēlošanās

Žēlošanās ir vissliktākais no tā, ko tu varētu nodarīt savai veselībai vai turībai. Vissliktākais! Kāpēc?

Esmu dziļi pārliecināts par universālo likumu, kas nosaka: "Tas, uz ko tu koncentrējies, vēršas plašumā." Uz ko tu žēlodamies koncentrējies — uz to, kas tavā dzīvē ir pareizi, vai uz to, kas ir aplami? Tu nepārprotami koncentrējies uz to, kas ir aplami, un, tā kā tu uz to koncentrējies, tas vērsīsies plašumā un tu turpināsi gūt aizvien vairāk negatīvā.

Daudzi skolotāji personiskās pilnveides jomā runā par Pievilkšanas spēka likumu. Tas nosaka, ka "līdzīgais pievelk līdzīgo", ar to domājot — žēlojoties tu patiesībā pievelc savai dzīvei "muļķības".

TURĪBAS PRINCIPS:

Kad tu žēlojies, tu kļūsti par dzīvu, elpojošu "muļķību magnētu".

Vai tu jebkad esi pamanījis, ka cilvēkiem, kas žēlojas, parasti ir grūta dzīve? Šķiet, ka viss, kas varējis noiet greizi, ar viņiem noticis. Viņi saka: "Protams, es žēlojos — paskat, cik muļķīga ir mana dzīve." Bet tagad, kad tu visu zini labāk, tu vari viņiem paskaidrot: "Nē, tas notiek, tāpēc ka tu žēlojies, ka tava dzīve ir muļķīga. Apklusti... un nenāc man klāt!"

Šeit mēs nonākam pie vēl viena aspekta. Tev jābūt sasodīti pārliecinātam, ka nepakļauj sevi šādu cilvēku tuvumam. Ja tev patiesi nepieciešams atrasties viņu tuvumā, noliec sev priekšā "vairogu" — vai arī šiem cilvēkiem paredzētās muļķības trāpīs tev!

Es turos, cik vien iespējams, no šādiem cilvēkiem pa gabalu, jo negatīva enerģija ir lipīga. Tomēr daudziem patīk uzturēties šādu cilvēku sabiedrībā un klausīties viņos. Kāpēc? Ļoti vienkārši: viņi gaida savu kārtu! "Vai tu to uzskati par sliktu? Pagaidi, kad dzirdēsi, kas notika ar mani!"

Tagad mājasdarbs, kas, apsolu tev, mainīs tavu dzīvi. Aicinu tevi nākamo septiņu dienu laikā nežēloties nemaz. Ne tikai skaļi, bet arī domās. Bet tas tev jādara pilnas septiņas dienas. Kāpēc? Pāris pirmās dienas tevī vēl aizvien no pagātnes uzvirmos "atlikummuļķības". Diemžēl muļķības nepārvietojas gaismas ātrumā — tu zini, ka tās pārvietojas pašas savā ātrumā, tāpēc būs nepieciešams laiks, lai no tām atbrīvotos.

Esmu devis šo uzdevumu tūkstošiem cilvēku, un mani pārsteidzis fakts, cik daudzi no viņiem stāstījuši, ka tieši šis mazītiņais vingrinājums pārveidojis viņu dzīvi. Galvoju — tu būsi satriekts, cik pārsteidzoša izvērtīsies tava dzīve, kad mitēsies koncentrēties uz muļķībām savā dzīvē un tādējādi pārstāsi tās piesaistīt. Ja tev ir paradums žēloties, aizmirsti šobrīd par panākumu piesaisti; vairākumam cilvēku lieliski būtu iesākumā vienkārši kļūt "neitrāliem"!

Vainošana, attaisnošana un žēlošanās ir kā tabletes. Tās ir tikai spriedzes samazinātajās. Tās remdē neveiksmes radītu spriedzi, Padomā par to! Ja cilvēks kādā ziņā veidā vai formā nebūtu cietis neveiksmi, vai viņš/viņa justu vajadzību vainot, attaisnot vai žēloties? Acīm redzami — nē. Sākot ar šo brīdi, ja dzirdi sevi postoši vainojot, attaisnojot vai žēlojoties, nekavējoties pārtrauc un atturies no šādām darbībām. Atgādini sev, ka tu veido savu dzīvi un ka ik brīdi tu tai piesaisti vai nu panākumus, vai muļķības. Tev gudri jāizvēlas savas domas un vārdi!

Tagad tu esi gatavs uzzināt vienu no pasaules vislielākajiem noslēpumiem. Vai esi gatavs? Izlasi to uzmanīgi: Nav patiesi bagāta upura. Vai saprati? Atkārtošu vēlreiz: nav patiesi bagāta upura. Turklāt — kas tad klausītos? "Kuš, kuš, mana jahta ir saskrāpēta." Uz to gandrīz visi atbildētu: "Kuru gan tas interesē?"

TURĪBAS PRINCIPS:

Nav patiesi bagāta upura.

Tomēr būt upurim katrā ziņā ir izdevīgi. Ko cilvēki gūst, spēlējot upura lomu? Atbilde ir — uzmanību. Vai uzmanība ir svarīga? Protams! Tā vai citādi gandrīz ikviens dzīvo ar domu par to. Un iemesls, kāpēc cilvēki dzīvo ar domu par uzmanību, ir tāds, ka viņi pieļāvuši būtisku kļūdu. Tā ir tā pati kļūda, ko īstenībā esam pieļāvuši mēs visi. Mēs esam sajaukuši uzmanību ar mīlestību.

Tici man — īstenībā ir neiespējami būt patiesi laimīgam un panākumus gūstošam, ja nepārtraukti ilgojies pēc uzmanības. Iemesls tam: ja tu vēlies uzmanību, tad esi pakļauts citu žēlastībai. Galu galā tu parasti kļūsti par "izdabātaju cilvēkiem", kas lūdzas atzinīgu novērtējumu.

Uzmanības meklēšana arī ir problēma, jo cilvēki tiecas darīt muļķīgas lietas, lai to iegūtu. Vairāku iemeslu dēļ ir svarīgi "atāķēt" uzmanību un mīlestību.

Pirmkārt, tu gūsi vairāk panākumu; otrkārt, tu būsi laimīgāks; un, treškārt, tu vari atrast savā dzīvē "patieso" mīlestību. Lielākajā daļā gadījumu, kad cilvēki sajauc mīlestību ar uzmanību, viņi nemīl viens otru šā vārda patiesā garīgā nozīmē. Viņi mīl viens otru, lielākoties saistot mīlestību ar savu patmīlību, līdzīgi kā: "Es mīlu to, ko tu dari manā labā." Tādējādi attiecības patiesībā koncentrējas uz vienu indivīdu, nevis otru cilvēku vai vismaz jums abiem.

Atdalot uzmanību no mīlestības, tu spēsi brīvi mīlēt otru cilvēku par to, kas viņš/viņa ir, nevis par to, ko viņš/ viņa dara tavā labā.

Kā jau teicu, nav bagāta upura. Tāpēc, palikdami upuri, uzmanības meklētāji pilnībā noliedz iespēju kļūt bagātiem.

Pienācis laiks izlemt. Tu vari būt upuris vai tu vari būt bagāts, bet tu nevari ieņemt abus stāvokļus vienlaicīgi. Ieklausies! Katru reizi, un es patiesi ar to domāju katru reizi, kad vaino, attaisnojies vai žēlojies, tu "pārgriez savu finansiālo rīkli". Protams, būtu jauki izmantot patīkamāku un maigāku metaforu, bet aizmirsti par šādu iespēju. Es pašlaik neesmu ieinteresēts patīkamajā vai maigajā. Esmu ieinteresēts palīdzēt tev precīzi izprast, ko tu, pie velna, nodari pats sev! Vēlāk, kad kļūsi bagāts, varēsim būt patīkamāki un maigāki. Ko tu par to saki?

Laiks atgūt spēku un atzīt, ka tu radi visu, kas tavā dzīvē ir un kā nav. Atskārsti, ka tu veido savu turību, nabadzību un ikvienu starpslāni starp tam.

PAZIŅOJUMS. Pieliec roku pie sirds un saki...

"Es veidoju savu finansiālo panākumu precīzu līmeni."

Pieskaries galvai un saki...

"Man ir miljonāra prāts."

MILJONĀRA PRĀTA DARBĪBAS

Katru reizi, kad tu pieķer sevi vainojam, attaisnojamies vai žēlojamies, novelc ar rādītājpirkstu kā asmeni gar kaklu, atgādinot sev, ka tu pārgriez savu finansiālo rīkli. Vēlreiz — lai gan šis žests tev var šķist nedaudz rupjš, tas nav rupjāks par tevis veikto vainas uzvelšanu, attaisnošanos vai žēlošanos, un tu galu galā darbosies, lai mazinātu šos postošos paradumus.

Veic "iztaujāšanu". Katras dienas beigās pieraksti vienu lietu, kas izdevās, un vienu lietu, kas neizdevās. Tad uzraksti atbildi uz šādu jautājumu: "Kā es radīju katru no šīm situācijām?" Ja iesaistīti citi cilvēki, pavaicā sev: "Kā es piedalījos šo situāciju izveidē?" Šis vingrinājums liks tev būt atbildīgam par savu dzīvi un apzināties tev noderīgās un nederīgās stratēģijas.

OTRĀ TURĪBAS MAPE

Bagātie spēlē finanšu spēli, lai uzvarētu.

Nabadzīgie spēlē finanšu spēli, lai nezaudētu.

Nabadzīgie spēlē finanšu spēli vairāk gan aizsargājoties, nekā uzbrūkot. Ļauj man tev pajautāt: ja tev būtu jāspēlē jebkurā sporta veidā vai spēlē tikai aizsargājoties, kāda iespēja pastāv, ka tu šajā spēlē uzvarēsi? Vairākums cilvēku piekristu, ka tev būtu vājas izredzes vai arī to nebūtu nemaz. Tomēr tieši tā lielākā daļa cilvēku spēlē finanšu spēli. Viņu galvenās rūpes ir izdzīvošana un drošība, nevis turības un bagātības radīšana. Kāds tad ir tavs mērķis? Kāds ir tavs uzdevums? Kāds ir tavs patiesais nodoms?

Patiesi bagātu cilvēku mērķis ir liela turība un bagātība. Nevis tikai nauda, bet daudz naudas. Kāds tad ir nabadzīgo cilvēku lielais mērķis? Lai "būtu pietiekami, ko samaksāt rēķinus... un būtu laikā brīnums"! Ļauj man tev vēlreiz atgādināt par nodoma spēku. Ja tavs nodoms ir, lai tev būtu pietiekami naudas, ko samaksāt rēķinus, tad tieši tik daudz tu arī dabūsi — tikai pietiekami rēķinu apmaksai un ne desmitcentu monētu vairāk.

Vidusšķiras cilvēki vismaz sper soli tālāk... žēl gan, ka tas ir niecīgs solītis. Viņu lielais dzīves mērķis ir vienlaicīgi arī viņu iecienītākais vārds visā plašajā pasaulē. Viņi vienkārši vēlas justies "ērti". Nevēlos paziņot nepatīkamu vēsti, bet starp ērtībām un bagātību ir liela atšķirība.

Jāatzīst, ka es to kādreiz nezināju. Taču viens no iemesliem manam uzskatam, ka esmu tiesīgs sarakstīt šo grāmatu, ir tas, ka esmu bijis pat veselās trīs pusēs žogam, kas minēts sakāmvārdā. Esmu bijis tik izputējis, ka pat aizņēmos dolāru, lai iegādātos degvielu savai automašīnai. Bet ļauj man paskaidrot. Pirmkārt, tā nebija mana automašīna. Otrkārt, dolāru saņēmu četrās divdesmit piecu centu monētās. Vai zini, cik neērti pieaugušajam ir maksāt par degvielu ar četrām divdesmit piecu centu monētām? Jaunietis uzpildes stacijā palūkojās uz mani tā, it kā es būtu aplaupījis automātu, tad vienkārši nogrozīja galvu un iesmējās. Nezinu, vai spēj to izprast, bet tas noteikti bija viens no maniem zemākajiem finansiālajiem punkti_em, un diemžēl tikai viens no tādiem. Apkopojis visus spēkus, es sasniedzu ērtību līmeni. Ērtības ir jaukas. Tu vismaz pārmaiņas pēc apmeklē diezgan labus restorānus. Tomēr neko vairāk par cāli pasūtināt nevarēju. Nav nekā aplama cāļa pasūtināšanā, ja tu to patiesi vēlies. Bet bieži vien tas tā nav.

Patiesībā cilvēki, kas jūtas tikai finansiāli ērti, parasti izlemj par pasūtinājumu, palūkojoties ēdienkartes labajā pusē — uz cenrādi. "Ko tu šodien vēlētos vakariņās, dārgais?" — "Es ņemšu šo ēdienu par 7,95. Paskatīsimies, kas tas ir. Ai, tas ir cālis!" Deviņpadsmito reizi šajā nedēļā!

Ja tu jūties ērti, tu neuzdrīksties ļaut skatienam noslīdēt līdz ēdienkartes apakšai, jo, tā izdarīdams, tu varētu sastapties ar vidusšķiras cilvēku vārdu krājuma visaizliegtākajiem vārdiem: tirgus cenai. Un, pat būdams ziņkārīgs, tu nekad nepavaicātu, kāda patiesībā ir šī cena. Pirmkārt, tāpēc ka zini — tu nevari to atļauties. Otrkārt, tas ir gatavais apgrūtinājums, jo tu zini — viesmīlis netic tev, kad stāsta, ka ēdiens kopa ar papildēdieniem maksā 49 dolārus, bet tu saki: "Ziniet ko — es šovakar kaut kāda iemesla dēļ jūtu kāri pēc cāļa!"

Jāteic, ka man personiski viena no vislabākajām lietām bagātības sakarā nav vairs lūkoties ēdienkartē norādītajā cenrādī. Es baudu, ko vēlos, un neskatos uz cenu. Varu tev apliecināt — es tā nerīkojos, kad biju izputējis vai jutos ērti.

Varam secināt: ja tavs mērķis ir ērtības, ļoti iespējams, tu nekad nekļūsi bagāts. Bet, ja tavs mērķis ir kļūt bagātam, tad iespējams — tu galu galā dzīvosi ārkārtīgi ērti.

TURĪBAS PRINCIPS:

Ja tavs mērķis ir ērtības, ļoti iespējams, ka tu nekad nekļūsi bagāts. Bet, ja tavs mērķis ir kļūt bagātam, tad iespējams — tu galu galā dzīvosi ārkārtīgi ērti.

Viens no principiem, ko mēs mācām savās programmās: "Ja tu šausi uz zvaigznēm, tad trāpīsi vismaz mēnesim." Nabadzīgie "nešauj" pat savas mājas griestos un vēl brīnās, kāpēc negūst panākumus. Viņi to tikai tagad atklāj. Tu saņem to, ko patiesībā esi nodomājis gūt. Ja vēlies kļūt bagāts, tavam mērķim jābūt bagātībai. Nevis lai tev būtu pietiekami naudas, ko nomaksāt rēķinus, un nevis tik daudz, lai justos ērti. Bagātība nozīmē bagātību!

PAZIŅOJUMS. Pieliec roku pie sirds un saki...

"Mans mērķis ir kļūt par miljonāru un vēl vairāk!"

Pieskaries galvai un saki...

"Man ir miljonāra prāts."

MILJONĀRA PRĀTA DARBĪBAS

1. Uzraksti divus finansiālus mērķus, kas paustu tavu nodomu radīt bagātību, nevis viduvējību vai nabadzību.

Uzraksti sev "uzvaras spēles" mērķus: gada ienākumi; neto vērtība.

Padari šos mērķus sasniedzamus, nosakot reālu laika grafiku, tomēr atceroties "šaut uz zvaigznēm".

2. Dodies uz labu restorānu un pasūtini maltīti par "tirgus cenu", nevaicājot, cik tā maksā. (Ja resursi ir ierobežoti, ir atļauts dalīties izdevumos ar kādu.)

P. S. Nekādu cāli!

TREŠĀ TURĪBAS MAPE

Bagātie apņemas būt bagāti.

Nabadzīgie vēlas būt bagāti.

Pavaicā lielākajai daļai cilvēku, vai viņi vēlas būt bagāti, un viņi palūkosies uz tevi, it kā tu būtu jucis. "Protams, es vēlos būt bagāts," viņi sacīs. Tomēr īstenībā vairākums cilvēku nevēlas patiesi būt bagāti. Kāpēc? Tāpēc ka zemapziņā viņiem ir vairākas negatīvas turības mapes, kas brīdina, ka būt bagātam ir aplami.

Viens no jautājumiem, ko uzdodam cilvēkiem mūsu Miljonāra prāta intensīvajā seminārā: "Kādas iespējamas noraidošas attieksmes saistītas ar bagātības piederēšanu vai mēģinājumu kļūt bagātam?"

Turpmāk sniegti dažu cilvēku izteikumi. Paskaties, vai vari kādu no tiem attiecināt uz sevi.

"Ja nu es to iegūstu un zaudēju? Tad es patiesi būšu neveiksminieks."

"Es nekad nespēšu saprast, vai cilvēkiem patīku es pats vai mana nauda."

"Man būs jāmaksā visaugstākie nodokļi un jāatdod puse no manas naudas valdībai."

"Pārāk daudz jāstrādā."

"Es varētu zaudēt veselību, mēģinot sasniegt šādu mērķi."

"Draugi un ģimene sacīs: "Ko tu no sevis iedomājies?" un kritizēs mani."

"Ikviens kaut ko no manis vēlēsies bez maksas."

"Mani varētu aplaupīt."

"Manus bērnus varētu nolaupīt."

"Pārāk liela atbildība. Man būs jāpārvalda visa tā nauda. Man patiesi būs jāizprot ieguldījumi. Man būs jāuztraucas par nodokļu stratēģiju un aktīvu aizsardzību, būs jāalgo dārgi grāmatveži un juristi. Fui, kas par mocībām!"

Un tā tālāk, un tā joprojām...

Jau iepriekš minēju, ka mums katram turības mape ir skapī, ko sauc par prātu. Šī lieta satur mūsu personisko pārliecību, kas ietver skaidrojumu, kāpēc būt bagātam ir brīnišķīgi. Tomēr daudziem cilvēkiem šī lieta ietver ari informāciju, kāpēc būt bagātam nav nemaz tik brīnišķīgi. Tas nozīmē — viņiem ir jauktas iekšējās vēstis par turību. Viena viņu daļa līksmi pauž: "Ja būs vairāk naudas, dzīve kļūs jautrāka." Turpretī otra puse kliedz: "Jā, bet man būs jāvergo kā sunim! Kas tad tā par jautrību?" Viena puse saka: "Es varēšu apceļot pasauli." Kamēr otra puse čiepst: "Jā, un ikviens cilvēks pasaulē kaut ko no manis vēlēsies bez maksas." Šīs jauktās vēstis var šķist pietiekami nevainīgas, bet patiesībā tās ir viens no galvenajiem iemesliem, kāpēc lielākā daļa cilvēku nekad nekļūst bagāti.

Tu uz to vari palūkoties šādi. Visums, ko citādi sauc arī par "augstāko varu", līdzinās lielai nodaļai, kas izsūta preces pa pastu. Tas tev nepārtraukti piegādā cilvēkus, notikumus un lietas. Lai iegūtu "preci", tu "pasūtini" to, sūtot Visumā enerģiskas vēstis saskaņā ar tavu dominējošo pārliecību. Savukārt Visums saskaņā ar Pievilkšanas spēka likumu darīs visu iespējamo, lai atbildētu apstiprinoši un atbalstītu tevi. Ja turpretī tavā mapē ir jauktas vēstis, Visums nespēj izprast tavas vēlmes.

Vienā brīdī Visums dzird, ka tu vēlies būt bagāts, tāpēc sāk sūtīt tev turības iespējas. Bet tad Visums saklausa tevi sakām: "Bagātnieki ir mantkārīgi," — un Visums sāk atbalstīt to, ka tev nav daudz naudas. Pēc tam tu atkal iedomājies: "Ja pieder daudz naudas, dzīve kļūst patīkamāka," — un nabaga Visums apstulbināts un apmulsis atsāk tev sūtīt iespējas gūt vairāk naudas. Nākamajā dienā tevi pārņēmis neiedvesmojošs noskaņojums, un tu domā: "Nauda nav tik ļoti svarīga." Neapmierinātais Visums beidzot kliedz: "Izšķiries beidzot, sasodīts! Es tev dabūšu, ko vēlies, tikai pasaki man, kas tas ir!"

Galvenais iemesls, kāpēc lielākā daļa cilvēku negūst vēlamo, ir tas, ka viņi nezina, ko vēlas. Bagātniekiem ir pilnīgi skaidrs, ka viņi vēlas turību. Viņi nesvārstās savās vēlmēs. Viņi pilnībā apņemas radīt turību. Kamēr vien līdzekļi ir likumīgi, atbilstīgi morālei un ētikai, viņi darīs visu nepieciešamo, lai būtu turīgi. Bagāti cilvēki nesūta Visumā jauktas vēstis. Nabadzīgie tā dara. (Starp citu, ja, lasot pēdējo rindkopu, tev galva ieskanas sīka balstiņa, sacīdama apmēram šādi: "Bagātniekiem nerūp likumība, morāle vai ētika," — tu katrā ziņā rīkojies pareizi, lasīdams šo grāmatu. Drīz vien tu atklāsi, cik kaitīga ir šāda domāšana.)

TURĪBAS PRINCIPS:

Galvenais iemesls, kāpēc lielākā daļa cilvēku negūst vēlamo, ir tas, ka viņi nezina, ko vēlas.

Nabadzīgajiem ir daudz pamatotu iemeslu, kāpēc bagātības iegūšana un patiesas bagātības piederēšana var būt problēma. Sekas: viņi nav pilnīgi pārliecināti, vai patiesi vēlas būt bagāti. Vēsts, ko viņi raida Visumā, ir mulsinoša. Viņu vēsts citiem ir mulsinoša. Un kāpēc rodas viss šis apmulsums? Tāpēc ka viņu vēsts pašiem ir mulsinoša.

Mēs iepriekš runājām par nodoma spēku. Zinu — varbūt grūti noticēt, bet tu vienmēr saņem to, ko vēlies, — ko neapzināti vēlies, nevis, ko apgalvo vēlamies. Tu vari uzsvērti to noliegt un atbildēt: "Tas ir neprāts! Kāpēc lai es vēlētos "ķepuroties" ?" Mans jautājums tev ir tieši tāds pats: "Es nezinu. Kāpēc gan lai tu vēlētos "ķepuroties"?"

Ja tu vēlies atklāt iemeslu, ielūdzu tevi apmeklēt Miljonāra prāta intensīvo semināru, kurtu noteiksi savu finanšu plānu. Atbilde lūkosies tev sejā. Atklāti sakot, ja tu nesasniedz vēlamo turību, tam ir pamatots iemesls: pirmkārt, tu neapzināti patiesībā nevēlies turību vai, otrkārt, tu neesi gatavs darīt to, ko nepieciešams veikt turības radīšanai.

Aplūkosim to tuvāk. Patiesībā ir trīs tā saucamie vēlmju līmeņi. Pirmais līmenis ir "es vēlos būt bagāts". Citiem vārdiem to saka šādi: "Es paņemšu bagātību, ja tā iekritīs man klēpī." Vēlēšanās vien ir bezjēdzīga. Vai esi pamanījis, ka vēlēšanās katrā ziņā nepāriet "piederībā"? Ievēro arī, ka vēlēšanās bez piederības nenoved pie lielākas vēlmes. Vēlēšanās kļūst par ieradumu un pāriet tikai vēlmē, radot nevainojamu apli, kas nekur neved. Turība nerodas tikai no vēlmes vien. Kā tu zini, ka tā ir patiesa? Vienkārši pārbaudot realitāti: miljardiem cilvēku vēlas būt bagāti, salīdzinoši maz tādi ir.

Otrais vēlmju līmenis — "es izvēlos būt bagāts". Tas ir saistīts ar lēmumu kļūt bagātam. Izvēlei piemīt spēcīgāka enerģija, un tā iet roku rokā ar atbildību par savas realitātes radīšanu. Vārds lēmums (decision — angļu v.) cēlies no latīņu valodas vārda decidere, kas nozīmē "iznīcināt jebkuras citas alternatīvas". Izvēlēšanās ir labāka, tomēr ne vislabākā.

Trešais vēlmju līmenis ir "es apņemos būt bagāts". Vārda apņemšanās definīcija ir "nodoties bez iebildumiem". Tas nozīmē pilnīgi neko neslēpt; pilnībā visu tev piederošo atdot turības iegūšanai. Tas nozīmē būt gatavam darīt visu nepieciešamo, cik vien ilgi vajadzīgs. Tas ir cīnītāja ceļš. Nekādu aizbildinājumu, nekādu "ja", nekādu "bet", nekādu "varbūt" — un neveiksme nav alternatīva. Cīnītāja ceļš ir vienkāršs: "Vai nu būšu bagāts, vai iešu boja mēģinādams."

"Es apņemos būt bagāts." Mēģini to sev pateikt. ... Kā tu jūties? Daži jūtas, kā saņēmuši iespēju. Citus pārņem bailes.

Vairākums cilvēku nekad patiesi neapņemsies kļūt bagāti. Ja tu viņiem vaicātu: "Vai tu saderētu uz savu dzīvību, ka turpmākajos desmit gados kļūsi turīgs?", lielākā daļa atteiktu: "Nekādā ziņā!" Tāda ir atšķirība starp bagātiem un nabadzīgiem cilvēkiem. Tieši tāpēc, ka cilvēki patiesi neapņemas būt bagāti, viņi arī nav bagāti un, ļoti iespējams, nekad tādi nebūs.

Daži varbūt sacīs: "Harv, ko tu runā? Es strādāju no agra rīta līdz vēlam vakaram, es patiesi ļoti cenšos. Protams, esmu apņēmies kļūt bagāts." Es viņiem atteiktu: "Tavi centieni maz ko nozīmē. Apņemšanās definīcija nozīmē nodoties bez iebildumiem." Atslēgas vārdi tajā ir bez iebildumiem. Tas nozīmē — tu ieguldi tajā visu, un es patiešām ar to domāju visu, kas tev ir. Lielākajai daļai man pazīstamo cilvēku, kuri negūst finansiālus panākumus, ir ierobežojumi sakara ar to, cik daudz viņi ir gatavi darīt, riskēt un upurēt. Lai gan viņi doma, ka ir gatavi darīt visu nepieciešamo, pamatīgāk iztaujājis, es vienmēr atklāju — viņiem ir daudz nosacījumu, ko viņi ir gatavi darīt un ko — nav, lai gūtu panākumus!

Man nepatīk būt tam, kas tev paziņo šo vēsti, bet bagātības iegūšana nav kā pastaiga parkā, un jebkurš, kas apgalvo pretējo, vai nu zina velnišķīgi daudz vairāk par mani, vai arī ir mazliet negodīgs. Mana pieredze rāda: lai kļūtu bagāts, nepieciešams koncentrēties, vajadzīga drosme, zināšanas, erudīcija, jāpieliek visas pūles, jābūt "nekad nepadoties" attieksmei un, protams, jāpiemīt bagāto prāta ievirzei. Tev arī jābūt pilnīgi pārliecinātam, ka spēj radīt turību un ka esi to neapšaubāmi pelnījis. Turklāt tas nozīmē — ja tu neesi pilnīgi, galīgi un patiesi apņēmies radīt turību, tad pastāv iespēja, ka to nesasniegsi.

TURĪBAS PRINCIPS:

Ja tu neesi pilnīgi, galīgi un patiesi apņēmies radīt turību, tad pastāv iespēja, ka to nesasniegsi.

Vai tu esi gatavs strādāt sešpadsmit stundu dienā? Bagātnieki ir tam gatavi. Vai tu esi gatavs strādāt septiņas dienas nedēļā un atteikties no lielākās daļas nedēļas nogaļu? Bagātnieki ir tam gatavi. Vai tu esi gatavs upurēt tikšanos ar ģimeni, draugiem un atteikties no atpūtas un vaļaspriekiem? Bagātnieki ir tam gatavi. Vai tu esi gatavs riskēt ar visu savu laiku, enerģiju un sākumkapitālu bez garantijas gūt ieņēmumus? Bagātnieki ir tam gatavi.

Kādu laiku, cerams — Tsu laiku, taču bieži vien — ilgu laika posmu, bagātnieki ir gatavi darīt visu iepriekš mīnēto. Vai tu esi gatavs?

Varbūt tev paveiksies un tev nebūs ilgi vai smagi jāstrādā vai kaut kas jāupurē. Tu to vari vēlēties, bet es gan uz to nepaļautos. Atkal — bagātnieki ir pietiekami apņēmīgi, lai darītu visu nepieciešamo. Ilgi.

Tomēr jāpiebilst — ja reiz tu apņemsies, Visums atkal nolieksies, lai tevi atbalstītu. Man ļoti patīk teksta fragments, kura autors ir V. H. Marejs (W. H. Murray), kas vienā no pirmajām Himalaju ekspedīcijām rakstīja:

Kamēr cilvēks nav apņēmies, viņš vilcinās, pastāv iespēja, ka viņš atkāpsies, rīkosies nemākulīgi. Attiecībā uz visām ar iniciatīvu (un radīšanu) saistītām darbībām pastāv viena pamatpatiesība, kuras neievērošana iznīcina neskaitāmas idejas un lieliskus plānus: ko pirmajā brīdī noteikti apņemas īstenot cilvēks, pēc tam to virza arī liktenis. Visa notikumu gaita izriet no lēmuma, par labu vēršot visus neparedzēto notikumu, tikšanos un materiālās palīdzības veidus, par ko cilvēks pat neiedomātos, ka varētu tādu saņemt.

Citiem vārdiem sakot, Visums tev palīdzēs, vadīs un atbalstīs tevi un pat radīs tev brīnumus. Bet vispirms tev jāapņemas!

PAZIŅOJUMS. Pieliec roku pie sirds un saki...

"Es apņemos kļūt bagāts."

Pieskaries galvai un saki...

"Man ir miljonāra prāts."

MILJONĀRA PRĀTA DARBĪBAS

Uzraksti īsu rindkopu par to, kāpēc tieši tev ir nozīmīgi radīt turību. Esi konkrēts. Tiecies ar draugu vai ģimenes locekli, kas ir gatavs tevi atbalstīt. Pastāsti šim cilvēkam, ka vēlies atgūt apņēmības spēku ar nolūku gūt lielākus panākumus. Pieliec roku pie sirds, ieskaties šā cilvēka acīs un atkārto šādu apgalvojumu: "Es, [tavs vārds], apņemos kļūt par miljonāru vai vēl ko vairāk līdz [datums]."

Lūdz, lai tavs partneris saka: "Es tev ticu."

Tad tu saki: "Paldies!"

P. S. Pārliecinies, kā jūties pirms apņemšanās un kā — pēc tam. Ja tu izjūti brīvības garšu, tad esi uz sava ceļa. Ja izjūti baiļu iezīmes, tad esi uz sava ceļa. Ja tev nav svarīgi šādi rīkoties, tu vēl aizvien neesi gatavs darīt visu nepieciešamo vai uzskati, ka tev nav vajadzīgs rīkoties tik ērmoti. Jebkurā gadījumā ļauj man tev atgādināt — tavs ceļš tevi atvedis tieši tur, kur pašlaik atrodies.

CETURTĀ TURĪBAS MAPE

Bagātie domā ar vērienu.

Nabadzīgie domā sīki.

Reiz kādā no mūsu semināriem nodarbības vadīja instruktors, kas tikai trīs gadu laikā no 250 000 dolāru sākumkapitāla bija ieguvis vairāk nekā 600 miljonus dolāru. Kad viņam lūdza atklāt viņa noslēpumu, instruktors sacīja: "Viss mainījās brīdī, kad es sāku domāt ar vērienu." Vēlos pievērst tavu uzmanību Ienākumu likumam, kas nosaka: "Tev tiks maksāts tieši proporcionāli tavai tirgus vērtībai."

Atslēgas vārds ir vērtība. Svarīgi zināt, ka tavu vērtību tirgū nosaka četri faktori: piedāvājums, pieprasījums, kvalitāte un kvantitāte. Mana pieredze rāda, ka vislielākās grūtības vairākumam cilvēku rada kvantitātes faktors. Kvantitātes faktors vienkārši nozīmē, cik daudz savas vērtības tu patiesībā dod tirgum.

To var izteikt ari šādi: "Cik daudz cilvēku tu patiesībā apkalpo vai ietekmē?"

Piemēram, manā firmā daži instruktori dod priekšroku vadīt nodarbību divdesmit cilvēku grupai, citi ērti jūtas, vienā telpā atrodoties kopā ar simt dalībniekiem, citiem patīk piecsimt cilvēku liela auditorija, vēl citiem patīk tūkstoš vai vairāk cilvēku liela auditorija. Vai pastāv atšķirība starp šo instruktoru ienākumiem? Ticiet man — pastāv!

Aplūkosim tirdzniecības tīkla biznesu. Vai pastāv atšķirība starp tādu cilvēku ienākumiem, zem kuriem šādā tīklā ir desmit vai desmit tūkstoši cilvēku? Domāju gan!

Gandrīz pašā grāmatas iesākumā minēju, ka man piederēja sporta preču mazumtirdzniecības veikalu ķēde. No brīža, kad apsvēru iespēju nodarboties ar šo biznesu, mans nodoms bija iegūt savā īpašumā simt veiksmīgi darbojošos veikalus un ietekmēt desmitiem tūkstošu cilvēku. Turpretī manas konkurentes, kas sāka darboties sešus mēnešus vēlāk par mani, nodoms bija iegūt savā īpašumā vienu sekmīgu veikalu. Galu galā viņa spēja nopelnīt tikai iztikai. Es kļuvu bagāts!

Kā tu vēlies vadīt savu dzīvi? Kā tu vēlies spēlēt spēli? Vai tu vēlies spēlēt augstākajā vai zemākajā ligā, starp pieaugušajiem vai nepilngadīgajiem? Vai spēlēsi ar vērienu vai sīki? Tā ir tava izvēle.

Vairākums cilvēku izvēlas spēlēt bez vēriena. Kāpēc? Pirmkārt, tāpēc ka baidās. Viņi ir pārbijušies līdz nāvei, ka varētu ciest neveiksmi, un vēl vairāk viņi baidās no panākumiem. Otrkārt, cilvēki spēlē sīki, jo jūtas nenozīmīgi. Viņi jūtas nevērtīgi. Viņi nejūtas pietiekami labi vai pietiekami svarīgi, lai veiktu savā dzīvē kaut ko atšķirīgu.

Ieklausies: tava dzīve neattiecas tikai uz tevi. Tā ir arī ieguldījums citos. Tās jēga ir patiesi piepildīt savu misiju un nolūku, kāpēc tu pašlaik atrodies šajā pasaulē. Tas nozīme pievienot pasaulei savu attēla gabaliņu. Lielākā daļa cilvēku ir tā iestiguši savā patmīlībā, ka viss griežas tikai ap viņiem, viņiem un vēlreiz viņiem. Bet, ja tu vēlies būt bagāts šā vārda patiesākajā nozīmē, tad viss nevar būt saistīts tikai ar tevi. Jāietver arī vērtības pievienošana citu cilvēku dzīvei.

Viens no mūsdienu ievērojamākajiem izgudrotājiem un filozofiem Bakminsters Fallers (Buckminster Fuller) sacījis: "Mūsu dzīves nolūks ir pievienot vērtību šīs un turpmāko paaudžu cilvēkiem."

Mēs katrs nācām šajā pasaulē ar dabiskiem talantiem, ar to, kas mums vienkārši dabiski labi padodas. Šīs spējas tev tika dotas ar nolūku: lietot un dalīties tajās ar citiem. Pētījumi pierāda, ka vislaimīgākie ir tie cilvēki, kas maksimāli izmanto savus dabiskos talantus. Tātad daļa no tavas misijas šajā dzīvē ir dalīties savās spējās un vērtībā ar iespējami vairāk cilvēkiem. Tas nozīmē būt gatavam spēlēt ar vērienu,

Vai tu zini vārda "uzņēmējs" definīciju? Mūsu programmā mēs izmantojam šādu definīciju: "Persona, kas risina cilvēku problēmas ar peļņu." Jā, uzņēmējs nav nekas vairāk kā "problēmu risinātājs".

Un es tev vaicāju — vai tu labāk risinātu problēmas lielākam vai mazākam cilvēku skaitam? Ja tava atbilde ir "lielākam", tad tev jāsāk domāt ar vērienu un jāizlemj palīdzēt lielam cilvēku skaitam — tūkstošiem, pat miljoniem. Blakusprodukts: jo vairāk cilvēkiem tu palīdzi, jo "bagātāks" kļūsti — prāta, jūtu, garīguma un noteikti finansiālā ziņā.

Nekļūdies — ikvienam cilvēkam uz šīs planētas ir sava misija. Ja tu dzīvo pašlaik, pastāv iemesls, kāpēc. Ričarda Baha (Richard Bach) grāmatā Kaija, vārdā Džonatans Livingstons varonis uzdod jautājumu: "Kā lai zinu, ka esmu pabeidzis savu misiju?" Atbilde? "Ja tu vēl aizvien elpo, tad neesi to paveicis."

Esmu pieredzējis, ka pārāk daudzi cilvēki neveic savu darbu, nepilda savu pienākumu jeb dharmu, kā to sauc sanskritā. Es redzu pārāk daudzus cilvēkus spēlējam ar pārāk mazu vērienu un pārāk daudzus cilvēkus ļaujam viņu bailēs sakņotajai patmīlībai valdīt pār viņiem. Tāpēc pārāk daudzi no mums nedzīvo atbilstīgi savam pilnajam potenciālam gan savas dzīves, gan citiem sniedzamā ieguldījuma ziņā.

Līdz ar to mēs nonākam pie vārdiem: ja ne tu, tad kurš?

Turklāt ikvienam ir savs unikāls nolūks. Varbūt tu esi nekustamā īpašuma investors un iegādājies īpašumus, lai tos izīrētu un pelnītu naudu ar naudas plūsmas un vērtības celšanās palīdzību. Kāda ir tava misija? Kā tu palīdzi? Ļoti iespējams, ka tu pievieno vērtību savai kopienai, palīdzot ģimenēm rast viņu līdzekļiem piemērotu mājvietu, ko viņi citkārt nespētu atrast. Jautājums ir — cik daudz ģimenēm un cilvēkiem tu spēj palīdzēt? Vai esi gatavs palīdzēt desmit cilvēkiem, nevis vienam, divdesmit cilvēkiem, nevis desmit, simt cilvēkiem, nevis divdesmit? Tā es saprotu spēlēšanu ar vērienu.

Brīnišķīgajā grāmatā Atgriešanās pie mīlestības Marianna Viljamsone (Marianne Williamson) to

izsaka šādi:

Tu esi Dieva bērns. Tava spēle bez vēriena nekalpo pasaulei. Nav nekā apskaidrojoša, ja tu saraujies tā, lai citi cilvēki tavā tuvumā nejustos nedroši. Mums visiem paredzēts spīdēt, kā to dara bērni. Mēs piedzimām, lai paustu slavu Dievam, kas ir mūsos. Tas nav tikai dažos no mums; tas ir ikvienā. Un, ļaudami savai gaismai spīdēt, mēs neapzināti sniedzam atļauju to darīt arī citiem cilvēkiem. Ja mēs atbrīvojamies no savām bailēm, mūsu klātbūtne automātiski atbrīvo citus. Pasaulei nav vajadzīgs, lai vēl vairāk cilvēku spēlētu bez vēriena. Pienācis laiks pārtraukt slēpties un spert soli uz priekšu. Pienācis laiks pārtraukt just vajadzību un sākt vadīt. Pienācis laiks sākt dalīties ar savām spējām, nevis nobēdzināt tās un izlikties, ka to nemaz nav. Pienācis laiks sākt spēlēt dzīves spēli ar vērienu.

Galu galā domāšana bez vēriena un sīkas darbības noved gan pie izputēšanas, gan nepiepildījuma. Domāšana ar vērienu un nozīmīga darbība ved gan pie naudas, gan jēgas. Jāizvēlas tev pašam!

PAZIŅOJUMS. Pieliec roku pie sirds un saki...

"Es domāju ar vērienu! Es izvēlos palīdzēt tūkstošiem cilvēku!"

Pieskaries galvai un saki...

"Man ir miljonāra prāts."

Dzima Rozmarijas stāsts par panākumiem No: Dzima Rozmarijas Kam: T. Harvam Ekeram

Ja kāds man būtu teicis, ka es dubultošu savus ienākumus un vienlaicīgi dubultošu brīvā laika daudzumu, es sacītu, ka tas nav iespējams. Taču tieši tā ir noticis.

Viena gada laikā mans uzņēmums pieauga par 175 procentiem, un tajā pašā gadā mēs atļāvāmies kopumā izmantot septiņas nedēļas atvaļinājumam (daudz no šā laika tika pavadīts Virsotnes iespēju apmācības semināros)! Tas ir pārsteidzoši, ņemot vērā, ka pēdējo piecu gadu laikā mēs pieredzējām minimālu izaugsmi un pūlējāmies, lai varētu atļauties brīvdienas kaut divas nedējas gadā.

Iepazīdams Harvu Ekeru un piedalīdamies Virsotnes iespēju apmācības semināros, esmu dziļāk izpratis sevi un augstāk novērtējis bagātības nozīmi savā dzīvē. Manas attiecības ar sievu un bērniem neizmērojami uzlabojušās. Es tagad saskatu vairāk iespēju, nekā jebkad biju iedomājies. Es jūtu, ka patiesi esmu uz pareizā ceļa, lai gūtu panākumus visā to pilnībā.

MILJONĀRA PRĀTA DARBĪBAS

Uzraksti, ko uzskati par saviem "dabiskajiem talantiem". Tās ir lietas, kas tev vienmēr dabiski labi padevušās. Pieraksti arī, kā un kur tu savādžīvē un it īpaši darbā vari vairāk izmantot šīs spējas. Uzraksti vai pārrunā ar cilvēku grupu, kā tu varētu risināt problēmas desmit reizes vairāk cilvēkiem, nekā tikai tie, kurus tu tagad ietekmē savā darbā vai uzņēmumā. Ierosini vismaz trīs dažādas stratēģijas. Domā, izmantojot "sviras principu"!

PIEKTĀ TURĪBAS MAPE

Bagātie koncentrējas uz iespējām.

Nabadzīgie koncentrējas uz šķēršļiem.

Bagātie saskata iespējas. Nabadzīgie saskata šķēršļus. Bagātie saskata iespēju pieaugumu. Nabadzīgie saskata iespējamos zaudējumus. Bagātie koncentrējas uz atalgojumu. Nabadzīgie koncentrējas uz riskiem.

Tā mēs nonākam pie mūžsena jautājuma: "Vai glāze ir pustukša vai pilna līdz pusei?" Mēs šeit nerunājam par pozitīvu domāšanu, bet gan par tavu ierasto skatījumu uz pasauli. Nabadzīgu cilvēku izvēles pamatā ir bailes. Viņu prāts nepārtraukti meklē, kas slikts ir noticis vai var notikt jebkurā situācijā. Viņu galvenā prāta ievirze: "Ja nu neizdosies?" vai — vēl biežāk — "Tas neizdosies."

Vidusšķiras cilvēki ir nedaudz optimistiskāki. Viņu prāta ievirze: "Es patiesi ceru, ka tas derēs."

Bagātnieki, kā jau teicām iepriekš, uzņemas atbildību par savas dzīves sekām un darbojas saskaņā ar šādu prāta ievirzi "Tas darbosies, jo es likšu tam darboties."

Bagātnieki sagaida panākumus. Viņi ir pārliecināti par saviem dotumiem, viņi apzinās savas jaunrades spējas un tic — ja arī kas "noies greizi", viņi spēs atrast citu iespēju, kā gūt panākumus, Apkopojot: jo augstāks atalgojums, jo lielāks risks. Tā kā bagātnieki nepārtraukti saskata iespējas, viņi ir gatavi uzņemties risku. Bagātie uzskata — ja notiks visļaunākais, viņi vienmēr spēs atgūt savu naudu.

Turpretī nabadzīgie cilvēki sagaida neveiksmi. Viņiem trūkst pārliecības par saviem spēkiem un dotumiem. Nabadzīgie uzskata — ja viss neizdosies, kā paredzēts, tad tā būs katastrofa. Tā kā viņi nepārtraukti saskata šķēršļus, viņi parasti nav gatavi riskēt. Bez riska nav atalgojuma. Skaidrības labad — būt gatavam uzņemties risku katrā ziņā nenozīmē būt gatavam zaudēt. Bagātnieki uzņemas izglītotu risku. Tas nozīmē, ka viņi veic izpēti, dara to rūpīgi un pieņem lēmumus, balstoties uz pārliecinošu informāciju un faktiem. Vai bagātajiem šāda izglītošanās aizņem veselu mūžību? Nē. Viņi dara visu maksimāli īsā laika posmā, tad pieņem pamatotu lēmumu — vai izvēlēties vai ne.

Lai arī nabadzīgie cilvēki apgalvo, ka gatavojas iespējai, viņi parasti apstājas. Viņi pārbīstas līdz nāvei, krekšķina un kremšļojas nedēļām, mēnešiem un pat gadiem ilgi, līdz nonāk galā, un līdz tam brīdim iespēja parasti ir zudusi. Tad viņi loģiski pamato situāciju, sacīdami: "Es gatavojos." Bez šaubām, bet, kamēr viņi "gatavojās", bagātais puisis iesaistījās un izstājās, un kļuva vēl bagātāks.

Zinu, ka tas, ko sacīšu, var izklausīties nedaudz dīvaini, ņemot vērā, cik augstu es vērtēju pašatbildību. Tomēr uzskatu: bagātība vai — saistībā ar aplūkojamo tēmu — panākumu gūšana vispār ir saistīta ar noteiktu daļu tā, ko daudzi cilvēki dēvē par veiksmi.

Futbolā tas var būt neveikls pretinieku komandas spēlētājs, kas viens pats atrodas tavā tuvumā ar bumbu gandrīz pie laukuma līnijas, kad spēlēt atlicis mazāk par minūti, tādējādi ļaudams tavai komandai gūt uzvaru spēlē. Golfā tas varētu būt "no ceļa noklīdis" sitiens, kas trāpa kādam kokam ārpus laukuma un ļauj bumbiņai atlēkt laukumā septiņus centimetrus no bedrītes.

Cik bieži darījumu pasaulē tu esi dzirdējis par puisi, kas iegulda naudu zemesgabalā, izdarot pakalpojumu, bet pēc desmit gadiem kāds konglomerāts izlemj, ka uz šā zemesgabala vēlas uzcelt tirdzniecības centru vai biroja ēku? Investors kļūst bagāts. Tātad — vai viņš izdarīja lielisku komercgājienu vai arī tā bija tīrā veiksme? Uzskatu, ka pa drusciņai no abiem.

Tomēr galvenais — nekāda veiksme vai jebkas vērtīgs nekrustos tavu ceļu, ja tu nerīkosies. Lai gūtu finansiālus panākumus, tev kaut kas jādara, jāiegādājas vai jāuzsāk. Un, kad tu dari, vai tā ir veiksme vai Visums, vai augstākā vara, kas tevi brīnumaina veidā atbalsta, lai tev būtu drosme un apņēmība tiekties pēc iecerētā? Saskaņā ar manu izpratni, nav svarīgi, kas iesaistās. Tas vienkārši notiek!

Cits šeit derīgs būtisks princips — bagātie koncentrējas uz savām vēlmēm, kamēr nabadzīgie koncentrējas uz to, ko viņi nevēlas. Un atkal universālais likums nosaka: "Tas, uz ko tu koncentrējies, vēršas plašumā." Tā kā bagātie koncentrējas uz iespējām it visā, viņiem iespējas ir pārpilnībā. Viņu lielākā problēma ir tikt galā ar visām lieliskajām naudas pelnīšanas iespējām, ko viņi saskata. Turpretī nabadzīgie cilvēki it visā koncentrējas uz šķēršļiem, tāpēc viņu ceļā ir papilnam Šķēršļu, un viņu lielākā problēma ir tikt galā ar prātam neaptveramiem šķēršļiem, kādus viņi saskata.

Ļoti vienkārši. Joma, uz ko tu koncentrējies, nosaka to, ko tu atrodi savā dzīvē. Koncentrējies uz iespējām, un tu tās atradīsi. Koncentrējies uz šķēršļiem, un tu tos atradīsi. Es neapgalvoju, ka tev nav jārisina problēmas. Protams, risini problēmas, kad tās rodas — tagadnē. Tomēr paturi acīs mērķi un turpini virzīties uz to. Veltī savu laiku un enerģiju, lai radītu vēlamo. Ja rodas šķēršļi, tiec galā ar tiem, tad atkal ātri pārorientējies uz savu vīziju. Tava dzīve nav domāta tikai problēmu risināšanai. Tu neveltī visu savu laiku "ugunsgrēku dzēšanai". Tie, kas tā dara, kāpjas atpakaļ! Tu veltī savu laiku un enerģiju domām un darbiem, nepārtraukti virzīdamies uz priekšu — uz savu mērķi.

Vai tu vēlies vienkāršu, bet ārkārtīgi retu padomu? Te tas ir: ja tu vēlies būt bagāts, koncentrējies uz naudas pelnīšanu, saglabāšanu un ieguldīšanu. Ja tu vēlies būt nabadzīgs, koncentrējies uz naudas tērēšanu. Tu vari izlasīt tūkstošiem grāmatu un piedalīties neskaitāmos kursos par to, kā gūt panākumus, bet tas viss būtībā nozīmēs iepriekš teikto. Atceries — tas, uz ko tu koncentrējies, vēršas plašumā.

Bagātnieki saprot arī to, ka nekad nav iespējams zināt visu informāciju iepriekš. Citā mūsu programmā — Izglītotu cīnītāju apmācība — mēs trenējam cilvēkus piekļūt viņu iekšējam spēkam un gūt panākumus par spīti visam. Šajā kursā mēs mācām principu, kas pazīstams kā "Sagatavoties! Uguni! Mērķēt!" Ko mēs ar to domājam? Sagatavojies, cik vien labi vari, maksimāli īsā laika posmā; rīkojies; tad veic korekcijas jau darbības laikā.

Ir traki domāt, ka iespējams visu zināt par to, kas varētu notikt nākotnē. Ir maldīgi ticēt, ka iespējams sagatavoties visiem gadījumiem, kas var notikt kādā jaukā dienā, un pasargāt sevi no tiem. Vai tu zināji, ka Visumā nav taisnu līniju? Dzīve nerit kā pilnībā taisna līnija. Tā plūst kā līkumaina upe. Tu biežāk gan spēj saskatīt tikai nākamo līkumu, un tikai, kad esi sasniedzis to, tavam skatienam paveras kas vairāk.

Idejas būtība ir iesaistīties spēlē ar to, kas tev ir, un no vietas, kur atrodies. Es to saucu par ieiešanu priekštelpā. Piemēram, pirms daudziem gadiem es plānoju atvērt diennakts saldēdienu kafejnīcu Fortloderdeilā, Floridā. Es izpētīju kafejnīcas atrašanās iespējas, tirgu un noskaidroju, kāds aprīkojums man būtu vajadzīgs. Es arī izpētīju, kādu šķirņu un veidu tortes, kūkas, saldējums un kafija ir pieejami. Pirmā lielā problēma — es patiesi kļuvu resns! Mans ēšanas pētījums nekur nederēja. Tāpēc vaicāju sev: "Harv, kā vislabāk varētu izpētīt šo biznesu?" Tad izdzirdēju puisi, vārdā Harvs, kas acīm redzami bija gudrāks par mani, atbildam: "Ja tu patiešām vēlies izpētīt biznesu, iesaisties tajā. Nav nepieciešams, lai tev jau pirmajā dienā kaut kas piederētu. "Ieej priekštelpā", iegūdams darbu tajā jomā. Tu uzzināsi vairāk, slaucīdams restorānā grīdu un mazgādams traukus, nekā desmit gadu studēdams to no ārienes." (Jau teicu — viņš bija daudz gudrāks par mani.)

Un tieši tā arī izdarīju. Es dabūju darbu Batlermammas kūku veikalā. Gribētos jau sacīt, ka tur nekavējoties manī saskatīja īpašus talantus un pieņēma darbā par vadītāju. Bet, ak vai, neviens manas vadītāja prasmes nepamanīja un nemaz necentās tās saskatīt, tāpēc es uzsāku darba gaitas kā apkopējs. Jā, es slaucīju grīdu un savācu netīros traukus. Dīvaini, kā darbojas nodoma spēks, vai ne?

Tu varbūt domā, ka man tiešām bija jāatsakās no lepnuma, lai tā strādātu, bet patiesībā es nekad tā nedomāju. Mana misija bija apgūt saldēdienu biznesu; es biju pateicīgs par iespēju to apgūt, izmantojot kāda cita "biļeti" un turklāt vēl nopelnot nedaudz kabatas naudas.

Strādādams par apkopēju, es pavadīju iespējami daudz laika, pļāpādams ar vadītāju par ieņēmumiem un peļņu, pārskatīdams kastes, noskaidrojot piegādātāju vārdus, palīdzēdams maizniekam četros no rīta, pētīdams aprīkojumu, sastāvdaļas un varbūtējās problēmas.

Pagāja vesela nedēļa, un es domāju — darbs man padevās tīri labi, jo vadītājs mani apsēdināja, pamieloja ar kūku (fui!) un paaugstināja mani par... (bungu rīboņu, lūdzu!) kasieri! Es to ilgi un cītīgi pārdomāju — tieši vienu acumirkli — un atteicu: "Paldies, tomēr nē."

Pirmkārt, neko daudz nebūtu apguvis, sēžot iesprostots aiz kases aparāta. Otrkārt, es jau biju apguvis, ko biju ieradies uzzināt. Misija bija pabeigta!

Ar to tad es arī domāju ieiešanu priekštelpā. Tas nozīmē ieiet jomā, kur tu vēlies būt nākotnē, jebkurā postenī, lai sāktu darboties. Tas neapšaubāmi ir vislabākais veids, kā apgūt biznesu, jo tu to redzi no iekšienes. Otrkārt, tu vari nodibināt vajadzīgos kontaktus, ko tu nekad nevarētu izdarīt, būdams ārpusē. Treškārt, ja reiz esi iegājis priekštelpā, tev var atvērties durvis uz daudzām citām iespējām. Tas ir, ja reiz esi pieredzējis, kas īsti notiek, tu vari atklāt savu nišu, ko agrāk neesi apzinājies. Ceturtkārt, tu vari atklāt, ka tev patiesībā nemaz šis lauciņš nepatīk, un, paldies Dievam, tu atklāji to pirms aizgāji pārāk tālu!

Kas tad notika ar mani no visa iepriekš minētā? Līdz brīdim, kad pametu Batlermammas kūku veikalu, es vairs nespēju izturēt kūku smaržu vai izskatu. Otrkārt, dienu pēc manas aiziešanas maiznieks uzteica darbu, piezvanīja man un paskaidroja, ka viņš tikko kā uzzinājis par "karstu", jaunu trenažieri, kas pazīstams ar nosaukumu Zemes pievilkšanas spēka praktiskie inversijas zābaki (tu varbūt esi redzējis Ričardu Gīru, kas filmā Amerikāņu zigolo karājas ar galvu uz leju, apauts šādos zābakos), un gribēja zināt, vai esmu ieinteresēts uz tiem palūkoties. Es visu noskaidroju un izlēmu, ka zābaki ir lieliski, bet maiznieks — nav, tāpēc sāku darboties pats uz savu roku.

Sāku pārdot zābakus sporta preču veikaliem un lielveikaliem. Pamanīju, ka visām šīm mazumtirdzniecības vietām ir kas kopīgs — draņķīgi trenažieri. Man smadzenēs atskanēja nepārtraukta zvanu dimdoņa: "Iespēja, iespēja, iespēja!" Dīvaini, kā viss notiek. Tā bija mana pirmā trenažieru pārdošanas pieredze, kas mani galu galā noveda pie tā, ka atvēru vienu no pirmajiem sporta preču mazumtirdzniecības veikaliem Ziemeļamerikā un nopelnīju savu pirmo miljonu. Un padomā — tas viss sākās ar apkopēja darbu Batlermammas kūku veikalā! Morāle ir viegli saprotama: ieej priekštelpā. Nekad nevar zināt, kādas iespējas tas tev pavērs.

Mans moto ir: "Darbība vienmēr pārspēj bezdarbību." Bagātnieki sāk darboties. Viņi tic, ka, iesaistoties spēlē, viņi spēs pieņemt gudrus lēmumus procesa gaitā, veikt korekcijas un noregulēt buras brauciena laikā.

Nabadzīgie netic sev vai savām spējām, tāpēc viņi uzskata, ka viss jāzina iepriekš, kas īstenībā ir neiespējami.

Pagaidām viņi nenieka nedarīs! Toties bagātnieki ar pozitīvo "Sagatavoties! Uguni! Mērķēt!" attieksmi rīkojas un parasti uzvar.

Galu galā, iegalvodami sev: "Es neko nedarīšu, kamēr nebūšu noteicis visas iespējamās problēmas un nezināšu, ko tieši darīt," — nabadzīgie nekad nerīkojas un tāpēc vienmēr zaudē. Bagātnieki saskata iespēju, nekavējoties to izmanto un kļūst pat bagātāki. Kā tad ar nabadzīgajiem? Viņi vēl aizvien "gatavojas"!

PAZIŅOJUMI. Pieliec roku pie sirds un saki...

"Es koncentrējos uz iespējām, nevis šķēršļiem." "Es mērķēju, šauju, trāpu!"

Pieskaries galvai un saki...

"Man ir miljonāra prāts."

MILJONĀRA PRĀTA DARBĪBAS

Iesaisties spēlē, apsver situāciju vai projektu, ko vēlējies uzsākt. Aizmirsti, ko esi gaidījis, lai kas tas būtu! Sāc pašlaik no vietas, kur esi, ar to, kas tev ir. Ja iespējams, dari to, strādādams pie kāda vai kopā ar kādu, lai vispirms izpētītu lietas būtību. Ja esi jau izpētījis, vairs neaizbildinies. Tiecies pretī mērķim!

Esi optimists. Ja Šodien tas, ko kāds saka, ir problēma vai šķērslis, pārveido to par iespēju. Negatīvi noskaņotus cilvēkus tu satracināsi, bet — kāda starpība? Katrā gadījumā viņi tā nepārtraukti rīkojas attiecībā paši pret sevi!

Koncentrējies uz to, kas tev ir, nevis uz to, kā tev nav. Uzraksti desmit lietas, par kurām dzīvē esi pateicīgs, un izlasi šo sarakstu skaļi. Pēc tam lasi šo sarakstu katru rītu veselu mēnesi. Ja tu atzinīgi nenovērtēsi to, kas tev ir, tu neko vairs nesaņemsi un tev nekas vairs nebūs vajadzīgs.

SESTĀ TURĪBAS mape

Bagātie apbrīno citus bagātos un veiksmīgos.

Nabadzīgie apvainojas uz bagātajiem un veiksminiekiem.

Nabadzīgie bieži vien lūkojas uz citu cilvēku panākumiem ar aizvainojumu, nenovīdību un skaudību. Viņi "iegriež": "Tie nu gan ir labiņie!" vai arī aizgūtnēm murmina: "Ak, šie bagātie stulbeni!"

Tev jāsaprot: ja tu skati bagātniekus kā sliktos ikvienā nozīmē, veidā, vai formā un pats vēlies būt labais, tad tu nekad nebūsi bagāts. Tas nav iespējams. Kā gan tu vari būt kāds, ko pats nicini? Pārsteidzoši pieredzēt aizvainojumu un pat atklātas dusmas, kas daudzos nabadzīgos cilvēkos ir pret bagātniekiem. It kā viņi būtu pārliecināti, ka bagātnieki dara viņus nabadzīgus. "Jā, pareizi, bagātnieki paņēmuši visu naudu, tāpēc man nekas nav palicis." Protams, šāda ir upurim piemērota runa.

Vēlos pastāstīt tev notikumu, nevis lai sūdzētos, bet vienkārši attēlotu savu reālo pieredzi saistībā ar šo principu.

Pirms ilga laika, kad, sacīsim, man bija finansiālas problēmas, es braucu ar īstu grabažu, ne mašīnu. Mainot joslas, uz ielas man neradās nekādas problēmas. Gandrīz ikviens ļāva iebraukt citā joslā. Bet, kad kļuvu bagāts un iegādājos greznu, jaunu, melnu Jaguar, nespēju nepamanīt, kā viss mainījies. Pēkšņi man centās aizšķērsot ceļu, un dažbrīd biju spiests nolūkoties nepieklājīgos žestos. Uz mani pat svieda viskautko, un viss tikai, viena iemesla dēļ: es sēdēju pie Jaguar stūres. Kādu dienu Sandjego braucu savā mašīnā pa nabadzīgu apkaimi, lai piegādātu tītarus labdarības pasākumam Ziemassvētkos. Manai mašīnai bija nolaists jumts, un es pamanīju, ka četri netīri puiši ierāpušies aiz manis braucošā pikapa aizmugurē. Pēkšņi viņi sāka spēlēt basketbolu ar manu

mašīnu, mēģinādami trāpīt alus bundžas manā atvērtajā nolaižamajā jumtā. Atstādami tajā piecus iespiedumus un vairākas dziļas švīkas, viņi aizbrauca garām kliegdami: "Tu, bagātais gnīda!" Protams, es šo uzskatīju par atsevišķu notikumu, kamēr tikai divas nedēļas vēlāk citā nabadzīgā apkaimē atstāju mašīnu uz ielas, bet, atgriezies pie tās pēc nepilnām desmit minūtēm, atklāju, ka manas mašīnas viena puse ir pilnībā nošvīkāta.

Kad nākamo reizi devos uz šo pilsētas rajonu, noīrēju Ford Escort un — pārsteidzoši — man neradās neviena problēma. Es nevēlos netieši norādīt, ka nabadzīgākos rajonos dzīvo slikti cilvēki, bet mana pieredze rāda — tur tiešām ir daudz cilvēku, kas apvainojas uz bagātniekiem. Kas zina — varbūt tās ir kādas savstarpēji cieši saistītas problēmas: viņi apvainojas uz bagātniekiem, jo ir izputējuši, vai viņi ir izputējuši, jo apvainojas uz bagātniekiem. Ciktāl tas skar mani — kam gan tas ir svarīgi? Viss vienalga — viņi tik un tā ir nabadzīgi!

Ir viegli runāt par to, ka nevajadzētu apvainoties uz bagātajiem, bet — atkarībā no garastāvokļa — lamatās var iekrist jebkurš, pat es. Nesen pusdienoju viesnīcas istabā — tas bija aptuveni stundu, pirms devos mācīt vakara nodarbībās Miljonāra prāta seminārā. Ieslēdzu televizoru, lai uzzinātu sporta spēļu rezultātus, un atklāju, ka tiek pārraidīts Opras šovs. Lai gan neesmu aizrautīgs televīzijas skatītājs, man patīk Opra. Šī sieviete pozitīvi ietekmējusi daudz vairāk cilvēku nekā jebkurš cits uz šīs planētas un tātad pelnījusi ikvienu viņai piederošo centu... un pat vēl vairāk!

Viņa intervēja aktrisi Halli Beriju (Halle Berry). Viņas pārrunāja, ka Halle tikko noslēgusi vienu no vislielākajiem filmu līgumiem aktrišu vēsturē — par 20 miljoniem dolāru. Halle sacīja, ka viņai nauda nav svarīga un ka viņa cīnījusies par šo milzīgo līgumu, lai iezīmētu taku, pa kuru varētu sekot citas sievietes. Dzirdēju sevi skeptiski izsakāmies: "Jā, kā tad! Vai domā, ka es un visi pārējie, kas skatās šo raidījumu, ir muļķi? Tu no tās naudiņas paņemsi sev krietnu žūksni un paaugstināsi algu savam sabiedrisko attiecību aģentam. Tas ir visabsurdākais ieraksts, ko jebkad esmu dzirdējis."

Jutu, kā manī krājas negatīvisms, un pēdējā brīdī apturēju sevi, pirms mani pārņēma šī enerģija. "Pietiks, pietiks — paldies, ka padalījies," es skaļi iekliedzos, vērsdamies pie sava prāta, lai apslapētu aizvainojuma balsi.

Es nespēju noticēt. Te nu es biju — pats Misters Miljonāra Prāts, kas patiesībā bija apvainojies uz Halli Beriju par viņas nopelnīto naudu. Steigšus apvērsu visu un sāku kliegt no visa spēka: "Neatkāpies, meitēn! Tu esi briljants! Tu viņiem ļauj pārāk lēti atpirkties — tev vajadzētu saņemt trīsdesmit miljonus dolāru! Lieliski! Tu esi satriecoša, un tu to esi pelnījusi!" Es jutos daudz labāk. Par spīti iemeslam, kāpēc Halle Berija vēlējās visu to naudu, problēma neslēpās viņā, bet gan manī. Atceries — mans viedoklis nemaina Halles laimi vai turību, bet maina manu laimi un turību. Tāpat atceries — domas un viedokļi nav labi vai slikti, pareizi vai aplami, kad tie ienāk tev prātā, bet tie noteikti var vai nu sniegt, vai nesniegt iespēju tavai laimei un panākumiem, ienākdami tavā dzīvē.

Brīdī, kad jutu negatīvu enerģiju izbrāžamies sev cauri, iedarbojās manas "novērošanas" signalizācijas, un, tā kā esmu trenējies, nekavējoties neitralizēju negatīvismu savā prātā. Tev nav jābūt nevainojamam, lai kļūtu bagāts, bet tev jāapzinās, kad tava domāšana nesniedz iespēju ne tev, ne citiem, un tad ātri jāpārkoncentrējas uz atbalstošākām domām. Jo vairāk tu studēsi šo grāmatu, jo straujāks un vieglāks šis process būs, un, ja tu apmeklēsi Miljonāra prāta intensīvo semināru, tavi panākumi krasi pieaugs. Zinu, ka nepārtraukti pieminu Miljonāra prāta kursus, bet, lūdzu, saproti — es nebūtu tik nelokāms par šo programmu, ja pats neredzētu, kādus fenomenālus rezultātus cilvēki dzīvē gūst.

Izcilajā grāmatā Miljonārs vienā minūtē mani labi draugi Marks Viktors Hansens un Roberts Aliens atsaucas uz Rasela H. Konvela mokpilno stāstu viņa grāmatā Dimantu akri, kas sarakstīta vairāk nekā pirms gadsimta:

Es saku — jums vajadzētu kļūt bagātam, un tas ir jūsu pienākums. Daudzi no ticības brāļiem man jautājuši: "Vai jūs, kristiešu mācītāj, noņematies ar staigāšanu pa valsti šurp un turp, ieteikdams jauniešiem kļūt bagātiem, dabūt naudu?” Jā, protams, es to daru.

Viņi teic: "Tas ir šausmīgi! Kāpēc jūs sprediķojat par naudu, nevis sludināt evaņģēliju?" Tāpēc ka godīgi iegūt naudu ir tas pats, kas sludināt evaņģēliju. Tāds ir iemesls. Cilvēks, kas kļūst bagāts, var būt visgodīgākais, kādu vien sabiedrībā iespējams atrast.

"Vai," man šovakar saka viens jauneklis, "man visu mūžu stāstīts — ja cilvēkam ir nauda, viņš ir ļoti nekrietns, negodīgs, skops un nicināms." Mans draugs, tieši tāpēc jums nekā nav, ka cilvēki jums iedvesuši tādas domas, jūsu godīguma pamatojums ir pilnīgi aplams. Ļaujiet man skaidri pateikt — deviņdesmit astoņi no simts Amerikas bagātajiem vīriešiem (un sievietēm) ir godīgi. Tieši tāpēc viņi ir bagāti. Tāpēc viņiem uzticēta nauda. Tāpēc viņi vada milzu uzņēmumus un atrod daudz cilvēku, kas pie viņiem strādā.

Cits jauneklis saka: "Esmu dažkārt dzirdējis par cilvēkiem, kas miljoniem dolāru iegūst negodīgi." Jā, protams, arī es esmu par tādiem dzirdējis. Bet viņu ir maz, laikraksti faktiski runā par viņiem kā kaut ko jaunu, kamēr jūs sākat domāt, ka arī citi bagātnieki savu mantību ieguvuši negodīgi.

Mans draugs, vediet mani uz Filadelfijas nomali un iepazīstiniet ar cilvēkiem, kam šīs lielās pilsētas apkārtnē pieder mājas, šīs burvīgās mājas ar dārziem un puķēm, šīs krāšņās mājas, kas ir tik piemīlīgas savā skaistumā, un es jūs iepazīstināšu ar vislabākajiem cilvēkiem mūsu pilsētā gan rakstura, gan arī uzņēmības ziņā. Tie ir šo māju īpašnieki, un viņi ir kļuvuši cienījamāki un godīgāki, un skaidrāki, un patiesāki, un taupīgāki, un rūpīgāki, tāpēc ka viņiem šīs mājas pieder. No kanceles mēs sprediķojam pret alkatību un izmantojam vārdus "nicināmais metāls" tik pārlieku daudz, ka kristieši sāk domāt: ikviens, kam pieder nauda, ir grēcīgs. Nauda ir spēks, un jums vajadzētu saprātīgi vēlēties to iegūt. Jums vajadzētu, jo ar naudu var izdarīt vairāk laba nekā bez tās. Ar naudu tiek iespiestas Bībeles un celtas baznīcas, nauda vajadzīga misionāriem, un naudu saņem priesteri. Tātad — jums vajadzīga nauda. Ja bagātību var iegūt godīgi... tas ir tavs... Dieva uzlikts pienākums. Šie dievticīgie ļaudis pieļauj briesmīgu kļūdu, domādami: lai būtu ticīgs, jābūt ļoti nabadzīgam.

Konvela grāmatas fragmentā uzsvērtas vairākas lieliskas domas. Pirmā attiecas uz spēju būt uzticamam. No visām iezīmēm, kas nepieciešamas, lai kļūtu bagāts, saraksta augšgalā jāatrodas citu cilvēku paustai uzticībai tev. Padomā — vai tu vēlētos darījumu ar cilvēku, kuram neuzticies? Nekādā gadījumā! Kļūt bagātam nozīmē, ka tev, ļoti iespējams, uzticas daudzi cilvēki un, ļoti iespējams, lai daudzi cilvēki tev uzticētos, tev jābūt šīs uzticības pietiekami cienīgam.

Kādas vēl īpašības vajadzīgas cilvēkam, lai kļūtu bagāts un — vēl svarīgāk — saglabātu bagātību? Bez šaubām, jebkuram likumam vienmēr ir izņēmumi, bet lielākoties, kam tev jābūt, lai gūtu jebkādus panākumus? Pielaiko dažas no šīm rakstura īpašībām: pozitīvs, godīgs, mērķtiecīgs, apņēmīgs, neatlaidīgs, čakls, enerģisks, labs attiecībās ar cilvēkiem, pieredzējis saziņā, daudzpusīgi inteliģents un lietpratējs vismaz vienā jomā.

Vēl viens interesants Konvela grāmatas fragmenta elements: daudzi cilvēki ir nosacīti uzskatīt — nevar būt bagāts un labs cilvēks vai bagāts un garīgs. Es arī šādi uzskatīju. Tāpat kā daudziem no mums, draugi, skolotāji, masu mediji un pārējā sabiedrība man bija iestāstījusi, ka bagātnieki ir kaut kas slikts, ka viņi visi ir mantkārīgi. Atkal — vēl viens domāšanas veids, kas noved pie pilnīgām muļķībām! Pamatojoties uz savu reālajā pasaulē gūto pieredzi, nevis seniem, baiļu radītiem mītiem, esmu atklājis, ka man zināmie visbagātākie cilvēki ir arī visjaukākie.

Kad es pārcēlos uz Sandjego, mēs apmetāmies mājā vienā no pilsētas bagātākajiem rajoniem. Mums patika mājas un apkārtnes košums, bet es izjutu nelielu satraukumu, jo nevienu šeit nepazinu un nejutos iederīgs. Mans plāns bija palikt atturīgam un pārāk nesaieties ar šiem bagātajiem snobiem. Bet, saskaņā ar Visuma nodomu, mani bērni, kas tajā laikā bija piecus un septiņus gadus veci, sadraudzējās ar apkārtnes bērniem, un drīz vien es viņus mašīnā vedu uz šīm lielajām savrupmājām, lai atstātu viņus tur spēlējamies. Atceros, klauvēju pie pārsteidzoši lieliskām grebtām koka durvīm, kas bija vismaz sešus metrus augstas. Bērnu māmiņa tās atvēra un visdraudzīgākajā balsī, kādu jebkad biju dzirdējis, sacīja: "Harv, ir tik lieliski tevi satikt, ienāc." Nedaudz apmulsu, kad viņa ielēja man tēju un pasniedza trauku ar augļiem. "Kāda viltība šeit slēpjas?" mans skeptiski noskaņotais prāts vēlējās uzzināt. Tad istabā ienāca viņas vīrs, kas bija spēlējies ar bērniem baseinā. Viņš bija pat vēl draudzīgāks: "Harv, mēs esam tik laimīgi, ka tu dzīvo kaimiņos. Tev šovakar jāatnāk kopā ar ģimeni pie mums uz pikniku. Mēs tevi iepazīstināsim ar visiem, un mēs nepieņemam atteikumu. Starp citu — vai tu spēlē golfu? Es rīt spēlēšu klubā, kāpēc gan tu nevarētu atnākt kā mans viesis?" Es jutos satriekts. Kas bija noticis ar snobiem, ko paredzēju šeit satikt? Devos prom un, pārradies mājās, pastāstīju sievai, ka mēs piedalīsimies piknikā.

"Ak nē!" viņa iesaucās. "Ko es vilkšu mugurā?" "Nē, mīļā, tu nesaproti," es bildu. "Šie cilvēki ir neticami jauki un ārkārtīgi neoficiāli. Vienkārši esi tāda, kāda tu esi."

Mēs aizgājām un tovakar sastapām vienus no vissiltākajiem, laipnākajiem, devīgākajiem, mīļākajiem cilvēkiem savā dzīvē. Kādā brīdī saruna novirzījās uz labdarības kampaņu, ko vadīja viena no viešņām. Cita pēc citas parādījās čeku grāmatiņas. Nespēju noticēt — jo patiesībā vēroju, kā cilvēki stāvēja rindā, lai iedotu šai sievietei naudu. Bet katram čekam līdzi nāca izdevīgs guvums. Vienošanās noteica, ka tā būs savstarpēja apmaiņa un ŠT sieviete atbalstīs labdarību, kurā piedalās ziedotājs. Jā, tieši tā — ikviens cilvēks vai nu vadīja labdarības kampaņu, vai ari bija tās nozīmīgākais dalībnieks.

Mūsu draugi, kas bija mūs ielūguši, piedalījās vairākās labdarības kampaņās. Patiesībā katru gadu viņi par savu mērķi izraudzījās būt vislielākajiem ziedotājiem visā pilsētā, kas ziedo Bērnu slimnīcas fondam. Viņi ne tikai paši atdeva desmitiem tūkstošu dolāru, bet arī katru gadu organizēja banketu, kura laikā tika iegūti vēl simtiem tūkstošu.

Tur bija arī "vēnu dakteris". Mēs iepazināmies tuvāk arī ar viņa ģimeni. Viņš bija viens no ievērojamākajiem varikozo vēnu speciālistiem pasaulē, pelnīja milzu naudu — no pieciem līdz desmit tūkstošiem dolāru par operāciju — un veica četras vai piecas operācijas dienā.

Es viņu pieminu, jo katra otrdiena bija "brīvā" diena, kad viņš operēja tos pilsētniekus, kas nespēja samaksāt. Šajā dienā viņš strādāja no sešiem rītā līdz desmitiem vakarā, veikdams pat desmit operācijas — visas par brīvu. Turklāt viņš vadīja pats savu organizāciju, kuras misija bija pārliecināt arī citus ārstus strādāt kādas dienas bez atalgojuma.

Nav nemaz jāsaka — mana senā, nosacītā pārliecība, ka bagātnieki ir mantkārīgi snobi, izzuda realitātes gaismā. Tagad es zinu, ka patiesībā ir otrādi. Mana pieredze rāda, ka man zināmie visbagātākie cilvēki ir arī visjaukākie. Viņi ir arī visdevīgākie. Nevēlos sacīt — cilvēki, kas nav bagāti, nav arī jauki vai devīgi. Bet varu droši apgalvot — priekšstats, ka visi bagātnieki ir kādā ziņā slikti, nav nekas cits kā nezina.

Faktiski — apvainoties uz bagātajiem ir viens no drošākajiem veidiem, kā palikt izputējušam. Mēs esam paradumu varā, un, lai pārvarētu šo vai citu paradumu, mums jātrenējas. Gribu, lai tu trenētos apbrīnot bagātniekus, nevis apvainotos uz viņiem, gribu, lai tu trenētos vēlēt labu bagātajiem un trenētos mīlēt bagātniekus. Tā tu nevilšus zināsi — kad pats kļūsi bagāts, citi cilvēki tevi apbrīnos, svētīs un mīlēs, nevis apvainosies uz tevi līdz sirds dziļumiem, kā tu varbūt būsi attiecies pret viņiem. Viena no filozofijām, saskaņā ar ko es dzīvoju, radusies no senas Hjūna gudrības, havajiešu vecajo pirmmācības. Tā ir apmēram šāda: svētī to, ko gribi tu. Ja tu redzi cilvēku, kam pieder lieliska māja, svētī šo cilvēku un svētī viņa māju. Ja tu redzi cilvēku, kam pieder lieliska automašīna, svētī šo cilvēku un svētī viņa automašīnu. Ja tu redzi cilvēku, kam ir mīloša ģimene, svētī šo cilvēku un svētī viņa ģimeni. Ja tu redzi cilvēku, kam ir lielisks augums, svētī šo cilvēku un svētī viņa augumu.

TURĪBAS PRINCIPS:

"Svētī to, ko gribi tu." — Hjūna filozofija.

Pamatdoma — ja tu kaut kādā mērā, veidā vai formā apvainojies par to, kas cilvēkiem ir, tev nekad tas nebūs.

Atminies: ja redzi cilvēku greznā, melnā Jaguar modeļa automašīnā ar atvērtu nolaižamo jumtu, nemet tur alus bundžas!

PAZIŅOJUMI. Pieliec roku pie sirds un saki...

"Es apbrīnoju bagātniekus!" "Es svētīju bagātniekus!" "Es mīlu bagātniekus!" "Un es art būšu viens no šiem bagātniekiem!"

Pieskaries galvai un saki... "Man ir miljonāra prāts."

MILJONĀRA PRĀTA DARBĪBAS

Pielieto praksē Hjūna filozofiju "svētī to, ko vēlies". Braukā apkārt vai iegādājies žurnālus, lai palūkotos uz košām mājām, grezniem auto un lasītu par veiksmīgi strādājošiem uzņēmumiem. Ja redzi to, kas tev patīk, svētī to un svētī tā īpašniekus vai ar to saistītos cilvēkus.

Uzraksti un nosūti īsu vēstuli vai e-pasta vēstuli kādam, ko tu pazīsti (ne jau katrā ziņā personiski) un kas gūst ievērojamus panākumus jebkurā jomā, pastāstot viņam, cik ļoti tu viņu apbrīno un godā par sasniegto.

SEPTĪTĀ TURĪBAS MAPE

Bagātie saietas ar pozitīvi noskaņotiem un veiksmīgiem cilvēkiem.

Nabadzīgie saietas ar negatīvi noskaņotiem vai neveiksmīgiem cilvēkiem.

Vieniem veiksminiekiem citi veiksmīgie ir stimuls pašu motivācijai. Viņi skatās uz citiem panākumus gūstošiem cilvēkiem kā modeļiem, no kuriem var mācīties. Viņi sev saka: "Ja viņi to spēj, es arī to varu!" Jau iepriekš minēju — atdarināšana ir viens no galvenajiem veidiem, kā cilvēki mācās. Bagātnieki ir pateicīgi, ka citi guvuši panākumus jau pirms viņiem, jo viņiem tagad ir plāns, kam sekot, lai vieglāk varētu gūt paši savus panākumus. Kāpēc no jauna izgudrot riteni? Pastāv pārbaudītas metodes panākumu gūšanai, kas īstenībā der visiem, kuri tās pielieto.

Tātad visātrākais un vieglākais veids, kā radīt turību, ir precīzi iemācīties, kā bagātnieki, kas ir naudas īpašnieki, spēlē. Mērķis ir vienkārši atdarināt šo cilvēku iekšējo un ārējo stratēģiju. Tam vienkārši ir jēga: ja tu rīkojies tieši tāpat un tev ir tieši tāda pati prāta ievirze, ļoti iespējams, ka tu sasniegsi tos pašus rezultātus. Ar mani tā bija, un visa šī grāmata ir par to.

Pretstatā bagātniekiem, kad nabadzīgie dzird par citu panākumiem, viņi bieži vien tiesā šos cilvēkus, kritizē un izsmej viņus, mēģina šādus cilvēkus pazemināt līdz savam līmenim. Cik daudzi no jums pazīst šādus cilvēkus? Cik daudzi no jums pazīst šādus ģimenes locekļus? Jautājums — kā gan iespējams kaut ko iemācīties vai gūt iedvesmu no kāda, ko tu pazemini?

Kad vien mani iepazīstina ar ārkārtīgi bagātu cilvēku, es rodu iespēju, kā būt kopā ar viņu. Vēlos ar viņu sarunāties, apgūt viņa domu gājumu, nodibināt abpusējus kontaktus un, ja mums abiem ir citas kopīgas lietas, varbūt personiski iedraudzēties.

Starp citu — ja tu domā, ka rīkojos aplami, dodot priekšroku draudzībai ar bagātniekiem, varbūt tev labāk patiktu, ja es izvēlētos draugus, kas ir izputējuši? Nedomāju vis! Kā jau iepriekš minēju — enerģija ir lipīga, un es neesmu ieinteresēts pakļaut sevi viņu enerģijai!

Nesen sniedzu interviju radio, kad piezvanīja sieviete un uzdeva lielisku jautājumu; "Ko darīt, ja esmu pozitīvi noskaņota un vēlos augt, bet mans vīrs ir "lejā rāvējs"? Vai man viņu pamest? Vai man likt viņam mainīties? Ko darīt?" Kā pasniedzējs dzirdu šo jautājumu vismaz simt reižu nedēļā kursos. Gandrīz ikviens uzdod to pašu jautājumu: "Ko darīt, ja vistuvākie cilvēki ne tikai personiski neaug, bet rauj lejā arī mani?"

Šeit būs atbilde, ko pateicu sievietei, kas piezvanīja uz radio, un saku cilvēkiem kursos, tāpat iesaku arī tev.

Pirmkārt, nemēģini likt negatīvi noskaņotiem cilvēkiem mainīties vai apmeklēt kursus. Tas nav tavs pienākums. Tavs pienākums ir izmantot, ko esi apguvis, lai darītu labu sev un uzlabotu savu dzīvi. Esi paraugs, gūsti panākumus, esi laimīgs, tad varbūt — un es uzsveru varbūt — viņi pamanīs gaismu (tevī) un vēlēsies nedaudz no tās. Un vēlreiz — enerģija ir lipīga. Tumsa izkliedē gaismu. Patiesībā cilvēkiem ļoti jānopūlas, lai viņi paliktu "tumši", kad visapkārt ir gaišs. Tavs uzdevums ir vienkārši būt iespējami labam, ja cilvēki izvēlas pavaicāt tev tavu noslēpumu, atklāj viņiem to. Otrkārt, paturi prātā vēl vienu principu, ko mēs iztēlojamies mūsu Lieliskajā apmācībā, kas ir kurss par to, kā paust, ko vēlies, saglabājot rāmumu, koncentrēšanos un mieru. Princips nosaka: "Visam ir savs iemesls, un šis iemesls paredzēts, lai man palīdzētu." Jā, ir grūtāk būt pozitīvam un apzināties negatīvus cilvēkus un apstākļus sev apkārt, bet tā ir tava pārbaude! Tieši tāpat kā tēraudu rūda ar uguni, arī tu spēsi augt ātrāk un kļūt spēcīgāks, ja paliksi uzticīgs savām vērtībām, kamēr apkārtējie šaubīsies un pat nosodīs.

Atceries arī, ka "nekam nav jēgas, izņemot to jēgu, ko tu tam piešķir". Atsauc atmiņā grāmatas pirmo daļu, kad mēs aplūkojām, kā parasti galu galā cenšamies līdzināties vienam vai abiem vecākiem vai ari pretoties vienam vai abiem vecākiem, atkarībā no tā, kā esam "ierāmējuši" viņu darbības. Sākot ar šo brīdi, vēlos, lai tu pārformulētu citu cilvēku negatīvismu par atgādinājumu, kādam nebūt. Jo negatīvāki viņi ir, jo vairāk atgādinājumu tev būs, cik patiesībā nepatīkama ir šāda esība. Neiesaku tev to viņiem stāstīt. Vienkārši atceries, nenosodot viņus par to, kādi viņi ir. Ja tu sāc tiesāt, kritizēt un pazemināt viņus par to, kādi viņi ir un ko viņi dara, tad neesi labāks par viņiem.

Ja notiek visļaunākais un tu vienkārši vairs nespēj izturēt viņu neatbalstošo enerģiju, ja tā tevi nomāc līdz pat līmenim, kur nespēj vairs augt, tev varbūt būs jāpieņem drosmīgi lēmumi par to, kas esi un kā vēlies pavadīt turpmāko dzīvi. Neiesaku tev būt pārsteidzīgam, bet es neparko nedzīvotu kopā ar cilvēku, kas ir negatīvs un nonievā manu vēlmi mācīties un augt vai nu personiskā, garīgā, vai finansiālā ziņā. Es to sev nenodarītu, jo cienu sevi un savu dzīvi un esmu pelnījis būt iespējami laimīgs un gūt panākumus. Pēc manām domām, pasaulē ir vairāk nekā 6,3 miljardi cilvēku, un es nekādā ziņā nevēlos sevi apgrūtināt ar "lejā rāvēju". Vai nu viņš augs, vai arī es došos uz priekšu!

Vēlreiz — enerģija ir lipīga: tu vai nu saviļņo, vai inficē cilvēkus. To pašu var teikt arī pretēji — cilvēki vai nu saviļņo, vai inficē tevi. Ļauj man tev uzdot jautājumu: Vai tu apskautu un piespiestu sev klāt cilvēku, zinot, ka viņš ir smagi slims ar masalām? Vairākums atbildētu: "Nekādā ziņā — es nevēlos saslimt ar masalām!" Uzskatu, ka negatīva domāšana ir kā prāta masalas. Niezes vietā tu iegūsti gaušanos, nobrāzumu vietā saņem stiprus sitienus, aizkaitinājuma vietā — vilšanos. Vai patiesi vēlies atrasties šādu cilvēku tuvumā?

Esmu pārliecināts — tu esi dzirdējis parunu: "Tāds tādu atrod." Vai tu zināji, ka lielākā daļa cilvēku pelna 20 procentu ietvaros no savu vistuvāko draugu vidējiem ienākumiem? Tāpēc labāk uzmanies, ar ko saejies, un rūpīgi apsver, ar ko pavadi laiku.

Mana pieredze rāda, ka bagātnieki tā vienkārši neiestājas golfa klubā, lai spēlētu golfu, — viņi tur iestājas, lai tiktos ar citiem bagātiem un veiksmīgiem cilvēkiem. Ir vēl kāda paruna: "Nav svarīgi, ko tu zini, svarīgi, kuru tu zini." Cik man zināms — vari uz to paļauties. īsumā — "ja gribi lidot kopā ar ērgļiem, nepeldi ar pīlēm!" Uzsveru — es saejos tikai ar sekmīgiem, pozitīvi vērstiem cilvēkiem, un tikpat svarīgi irtas, ka nesaejos ar negatīvi noskaņotiem ļaudīm.

Tāpat vēlos uzsvērt, ka izvairos no bīstamām situācijām. Neredzu iemeslu, kāpēc būtu sevi jāaplipina ar kaitīgu enerģiju. Starp šādām enerģijām es iekļautu bāršanos, tenkošanu un "duršanu mugurā". Es ietvertu arī bezjēdzīgu televīzijas skatīšanos, ja vien tā nav atpūtas stratēģija, nevis vienīgais izklaides veids. Kad skatos televīziju, parasti izvēlos sporta spēles. Pirmkārt, man patīk skatīties, kā darbojas vai, šajā gadījumā, spēlē ikvienas jomas meistari, otrkārt, man patīk klausīties pēcspēļu intervijas. Man patīk ieklausīties čempionu prāta ievirzē, un manā skatījumā ikviens, kas sasniedzis augstāko klasi jebkurā sporta veidā, ir čempions. Ikviens šāda līmeņa atlēts ir izkonkurējis desmitiem tūkstošu citu spēlētāju, lai vispār sasniegtu tik daudz, un tas, manuprāt, padara viņus lieliskus. Man patīk dzirdēt viņu attieksmi, kad gūta uzvara: "Visa komanda pielika lielas pūles. Mēs labi spēlējām, bet mums vēl aizvien jāuzlabo sniegums. Cītīgs darbs atmaksājas." Man patīk arī klausīties viņu attieksmē, ja zaudēts: "Tā ir tikai viena spēle. Mēs atgūsimies — mums tikai jāaizmirst par šo spēli un jākoncentrējas uz nākamo. Mēs atskatīsimies un pārrunāsim, ko varējām darīt labāk, un tad pieliksim visas pūles, lai uzvarētu." 2004. gada Olimpisko spēļu laikā Perdita Felisija (Perdita Felicien), Kanādas un pasaules čempione simt metru barjerskrējienā, tika pārliecinoši uzskatīta par topošo zelta medaļas ieguvēju. Finālā viņa uzskrēja pirmajai barjerai un smagi nokrita. Viņa nespēja pabeigt skrējienu. Ārkārtīgi sarūgtināta un ar asarām acīs viņa samulsusi gulēja uz skrejceļa. Viņa bija gatavojusies šim brīdim pēdējos četrus gadus — sešas stundas dienā, septiņas dienas nedēļā. Nākamajā rītā redzēju viņu ziņu konferencē. Kaut būtu to ierakstījis! Bija pārsteidzoši dzirdēt viņas viedokli. Viņa sacīja ko ļoti iedarbīgu: "Es nezinu, kāpēc tā notika, tomēr tas notika, un es to izmantošu. Turpmākajos četros gados es koncentrēšos vēl vairāk un strādāšu pat vēl cītīgāk. Kas zina, kāds būtu mans ceļš, ja es uzvarētu? Varbūt uzvara vājinātu manu gribu uzvarēt. To es nezinu, bet zinu, ka tagad esmu "badīgāka" nekā iepriekš. Es atgriezīšos vēl spēcīgāka." Noklausījies viņas runu, spēju tikai izdvest: "Ā!" Ieklausoties čempionos, var daudz ko apgūt.

Bagātnieki saietas ar uzvarētājiem. Nabadzīgie — ar zaudētājiem. Kāpēc? Tas ir komforta jautājums. Bagātnieki jūtas ērti kopā ar citiem veiksmīgajiem. Viņi jūtas pilnībā cienīgi būt kopā ar šādiem cilvēkiem. Nabadzīgie jūtas neērti kopā ar ievērojami sekmīgiem cilvēkiem.

Viņi vai nu baidās tikt atraidīti, vai jūtas neiederīgi šādā sabiedrībā. Lai aizsargātu sevi, patmīlība sāk tiesāt un kritizēt.

Ja vēlies kļūt bagāts, tev būs jāmaina iekšējais plāns, lai tu pilnībā ticētu, ka esi tikpat labs kā ikviens miljonārs vai multimiljonārs. Jūtos satriekts savos semināros, kad pienāk cilvēki un lūdz, vai viņi drīkstētu man pieskarties. Viņi saka: "Nekad vēl neesmu pieskāries multimiljonāram." Parasti esmu pieklājīgs un smaidu, bet prātā nodomāju: "Sasodītā dzīve! Neesmu nedz labāks par jums, nedz ari atšķiros no jums, un, ja jūs to nesapratīsit, vienmēr paliksit izputējuši!"

Mani draugi, nav svarīgi "pieskarties" miljonāriem, svarīgi ir nolemt, ka jūs esat tikpat labi un vērtīgi kā miljonāri, un tad rīkoties kā tādiem. Mans labākais padoms ir: ja tu patiešām vēlies pieskarties miljonāram, kļūsti par tādu!

Ceru — esi sapratis galveno domu. Atdarini bagātniekus, nevis izsmej. Iepazīsties ar viņiem, nevis kautrējies no viņiem. Saki: "Ja viņi to spēj, es arī to varu!", nevis: "Ā, viņi ir tik īpaši!" Galu galā — ja tu vēlēsies pieskarties miljonāram, tad varēsi pieskarties sev!

PAZIŅOJUMI. Pieliec roku pie sirds un saki...

"Es atdarinu bagātus un veiksmīgus cilvēkus." "Es saejos ar bagātiem un sekmīgiem cilvēkiem." "Ja viņi to spēj, arī es to varu!"

Pieskaries galvai un saki...

"Man ir miljonāra prāts."

MILJONĀRA PRĀTA DARBĪBAS

Dodies uz bibliotēku, grāmatu veikalu vai izmanto internētu un izlasi kāda tagadnē vai pagātnē ārkārtīgi bagāta un veiksmīga cilvēka biogrāfiju. Labs piemērs varētu būt Endrjū Kārnegi (Andrew Carnegi), Džons D. Rokfellers (John D. Reckefeller), Marija Keja (Mary Kay), Donalds Tramps (Donald Trump), Vorens Bafits (Warren Buffett), Džeks Velšs (Jack Welch), Bils Geitss (Bill Gates) un Teds Tērners (Ted Turner). Izmanto viņu dzīvesstāstu, lai gūtu iedvesmu, mācītos īpašas panākumu stratēģijas un — vissvarīgākais — kopētu viņu prāta ievirzi.

Pievienojies elitāram klubam, piemēram, tenisa, veselības, biznesa vai golfa klubam. Iejūc bagātu cilvēku sabiedrībā bagātīgā vidē. Vai, ja nevari atļauties pievienoties elitāram klubam, baudi kafiju vai tēju savas pilsētas visklasiskākajā viesnīcā. Jūties ērti šajā atmosfērā un vēro pastāvīgos apmeklētājus, pamanot, ka viņi neatšķiras no tevis.

Nosaki situāciju vai cilvēku, kas tavā dzīvē darbojas kā "lejā rāvējs". Atsakies no šādas situācijas vai saistībām. Ja tā ir ģimene, izvēlies tajā mazāk uzturēties.

Pārstāj skatīties nevērtīgas televīzijas pārraides un izvairies no sliktām ziņām.

ASTOTĀ TURĪBAS MAPE

Bagātie ir gatavi reklamēt sevi un savu vērtību.

Nabadzīgie negatīvi domā par tirdzniecību un reklāmu.

Mana firma Virsotnes iespēju apmācība piedāvā vairāk nekā duci dažādu programmu. Ievadsemināra laikā, kas parasti ir Miljonāra prāta intensīvais seminārs, mēs īsi pieminam dažus citus mūsu kursus, tad piedāvājam dalībniekiem īpašas semināru mācību maksas un papildatlaides. Interesanta ir cilvēku reakcija.

Vairākums dalībnieku izjūt patīkamu satraukumu. Viņi vēlas uzzināt, kam veltīti citi kursi, un apmeklēt tos par šo īpašo cenu. Turpretī citi cilvēki nav tik patīkami satraukti. Viņi apvainojas par jebkuru reklāmu, neņemot vērā, kādu labumu no tās varētu gūt. Ja tas izklausās pēc tevis, tad tā ir svarīga rakstura iezīme, kas tev būtu jāpamana.

Apvainošanās uz reklāmu ir viens no vislielākajiem šķēršļiem ceļā uz veiksmi. Cilvēki, kas saistīti ar tirdzniecību un reklāmu, parasti izput. Tas ir acīm redzami. Kā gan iespējams gūt lielus ienākumus savā uzņēmumā vai kā uzņēmuma pārstāvim, ja neesi gatavs pastāstīt cilvēkiem, ka tu, tava prece vai tavi pakalpojumi pastāv? Pat ja tu esi darbinieks — ja neesi gatavs reklamēt savas labās īpašības, tad kāds, kurš būs gatavs to darīt, drīz vien tevi apsteigs, kāpjot pa tām pašām kāpnēm.

Cilvēkiem rodas grūtības ar reklāmu vai tirdzniecību vairāku iemeslu dēļ, Iespējams — tu atpazīsi vienu vai vairākus no turpmāk izklāstītajiem.

Pirmkārt, tev varbūt bijusi slikta pagātnes pieredze saistībā ar cilvēkiem, kas neatbilstīgi piedāvājuši reklāmu. Varbūt tu manīji, ka viņi cenšas izdarīt spiedienu uz tevi. Varbūt viņi iztraucēja tevi nepiemērotā brīdī. Varbūt viņi nevēlējās pieņemt atteikumu, jebkurā gadījumā — svarīgi apzināties, ka tā ir pagātnes pieredze un ka turēšanās pie tās šodien var nederēt.

Otrkārt, tev varbūt bijusi nejauka pieredze, kad mēģināji kādam kaut ko pārdot, un šis cilvēks tevi pilnībā atraidīja. Šajā gadījumā tava nepatika pret reklāmu ir vienīgi tavu baiļu no neveiksmes un atraidījuma atspoguļojums. Vēlreiz — saproti, ka pagātnei katrā ziņā nav jābūt vienādai ar nākotni. Treškārt, tavas problēmas cēlonis var būt vecāku veiktā programmēšana pagātnē. Daudziem no mums mācīts, ka nav pieklājīgi lielīties. Lieliski, ja vari nopelnīt iztikai kā Mis Labās Manieres. Bet reālajā dzīvē, kad runa ir par uzņēmējdarbību un naudu, ja tu pats sevi nelielīsi, tad varu garantēt — neviens to nedarīs tavā vietā. Bagātnieki ir gatavi cildināt savas labās īpašības un vērtību ikvienam, kas klausīsies un, cerams, iesaistīsies kopīgos darījumos ar viņiem.

Un vēl — daži cilvēki uzskata, ka reklāma ir zemāka par viņiem. Es to saucu par augstprātības un varenības sindromu, kas citādi pazīstams kā "Vai tad es neesmu īpašs?" attieksme. Šajā gadījumā ir sajūta — ja cilvēki vēlas to, kas ir tev, viņiem tas kaut kā jāuzzina un jāatnāk pie tevis.

Cilvēki ar šādu pārliecību, ir vai nu izputējuši, vai drīz vien izputēs — tas nu ir pilnīgi droši. Viņi var cerēt, ka ikviens pārmeklēs zemi, pēc viņiem lūkodams, bet patiesībā tirgus ir pārpildīts ar precēm un pakalpojumiem, un, pat ja viņējie varbūt ir vislabākie, neviens to nekad neuzzinās, jo šie cilvēki paši ir pārāk augstprātīgi, lai kādam to pateiktu.

Tev droši vien zināma paruna "izgudro labāku peļu slazdu, un ļaudis iestaigās taciņu līdz tavam durvīm." Tā gan ir patiesība tikai tad, ja pievieno vēl piecus vārdus: "ja viņi zinās par to".

Bagātnieki gandrīz vienmēr ir lieliski reklamētāji. Viņi spēj un ir gatavi ar aizrautību un entuziasmu reklamēt savas preces, pakalpojumus un idejas. Turklāt viņi prot prasmīgi "iesaiņot" savu vērtību, lai tā būtu ārkārtīgi pievilcīga. Ja tu uzskati, ka tas ir aplami, tad aizliegsim sievietēm lietot kosmētiku, un, ja reiz esam tik izlēmīgi, tad vienlaikus varētu arī atbrīvoties no vīriešu uzvalkiem. Tas viss nav nekas cits kā "iesaiņojums".

Roberts Kijosaki (Robert Kiyosaki), izcili labi pārdotās grāmatas Rich Dad, Poor Dad (Bagātais tētis, nabagais tētis — grāmata, ko sirsnīgi iesaku izlasīt) autors, norāda, ka jebkura nodarbošanās, ieskaitot grāmatu rakstīšanu, atkarīga no tirdzniecības. Kijosaki atzīmē, ka viņš ir atzīts par visvairāk pārdotās grāmatas autoru, nevis vislabāk sarakstītās grāmatas autoru. Pirmais atmaksājas daudz labāk nekā otrais.

Bagātnieki parasti ir vadītāji, un visi ievērojamie vadītāji ir ievērojami reklamētāji. Lai kļūtu par vadītāju, tev jābūt raksturīgi tam, ka tev ir piekritēji un atbalstītāji, kas nozīmē — tev jābūt lietpratējam tirdzniecībā un cilvēku iedvesmošanā un motivēšanā, lai viņi pieņemtu tavu redzējumu. Pat Amerikas Savienoto Valstu prezidentam nepārtraukti jāpārdod savas idejas cilvēkiem, Kongresam un pat paša partijai, lai tās tiktu īstenotas. Bet viss minētais nevar notikt, ja viņš vispirms nepārdod pats sevi, pretējā gadījumā viņš nekad netiks ievēlēts.

Proti, jebkurš vadītājs, kas nespēj reklamēt vai nereklamē, nebūs vadītājs uz ilgu laiku — vai nu tā būtu politika, uzņēmējdarbība, sports, vai tikai tēta/mammas loma ģimenē. Es šeit visus pielīdzinu, jo vadītāji pelna velnišķīgi daudz vairāk naudas nekā viņu piekritēji]

TURĪBAS PRINCIPS:

Vadītāji pelna velnišķīgi daudz vairāk naudas nekā viņu piekritēji!

Galvenā doma šeit nav, vai tev patīk vai nepatīk reklamēt, bet gan — kāpēc tu reklamē. Būtība slēpjas tavā pārliecībā. Vai tu patiešām tici savai vērtībai? Vai tu patiešām tici tevis piedāvātajai precei vai pakalpojumam? Vai tu patiešām tici, ka tev piederošais būs labums arī tam, kam tu šo preci vai pakalpojumu reklamē?

Ja tu tici savai vērtībai, nav laba doma, ka tā slēpjama no cilvēkiem, kam tā vajadzīga. Pieņemsim, ka tev ir ārstniecības līdzeklis artrīta slimniekiem, un tu satiec cilvēku, kas cieš no šīs slimības izraisītām sāpēm. Vai tu slēptu šādu ārstniecības līdzekli no satiktā cilvēka? Vai tu gaidītu, kamēr šis cilvēks nolasa tavas domas vai uzmin, ka tev ir prece, kas varētu līdzēt? Kādas būtu tavas domas par cilvēku, kurš nepiedāvātu ciešanu nomocītiem cilvēkiem iespēju, jo pārāk kautrētos vai baidītos, vai būtu pārāk nosvērts, lai reklamētu?

Biežāk gan cilvēki, kam ir grūtības ar reklamēšanu, pilnībā netic savai precei vai paši sev. Rezultātā viņiem sagādā grūtības iztēloties, ka citi cilvēki tik ļoti tic savai vērtībai, ka viņi vēlas tajā dalīties ar ikvienu, kas vien gadās ceļā, un jebkādā viņiem iespējamā veidā.

Ja tu tici, ka tavs piedāvājums var patiesi palīdzēt cilvēkiem, tavs pienākums ir paust par to pēc iespējas vairākiem. Tādējādi tu ne tikai palīdzēsi cilvēkiem — tu kļūsi bagāts!

PAZIŅOJUMS. Pieliec roku pie sirds un saki...

"Es reklamēju savu vērtību citiem ar aizrautību un sajūsmu."

Pieskaries galvai un saki...

"Man ir miljonāra prāts."

MILJONĀRA PRĀTA DARBĪBAS

Novērtē savu pašreiz piedāvāto (vai plānoto) preci vai pakalpojumu skalā no 1 līdz 10 punktiem atbilstīgi tam, cik ļoti tu tici šīs preces vai pakalpojuma vērtībai (1 ir viszemākais vērtējums, 10 — visaugstākais). Ja tava vērtējuma rezultāts ir 7—9 punkti, pārskati savu preci vai pakalpojumu, lai palielinātu tā vērtību. Ja rezultāts ir 6 punkti vai mazāk, pārtrauc piedāvāt šo preci vai pakalpojumu un sāc piedāvāt to, kam patiesi tici.

Lasi grāmatas, klausies audio ierakstus un kompaktdiskus un apmeklē mārketinga un tirdzniecības kursus. Kļūsti par lietpratēju abās šajās jomās tādā līmenī, lai tu varētu sekmīgi un pilnīgi godīgi reklamēt savu vērtību.

DEVĪTĀ TURĪBAS MAPE

Bagātie ir lielāki nekā viņu problēmas.

Nabadzīgie ir mazāki nekā viņu problēmas.

Jau iepriekš minēju — kļūt bagātam nav pastaiga parkā. Tas ir ceļojums, kas pilns līkumu, pagriezienu, apkārtceļu un šķēršļu. Ceļš pie turības ir slazdu un lamatu pilns, un tieši tāpēc vairākums cilvēku to neizvēlas. Viņi nevēlas grūtības, galvassāpes un pienākumus. īsāk sakot, viņi nevēlas problēmas.

Šeit slēpjas viena no vislielākajām atšķirībām starp bagātniekiem un nabadzīgajiem. Bagātie un veiksmīgie ir lielāki nekā viņu problēmas, kamēr nabadzīgie un neveiksmīgie ir mazāki nekā viņu problēmas.

Nabadzīgie darīs gandrīz jebko, lai izvairītos no problēmām. Viņi pamana sarežģītu problēmu un bēg. Likteņa ironija — tieši viņu centieni pārliecināties, ka nav nekādu problēmu, ir viņu vislielākā problēma... viņi ir izputējuši un nožēlojami. Panākumu noslēpums, mani draugi, nav centieni izbēgt, atbrīvoties vai izvairīties no jūsu problēmām; noslēpums ir attīstīt pašiem sevi, lai jūs kļūtu lielāki par jebkuru problēmu.

TURĪBAS PRINCIPS:

Panākumu noslēpums nav centieni izbēgt, atbrīvoties vai izvairīties no problēmām; noslēpums ir attīstīt sevi, lai kļūtu lielāks par jebkuru problēmu.

Skalā no 1 līdz 10, kur 1 ir viszemākais vērtējums, iztēlojies sevi kā cilvēku ar 2 punktu vērtu raksturu un attieksmi lūkojamies uz 5 punktu vērtu problēmu. Vai šī problēma tev šķistu liela vai maza? Lūkojoties no 2 punktu līmeņa skatījuma, problēma 5 punktu līmenī šķiet kā liela problēma.

Tagad iedomājies, ka esi sevi attīstījis un sasniedzis 8. līmeni. Vai tā pati 5. līmeņa problēma būtu tev liela vai maza? Brīnumainā kārtā tā pati problēma tagad kļuvusi par mazu problēmu!

Beidzot iedomājies, ka esi patiesi cītīgi sevi attīstījis un kļuvis par 10. līmeņa cilvēku. Vai tagad tā pati 5. līmeņa problēma ir liela vai maza? Atbilde — tā nav problēma. Tavas smadzenes to pat neatzīmē ka problēmu. Tai apkārt nav negatīvas enerģijas. Tā vienkārši ir normāla parādība, ar ko jātiek galā tāpat kā ar zobu tīrīšanu vai ģērbšanos.

Ievēro — tu esi bagāts vai nabags, spēlē ar vērienu vai bez tā, problēmas nepazūd. Kamēr vien tu elpo, tavā dzīvē vienmēr būs tā saucamās problēmas un šķēršļi. Ļauj man to pateikt īsi un skaidri. Galvenais nav vis problēmas lielums, bet gan tavējais!

Tas var būt sāpīgi, bet, ja esi gatavs pāriet uz nākamo panākumu līmeni, tev jāapzinās, kas patiesi notiek tavā dzīvē. Vai esi tam gatavs? Aiziet!

Ja tev dzīvē ir liela problēma, tad tas nozīmē vienīgi to, ka tu esi maza personība! Neļauj sevi apmānīt ārienei. Tava ārpasaule ir vienīgi tavas iekšējās pasaules atspulgs. Ja tu vēlies veikt pastāvīgas pārmaiņas, pārstāj koncentrēties uz savu problēmu lielumu un sāc koncentrēties uz savu lielumu.

TURĪBAS PRINCIPS:

Ja tev dzīvē ir liela problēma, tad tas vienīgi nozīmē, ka tu esi maza personība!

Viena no vienkāršām atgādnēm, ko mācu semināra dalībniekiem — kad vien tu uzskati, ka tev ir liela problēma, norādi pats uz sevi un kliedz: "Ak, es maziņais, maziņais, maziņais!" Tas palīdzēs tev pēkšņi pamosties un novirzīs tavu uzmanību tur, kur tai jābūt — uz tevi. Tad, saskaņā ar tavu "augstāko es" (nevis patmīlībā balstīto upura lomu), dziļi ieelpo un jau tagad, šajā pašā brīdī, izlem, ka būsi lielāka personība un neļausi nevienai problēmai vai šķērslim atņemt tev laimi vai panākumus.

Jo lielāku problēmu tu spēj atrisināt, jo lielāku uzņēmumu spēj pārvaldīt; jo lielākus pienākumus spēj pildīt, jo vairāk darbinieku spēj vadīt; jo vairāk klientu spēj apkalpot, jo vairāk naudas spēj pārvaldīt un galu galā vairāk turības pārvaldīt.

Vēlreiz — tava turība var augt tikai tik daudz, cik tu rīkojies! Mērķis ir pašam pieaugt līdz līmenim, kad tu spēj pārvarēt jebkuras problēmas vai šķēršļus, kas traucē radīt un saglabāt turību.

Starp citu, turības saglabāšana ir pavisam cits jautājums. Vai tu to zināji? Es katrā ziņā — ne. Domāju — ja jau reiz esi to radījis, tad darbs padarīts! Cik gan rūgta vilšanās sekoja, kad zaudēju savu pirmo miljonu gandrīz tikpat ātri, cik nopelnīju. Tagad pēc notikušā saprotu, kur slēpās problēma. Tajā laikā mana "instrumentu kaste" vēl nebija pietiekami liela un izturīga, lai noturētu manis sasniegto turību. Un atkal — paldies Dievam, es pielietoju praksē Miljonāra prāta principus un spēju pārveidot sevi! Es ne tikai atguvu zaudēto miljonu, bet, pateicoties savam jaunajam "finanšu plānam", nopelnīju vēl daudzus miljonus. Vislabākais ir tas, ka ne tikai esmu šo naudu saglabājis, bet tā turpina pieaugt pārsteidzošā ātrumā!

Iedomājies sevi kā turības trauku. Ja tavs trauks būs mazs, bet nauda — liela, kas notiks? Tu zaudēsi naudu. Tavs trauks pārplūdīs — nauda, kas neietilps traukā, pārlīs pāri malām. Tev vienkārši nevar būt vairāk naudas, kā spēj ietilpt traukā. Tāpēc tev jāpieaug par lielāku trauku, lai spētu ne tikai noturēt vairāk turības, bet arī piesaistīt. Visums necieš tukšumu, un, ja tev ir ļoti liels naudas trauks, Visums steigsies piepildīt šo telpu.

Viens no iemesliem, kāpēc bagātnieki ir lielāki nekā viņu problēmas, meklējams tajā, ko mēs jau pārrunājām. Viņi nekoncentrējas uz savam problēmām; viņi koncentrējas uz savu mērķi. Vēlreiz — prāts pārsvarā koncentrējas uz vienu dominējošo lietu vienā reizē. Ar to es domāju — vai nu tu činksti par problēmu, vai arī centies to atrisināt. Bagāti un veiksmīgi cilvēki ir vērsti uz risināšanu; viņi tērē laiku un enerģiju, izstrādājot stratēģijas un plānojot atbildes sarežģītām problēmām, kas rodas, un veido sistēmas, lai nodrošinātos, ka tās pašas problēmas neradīsies atkārtoti.

Nabadzīgi un neveiksmīgi cilvēki ir vērsti uz problēmām. Viņi tērē laiku un enerģiju gaužoties un sūdzoties un reti kad ierosina ko radošu problēmas risināšanai, kur nu vēl, lai nodrošinātos, ka tā pati problēma neatkārtojas.

Bagātnieki nebēg un neizvairās no problēmām un nesūdzas par tām. Bagātnieki ir finansiāli cīnītāji. Mūsu Izglītotu cīnītāju apmācības nometnē mēs izmantojam šādu cīnītāja definīciju: "Cilvēks, kas pieveic sevi."

Būtība — ja tu kļūsti par lietpratēju problēmu risināšanā un katra šķēršļa pārvarēšanā, kas tevi var atturēt no panākumu gūšanas? Atbilde — nekasi Ja nekas nespēj tevi atturēt, tu kļūsti neapturams! Ja tu kļūsti neapturams, kādas ir tavas izvēles iespējas dzīvē? Atbilde — visas. Ja tu esi neapturams, tev pieejams viss. Tu vienkārši izvēlies, un tas ir tavs! Skat, kas par brīvību!

PAZIŅOJUMI. Pieliec roku pie sirds un saki...

"Es esmu lielāks nekā jebkura problēma." "Es spēju tikt galā ar jebkuru problēmu."

Pieskaries galvai un saki...

"Man ir miljonāra prāts."

MILJONĀRA PRĀTA DARBĪBAS

Kad vien jūties sarūgtināts par "lielu" problēmu, norādi uz sevi un saki: "Ak, es maziņais, maziņais!" Tad dziļi ieelpo un saki sev: "Es spēju tikt ar to galā. Es esmu lielāks par ikvienu problēmu."

Uzraksti, kāda problēma pastāv tavā dzīvē. Tad izveido desmit īpašu darbību sarakstu, ko vari veikt, lai atrisinātu vai vismaz uzlabotu situāciju. Tas tevi virzīs no domām par problēmu uz domām par risināšanu. Pirmkārt, ļoti iespējams, ka tu atrisināsi problēmu. Otrkārt, tu jutīsies daudz labāk.

DESMITĀ TURĪBAS MAPE

Bagātie ir lieliski saņēmēji.

Nabadzīgie ir slikti saņēmēji.

Ja man būtu precīzi jānosaka galvenais iemesls, kāpēc vairākums cilvēku nesasniedz pilnu finansiālo potenciālu, tad tas būtu šāds: “lielākā daļa cilvēku ir slikti "saņēmēji". Viņi varbūt ir vai nav labi devēji, bet viņi katrā ziņā ir slikti saņēmēji. Un tāpēc, ka viņi ir slikti saņēmēji, viņi nesanem!

Saņemšana cilvēkiem ir sarežģīta problēma vairāku iemeslu dēļ. Pirmkārt, daudzi cilvēki jūtas nevērtīgi vai necienīgi. Šis sindroms ir plaši izplatīts mūsu sabiedrībā. Es pat teiktu, ka vairāk nekā 90 procenti indivīdu jūtas nepietiekami labi jau kopš dzimšanas.

Kāds ir šā zemā pašvērtējuma iemesls? Jau zināmais — mūsu nosacīšana. Daudziem no mums zemais pašvērtējums izriet no dzirdētajiem divdesmit "nē" pretstatā katram "jā", desmit "tu rīkojies aplami" pretstatā katram "tu rīkojies pareizi" un pieciem "tu esi stulbs" pretstatā katram "tu esi kolosāls".

Pat ja mūsu vecāki vai aizbildņi bijuši ārkārtīgi atbalstoši, daudzus no mums galu galā pārņem izjūta, ka nespējam attaisnot viņu izteikto slavināšanu un gaidas. Un atkal mēs neesam pietiekami labi.

Turklāt lielākā daļa no mums uzauguši, piedzīvojot sodu. Šis nerakstītais likums nosaka — ja tu dari kaut ko aplami, tad tu saņemsi vai arī tev jāsaņem sods. Dažus no mums sodīja vecāki, citus — skolotāji... un vēl citi noteiktās reliģiskās aprindās tika biedēti ar vislielāko iespējamo sodu — neuzņemšanu Debesīs.

Protams, tagad, kad esam pieauguši, tas viss ir pagājis. Pareizi? Aplami! Vairākumā cilvēku soda nosacījums ir tik ļoti dziļi iesakņojies, ka, ja tuvumā nav neviena, kas viņus sodītu par pieļautu kļūdu vai nepilnību, viņi neapzināti soda paši sevi. Kad viņi bija mazi, šis sods varbūt izpaudās kā "tu biji slikts, tāpēc nedabūsi konfekti". Turpretī šodien tas var izpausties kā "tu biji slikts, tāpēc nedabūsi naudu". Tas izskaidro, kāpēc daži cilvēki ierobežo savus ienākumus, bet citi — neapzināti kaitē saviem panākumiem.

Nav nekāds brīnums, ka cilvēkiem ir grūtības saņemt. Viena niecīga kļūda, un tu jau esi nolemts bēdu un nabadzības nastai visu turpmāko dzīvi. "Nedaudz par skarbu," — tu teiksi? Kopš kura laika prāts kļuvis loģisks vai līdzcietīgs? Vēlreiz — nosacīts prāts ir mapīte, kas piepildīta ar pagātnē veiktu programmēšanu, izveidotām nozīmēm un stāstiem par drāmu un postu. "Jēgas meklēšana" nav tās stiprā puse.

Turpmāk sniegšu to, ko mācu savos semināros un kas varētu tev likt justies labāk. Galu galā nav svarīgi, vai tu jūties vai nejūties vērtīgs, jo tu jebkurā gadījumā vari būt bagāts. Daudzi turīgi cilvēki nejūtas pārāk vērtīgi. Faktiski tas ir viens no galvenajiem motīviem, lai cilvēks kļūtu bagāts... pierādīt sevi un savu vērtību sev un citiem. Ideja, ka pašvērtējums ir nepieciešams neto vērtībai, ir tikai ideja, bet tā nav katrā ziņā pareiza reālā pasaulē. Jau iepriekš teikts — centieni kļūt bagātam, lai pierādītu, ko spēj, nepadarīs tevi laimīgu, tāpēc labāk izvēlies citu turības radīšanas mērķi. Bet vēl svarīgāk tev ir aptvert, ka necienīguma izjūta neaizkavēs tevi kļūt bagātam; lūkojoties tieši no finansiālā skatījuma, tā patiesībā varētu kļūt par tevi motivējošu īpašību.

To pateicis, vēlos, lai tu izproti to, ar ko tagad padalīšos — skaidri un gaiši. Šis varētu būt viens no tavas dzīves nozīmīgākajiem brīžiem. Vai esi gatavs? Aiziet!

Apzinies, ka tas, vai tu esi vērtīgs vai neesi, viss ir sagudrots "sižets". Vēlreiz — nekam nav jēgas, izņemot to jēgu, ko mēs tam piešķiram. Nezinu, kā ir ar tevi, bet nekad neesmu dzirdējis, ka dzimšanas brīdī kāds būtu "apzīmogots". Vai vari iedomāties, ka Dievs apzīmogotu katra dzimstošā pieri? "Vērtīgs... nevērtīgs... vērtīgs, vērtīgs... nevērtīgs. Fui... noteikti nevērtīgs." Atvaino, bet nedomāju, ka tā notiek. Neviens tevi nezīmogo kā "vērtīgu" vai "nevērtīgu". Tu pats to dari. Tu ar to samierinies. Tu to izlem. Tikai tu pats nosaki, vai tu būsi vērtīgs. Tas vienkārši ir tavs skatījums. Ja tu saki, ka esi vērtīgs, tad tāds arī esi. Ja tu saki, ka neesi vērtīgs, tad arī neesi vērtīgs. Jebkurā gadījumā tu pats izdzīvosi savu sižetu. Tas ir tik svarīgi, ka atkārtošu to vēlreiz: tu pats izdzīvosi savu sižetu. Ļoti vienkārši!

TURĪBAS PRINCIPS:

Ja tu saki, ka esi vērtīgs, tad tāds arī esi.

Ja tu saki, ka neesi vērtīgs, tad arī neesi vērtīgs.

Jebkurā gadījumā tu pats izdzīvosi savu sižetu.

Tad kāpēc gan cilvēki sev to nodara? Kāpēc cilvēki sagudro sižetu, ka viņi nav vērtīgi? Tā vienkārši ir cilvēka prāta daba, tā mūsu aizsargājošā daļa, kas vienmēr meklē aplamības. Vai esi pamanījis, ka vāvere par tādām lietām nesatraucas? Vai vari iedomāties vāveri sakām "Es nesavākšu daudz riekstu, lai sagatavotos ziemai, jo neesmu vērtīga"? Diezin vai tā varētu notikt, jo šīs zemas inteliģences radības nekad tā sev nedarītu. Tikai visattīstītākā radība pasaulē — cilvēks — spēj sevi tā ierobežot. Viens no maniem teicieniem: "Ja trīsdesmit metru augstam ozolam būtu cilvēka prāts, tas izaugtu tikai trīs metru garumā!" Un tagad mans ieteikums: tā kā vieglāk mainīt savu sižetu nekā vērtību, tad maini sižetu, nevis centies mainīt savu vērtību. Tas ir ātrāk un lētāk. Vienkārši izgudro jaunu un atbalstošāku sižetu un dzīvo saskaņā ar to.

"Ak, bet es to nespēju veikt," tu teiksi. "Man nav tiesību lemt, ka esmu vērtīgs. Tas jādara kādam citam." Atvaino, es teiktu, tas nav gluži precīzi — tā smalkāk pasakot vārdu: "Blēņas!" Nav svarīgi, ko kāds saka vai kādreiz sacījis, jo tev tam jātic un jāpieņem tāpēc, ka vienīgi tu vari tam piešķirt jēgu. Bet, lai liktu tev justies labāk, spēlēsim spēli, un es darīšu tev to, ko daru ar tūkstošiem Miljonāra prāta intensīvā semināra dalībniekiem: es tevi iesvētīšu.

TURĪBAS PRINCIPS:

"Ja trīsdesmit metru augstam ozolam būtu cilvēka prāts, tas izaugtu tikai trīs metru garumā!"

T. Harvs Ekers

Tā ir īpaša ceremonija, tāpēc lūdzu tevi tagad nebūt izklaidīgam. Pārstāj košļāt, runāt pa tālruni un mitējies darīt, ko līdz šim darīji. Vīrieši, ja vēlaties, varat uzvilkt uzvalku un apsiet kaklasaiti, kaut arī smokings būtu labāks. Sievietes, jums ļoti labi šajā brīdī iederētos oficiāla vakarkleita un augstpapēžu kurpes. Un, ja jums nav nekas elegants, tad šis noteikti ir īstais brīdis doties iepirkties — pavisam jaunu kleitu, priekšroku dodot dizainera firmas zīmei.

Ja esi gatavs, sāksim. Lūdzu nometies uz viena ceļa un cieņā noliec galvu. Gatavs — aiziet! "AR VARU, KAS MAN DOTA, IESVĒTU TEVI KĀ "VĒRTĪGU" NO SĀ BRĪŽA MŪŽĪGI!"

Labi, esam beiguši. Tagad vari piecelties un augstu pacelt galvu, jo nu tu beidzot esi vērtīgs. Es tev došu gudru padomu: beidz ņemties ar tām "vērtīgs" vai "nevērtīgs" blēņām un sāc rīkoties, lai kļūtu bagāts!

Otrais svarīgākais iemesls, kāpēc cilvēkiem ir grūtības saņemt, slēpjas apstāklī, ka viņi pieņēmuši sakāmvārdu: "Labāk dot nekā ņemt." Ļauj man to pateikt iespējami smalki: "Kas par niekieml" Šis apgalvojums ir pilnīgas muļķības, un, ja vēl neesi pamanījis, tad teikšu, ka to parasti sludina cilvēki un grupas, kas vēlas, lai tu dotu, bet viņi — saņemtu,

Pati ideja jau ir absurda. Kas labāks — karsts vai auksts, liels vai mazs, kreisais vai labais, iekšpuse vai ārpuse? Došana un saņemšana ir vienas monētas divas puses. Tas, kurš izlēma, ka labāk ir dot nekā saņemt, vienkārši bija slikts matemātiķis. Iepretī katram devējam jābūt saņēmējam, un iepretī katram saņēmējam jābūt devējam.

TURĪBAS PRINCIPS:

Iepretī katram devējam jābūt saņēmējam, un iepretī katram saņēmējam jābūt devējam.

Padomā! Kā gan tu varētu dot, ja nebūtu kāds, kas saņem, vai kaut kas, ko saņemt? Abiem jābūt līdzsvarā, lai darbotos — viens pret vienu, piecdesmit pret piecdesmit. Tā kā došanai un saņemšanai vienmēr jābūt līdzsvarā, tām jābūt arī vienlīdz svarīgām.

Turklāt — kā jūtas devējs? Vairākums no mums piekritīs, ka došana sniedz brīnišķīgas izjūtas un piepildījumu. Toties kā tu jūties, ja vēlies dot, bet otrs cilvēks nav gatavs saņemt? Lielākā daļa no mums piekritīs, ka šādā situācijā jūtas šausmīgi. Tāpēc apzinies: ja neesi gatavs saņemt, tu apkrāp tos, kas vēlas tev dot.

Patiesībā tu liedz viņiem došanas radīto prieku un baudu; tā vietā viņi jūtas pretīgi. Kāpēc? Vēlreiz — viss ir enerģija, un, ja tu vēlies dot, bet nevari, tad enerģiju nevar izpaust, un tā "iestrēgst" tevī. Pēc tam šī "iestrēguši" enerģija pārvēršas negatīvās emocijās.

Lai visu padarītu vēl sliktāku — ja neesi gatavs pilnībā saņemt, tu māci Visumam tev nedot! Ļoti vienkārši: ja tu neesi gatavs saņemt savu daļu, tā nonāks pie kāda cita, kas būs gatavs to saņemt. Tas ir viens no iemesliem, kāpēc bagātnieki kļūst bagātāki, bet nabagie — nabadzīgāki. Nevis tāpēc, ka bagātnieki būtu jebkādā veidā vērtīgāki, bet gan tāpēc, ka viņi ir gatavi saņemt, kamēr lielākā daļa nabadzīgo ļaužu — nav gatavi saņemt.

Apguvu šo mācību itin plaši, kamēr biju apmeties mežā kempingā. Lai būtu gatavs uzturēties mežā divas dienas, darināju tādu ka nojumi. Tas nozīmē piesiet jumta papes augšējo daļu pie koka un pēc tam nostiprināt tās apakšējo daļu pie zemes, izveidojot jumtu četrdesmit piecu grādu leņķī, lai tas būtu virs galvas, kamēr es gulēšu. Paldies Dievam, ka sagatavoju šo mazo "dzīvokli", jo lija visu nakti. No rīta iznācis no patvēruma, manīju, cik sauss biju pats un viss, kas atradās zem nojumes. Tomēr tajā pašā laikā nevarēju nepamanīt neparasti dziļo peļķi, kas bija sakrājusies pie jumta papes apakšējās daļas. Pēkšņi dzirdēju savu iekšējo balsi sakām: "Daba ir ārkārtīgi bagātīga, bet ne spējīga atšķirt. Ja līst lietus, tam kaut kur jāpaliek. Ja viena daļa ir sausa, otra kļūs dubultslapja." Stāvēdams pie peļķes, es aptvēru, ka tieši šis princips darbojas finanšu jomā. Naudas ir ļoti daudz — kaudžu kaudzēm tā riņķo visapkārt — vesela bagātība, un tai kaut kur jāpaliek. Darījuma būtība ir šāda: ja kāds nav gatavs saņemt savu daļu, tai jāpāriet pie tā, kurš ir gatavs to saņemt. Lietum nav svarīgi, kas to saņem, un tāpat tas nav svarīgi arī naudai.

Tagad Miljonāra prāta seminārā mācu cilvēkiem īpašu lūgšanu, kas rakstīta pēc manis pieredzētā zem nojumes. Protams, tā ir nedaudz zobgalīga, tomēr morāle ir acīm redzama. Lūgšana ir šāda: "Visum, ja kādam kaut kas lielisks pienākas, bet šis cilvēks nav gatavs to saņemt, sūti to man! Es esmu atvērts un gatavs saņemt visas tavas svētības. Paldies!" Lieku visiem klātesošajiem atkārtot šo lūgšanu līdz ar mani, un viņi aizraujas! Viņi ir satraukti, jo ir pārsteidzoši būt pilnīgi gatavam saņemt, un cilvēks jūtas lieliski, jo šāda rīcība ir pilnīgi dabiska. Viss, ko esi izdomājis pretēji, ir atkal tikai "sižets", kas neder ne tev, ne arī kādam citam. Ļauj tavam sižetam iet un tavai naudai nākt.

Bagātnieki cītīgi strādā un uzskata, ka ir pilnīgi atbilstīgi saņemt labu atalgojumu par ieguldītajām pūlēm un vērtību, ko viņi nodrošina citiem. Nabadzīgie cītīgi strādā, bet savas nevērtīguma izjūtas dēļ uzskata, ka nav īsti labi, ja viņi saņemtu labu atalgojumu par ieguldītajām pūlēm un viņu nodrošināto vērtību. Šī pārliecība dara viņus par lieliskiem upuriem, un, protams, kā gan iespējams būt "labam" upurim, ja tiek labi atalgots?

Patiesībā daudzi nabadzīgie uzskata, ka viņi ir labāki cilvēki, jo ir nabadzīgi. Viņi kaut kā uzskata, ka ir dievbijīgāki vai garīgāki, vai labāki. Blēņas! Nabadzīgie ir tikai nabadzīgi. Reiz kursu laikā pie manis pienāca kungs ar asarām acīs. Viņš teica: "Nevaru iedomāties, kā varētu justies labi, ja man būtu daudz naudas, kamēr pārējiem tās ir tik maz." Uzdevu viņam dažus vienkāršus jautājumus: "Ko labu jūs darāt nabadzīgiem cilvēkiem, būdams viens no viņiem? Kam jūs palīdzat, būdams izputējis? Vai jūs vienkārši neesat vēl viena mute, kas jāpabaro? Vai nebūtu derīgāk jums radīt turību sev un pēc tam spēt reāli palīdzēt citiem, esot spēcīgam, nevis vājam?"

Viņš mitējās birdināt asaras un sacīja: "Es to pirmo reizi esmu sapratis. Nespēju noticēt, ka manas domas bijušas tādi gruži. Harv, domāju — man pienācis laiks kļūt bagātam un reizē palīdzēt citiem. Paldies!" Viņš atgriezās savā vietā kā pilnīgi cits cilvēks. Nesen saņēmu no šā vīrieša e-pasta vēstuli, kur viņš rakstīja, ka tagad pelna desmit reižu vairāk nekā agrāk un jūtas kolosāli. Viņš apgalvo, ka vislabākais ir lieliskā sajūta būt spējīgam palīdzēt draugiem un ģimenei, kas vēl aizvien "ķepurojas".

Tādējādi es nonāku pie svarīga punkta: ja tev ir nepieciešamie līdzekļi, ar ko iegūt daudz naudas, iegūsti to. Kāpēc? Tāpēc, ka patiesībā mēs esam ārkārtīgi laimīgi, ka dzīvojam šajā sabiedrībā — sabiedrībā, kur katrs cilvēks patiesībā ir bagāts salīdzinājumā ar daudzām citām pasaules daļām. Dažiem cilvēkiem vienkārši nekad nav bijis iespējas saņemt daudz naudas. Ja tu esi viens no tiem laimīgajiem, kam šāda iespēja ir, un ikviens no jums lasa vai nelasīs tādu grāmatu kā šī, tad izmanto savus līdzekļus visā to vērtībā. Kļūsti patiesi bagāts un tad palīdzi cilvēkiem, kam nav tādas iespējas kā tev. Šādā rīcībā saskatu daudz vairāk jēgas, nekā tad, ja cilvēks ir izputējis un nepalīdz nevienam.

Protams, būs cilvēki, kas sacīs: "Nauda mani mainīs. Ja es kļūšu bagāts, es varbūt pārvērtīšos par mantkārīgu stulbeni." Pirmkārt, tā saka tikai nabadzīgie. Tas vienkārši ir vēl viens attaisnojums viņu neveiksmēm, un tas izriet no vēl vienas "iekšējās" nezāles, kādu ir daudz viņu finanšu dārzā. Nepieņem to!

Otrkārt, ļauj man to visu pateikt tieši. Nauda tevi tikai padarīs vēl vairāk tādu, kāds jau esi. Ja tu esi skops, nauda dos tev iespēju kļūt vēl skopākam. Ja tu esi laipns, nauda dos tev iespēju kļūt vēl laipnākam. Ja tu savā būtībā esi mulla, ar naudu kļūsi vēl mūļļīgāks. (Zinu, ka tāda vārda nav, bet, ja tu būtu īsts mulla, tu to katrā ziņā atrastu.) Ja tu esi devīgs, vairāk naudas tev vienkārši ļaus būt vel devīgākam. Jebkurš, kas apgalvo tev pretējo, ir izputējis

TURĪBAS PRINCIPS:

Nauda tevi tikai padarīs vēl vairāk tādu, kāds jau esi.

Ko darīt? Kā kļūt par labu saņēmēju?

Pirmkārt, vispirms sāc sevi "barot". Iegaumē — cilvēki ir radības, pār kurām valda paradumi, un tāpēc tev apzināti būs jāmācās pieņemt vislabāko, ko dzīve piedāvā.

Viens no finanšu pārvaldības sistēmas pamatelementiem, ko mēs mācām Miljonāra prāta intensīvajā seminārā, ir "spēļu" konts: tev jāizšķiež noteikts naudas daudzums par lietām, kas tevi "baro" un ļauj tev justies kā miljonāram. Šī konta būtība ir palīdzēt tev apstiprināt tavu vērtību un nostiprināt tavus "saņemšanas muskuļus".

Otrkārt, vēlos, lai tu izjustu aizrautīgu satraukumu un pateicību vienmēr, kad atrodi vai saņem naudu. Dīvaini — kad biju izputējis, es, redzēdams zemē guļam centu, nekad nepieliecos tik zemu, lai paceltu šo necilo monētu. Turpretī tagad, kad esmu bagāts, es paceļu visu, kas kaut nedaudz līdzinās naudai. Tad es to noskūpstu kā laimes simbolu un skaļi paziņoju: "Es esmu naudas magnēts. Paldies! Paldies! Paldies!"

Es tur nestāvu, spriedelēdams par monētas vērtību. Nauda ir nauda, un naudas atrašana ir Visuma dāvāta svētība. Tagad, kad esmu pilnībā gatavs saņemt jebko un visu, kas nāk pie manis, es saņemu!

Ja vēlies radīt turību, tad ārkārtīgi nozīmīgi ir būt atvērtam un gatavam saņemt. Tas ir arī būtiski, ja vēlies paturēt iegūto. Ja tu esi slikts saņēmējs un tev kaut kādā veidā klēpī iekrīt liels naudas daudzums, ļoti iespējams — tas drīz vien zudīs. Vēlreiz — "vispirms iekšējais, tad — ārējais". Vispirms palielini savu saņemšanas "kasti". Tad skaties, kā nauda ienāk, to piepildot.

Kā jau teicu — Visums nemīl tukšumu. Proti, tukša vieta vienmēr tiks piepildīta. Vai esi pamanījis, kas notiek ar tukšu sienas skapi vai garāžu? Tie parasti nepaliek tukši uz ilgu laiku, vai ne? Vai esi arī ievērojis, ka dīvainā kārtā jebkura uzdevuma veikšanai iztērētais laiks vienmēr ir vienāds ar atvēlēto laika daudzumu? Ja tu palielināsi savu spēju saņemt, tad saņemsi.

Tāpat arī, ja kļūsi patiesi atvērts saņemšanai, tava turpmākā dzīve atvērsies. Tu ne tikai saņemsi vairāk naudas, bet arī vairāk mīlestības, miera, laimes un piepildījuma. Kāpēc? Tāpēc, ka vēl viens princips, ko nepārtraukti izmantoju, nosaka: "Tas, kā tu kaut ko dari, parāda, kā tu dari visu."

TURĪBAS PRINCIPS:

Tas, kā tu kaut ko dari, parāda, kā tu dari visu.

Tas, kā tu darbojies vienā jomā, parasti parāda, kāds esi visās jomās. Ja tu kavē sevi saņemt naudu, ļoti iespējams, ka tu kavē sevi saņemt visu labo dzīvē. Prāts parasti sevišķi neattēlo, kur tu esi slikts saņēmējs. Patiesībā ir tieši pretēji: prātam piemīt paradums pārāk vispārināt un sacīt: "Kā tas ir, tā tas ir — vienmēr un visur."

Ja tu esi slikts saņēmējs, tad esi slikts saņēmējs visās jomās. Labā ziņa ir tāda, ka, kļūdams par lielisku saņēmēju, tu kļūsi par lielisku saņēmēju visur... un būsi atvērts saņemt visu, kas Visumam būs, ko tev piedāvāt visās dzīves jomās.

Vienīgais, kas tev būs jāatceras, — nepārtraukti pateikties, saņemot visu šo svētību. PAZIŅOJUMS. Pieliec roku pie sirds un saki...

"Es esmu lielisks saņēmējs. Esmu atvērts un gatavs saņemt savā dzīvē daudz naudas."

Pieskaries galvai un saki...

"Man ir miljonāra prāts."

MILJONĀRA PRĀTA DARBĪBAS

Esi lielisks saņēmējs. Katru reizi, kad kāds tev izsaka jebkādu komplimentu, vienkārši saki "Paldies!" Neatbildi vienlaicīgi ar komplimentu šim cilvēkam. Tas ļaus tev saņemt un atzīt komplimentu pilnībā, nevis to "novirzīt", kā dara vairākums cilvēku. Tas ļaus arī komplimenta izteicējam izjust dāvināšanas prieku, jo kompliments nebūs viņam "atsviests atpakaļ".

Jebkura — un es patiešām domāju jebkura — nauda, ko tu atrodi vai saņem, aizrautīgi jāsvētī. Aiziet — kliedz: "Es esmu naudas magnēts! Paldies! Paldies! Paldies!" Tas attiecas uz naudu, ko tu atrodi zemē, saņem dāvanās, no valdības, kā algu un naudu, ko gūsti no savas uzņēmējdarbības. Atceries — Visums ir gatavs tevi atbalstīt. Ja tu turpināsi paziņot, ka esi naudas magnēts, turklāt, ja tev būs pierādījumi, Visums vienkārši sacīs: "Labi!" — un sūtīs tev vēl vairāk. Lutini sevi. Vismaz vienreiz mēnesī izdari ko īpašu, lai "pabarotu" sevi un savu garu. Atļaujies masāžu, manikīru vai pedikīru, izšķērdīgas pusdienas vai vakariņas, noīrē laivu vai vasarnīcu nedēļas nogalei, liec kādam pasniegt tev gultā brokastis. (Tu vari noslēgt darījumu ar draugu vai ģimenes locekli.) Dari to, kas ļautu tev justies bagātam un cienīgam. Vēlreiz — vibrāciju enerģija,

ko tu izstaro šadas pieredzes rezultātā, sutis Visumam vesti, ka tu dzīvo bagatigi, un atkal Visums vienkārši darīs to, kas tam jādara, un sacīs: "Labi!" — un sniegs tev iespējas gūt vēl vairāk.

VIENPADSMITĀ TURĪBAS MAPE

Bagātie izvēlas saņemt rezultātiem atbilstīgu samaksu.

Nabadzīgie izvēlas saņemt samaksu par darba stundām.

Vai esi kādreiz dzirdējis šādu padomu: "Ej skolā, pelni labas atzīmes, iegūsti labu darbu, saņem pastāvīgu algu, esi precīzs, strādā cītīgi... un kops tā brīža dzīvosi laimīgi"? Nezinu, kā ir ar tevi, bet es noteikti vēlētos redzēt šim padomam rakstītu garantiju. Diemžēl šis gudrais padoms nāk tieši no Pasaku grāmatas pirmā sējuma, tieši pēc labākajām pasakām.

Necentīšos atmaskot visu apgalvojumu. Tu to vari izdarīt pats, palūkojoties uz savu pieredzi un apkārtējo dzīvi. Es aplūkošu "pastāvīgās" algas ideju. Nav aplami saņemt pastāvīgu algu, ja vien tā netraucē pelnīt atbilstīgi tavai vērtībai. Tur jau ir tas āķis! Tā parasti traucē!

TURĪBAS PRINCIPS:

Nav aplami saņemt pastāvīgu algu, ja vien tā netraucē pelnīt atbilstīgi tavai vērtībai.

Tur jau ir tas āķis! Tā parasti traucē!

Nabadzīgie dod priekšroku nemainīgai mēnešalgai vai samaksai par darba stundām. Viņiem vajadzīga "drošība", zinot — katru mēnesi noteiktā laikā ienāks noteikts naudas daudzums: katru mēnesi ienāks, katru mēnesi tiks iztērēts. Viņi neaptver, ka drošībai ir cena un šī cena ir turība.

Uz drošību pamatota dzīve ir pamatota bailēs. Tu patiesībā saki: "Baidos, ka nespēšu pietiekami nopelnīt, pamatojoties uz savu sniegumu, tāpēc es izvēlēšos pelnīt tieši tik, cik nepieciešams, lai izdzīvotu vai justos ērti."

Bagātie dod priekšroku darba rezultātiem atbilstīgai samaksai — ja ne pilnībā, tad vismaz daļēji. Bagātniekiem parasti pieder kāds uzņēmums. Viņi saņem savus ienākumus no peļņas. Viņi piestrādā pie komisijas naudas vai ieņēmumu procentiem. Bagātnieki izvēlas tiesības iegādāties akcijas par priviliģētu cenu un peļņas sadalījumu, nevis augstāku algu. Ievēro — nekam no iepriekš minētā nav garantijas. Jau teikts — finanšu pasaulē atalgojums parasti ir proporcionāls riskam.

Bagātnieki tic sev. Viņi tic savai vērtībai un spējai to sniegt. Nabadzīgie netic. Tāpēc viņiem vajadzīgas "garantijas".

Nesen man bija darīšana ar sabiedrisko attiecību konsultanti, kas vēlējās, lai maksāju viņai honorāru 4000 dolāru mēnesī. Painteresējos, ko saņemšu par saviem 4000. Viņa atbildēja, ka masu medijos es redzēšot faktu atspoguļojumu par vismaz 20 000 dolāru mēnesī. Vaicāju: "Ja nu es nespēšu sasniegt šādu rezultātu vai pat tuvināties tam?" Viņa atbildēja, ka tomēr būs ieguldījusi laiku, tāpēc pelnījusi saņemt atalgojumu.

Atteicu: "Neesmu ieinteresēts maksāt par jūsu laiku. Esmu ieinteresēts maksāt par jūsu īpašo rezultātu, un, ja jūs nesasniedzat šādu rezultātu, kāpēc man būtu jums jāmaksā? Turpretī, ja jūs gūstat vēl labākus rezultātus, jums būtu jāsaņem vairāk. Ziniet ko: es jums došu piecdesmit procentu no jebkuras mediju vērtības, ko gūsit. Saskaņā ar jūsu skaitļiem tas nozīmētu algu desmit tūkstošus dolāru mēnesī, un tas ir divreiz vairāk nekā jūsu honorārs."

Vai viņa to izvēlējās? Nē! Vai viņa ir izputējusi? Jā! Un tāda viņa būs visu turpmāko dzīvi vai arī, kamēr sapratīs — lai kļūtu bagāts, jāsaņem atalgojums atbilstīgi rezultātiem.

Nabadzīgie iemaina savu laiku pret naudu. Šīs stratēģijas problēma ir tāda, ka laiks ir ierobežots. Tas nozīmē — tu vienmēr galu galā pārkāpsi pirmo turības likumu, kas nosaka: "Lai taviem ienākumiem nekad nav griestu." Ja tu izvēlies saņemt samaksu atbilstīgi laikam, tu iznīcini iespēju kļūt turīgam.

TURĪBAS PRINCIPS:

Lai taviem ienākumiem nekad nav griestu.

Šis likums attiecas uz individuālus pakalpojumus sniedzošiem uzņēmumiem, kur parasti saņem naudu par iztērēto laiku. Tāpēc juristi, grāmatveži un konsultanti, kas vēl nav firmas partneri un tādējādi nesaņem uzņēmuma peļņu, vislabākajā gadījumā sasniedz vidēju dzīves līmeni.

Pieņemsim, tu darbojies pildspalvu biznesā un saņem pasūtinājumu par piecdesmit tūkstošiem pildspalvu. Ko tu šādā gadījumā darītu? Tu vienkārši piezvanītu savam piegādātājam, pasūtinātu piecdesmit tūkstošus pildspalvu, nosūtītu tās pasūtinātājam un laimīgs rēķinātu savu peļņu. Tagad iedomāsimies, ka tu esi masieris un pietiekami veiksmīgs, lai aiz tava kabineta durvīm stāvētu piecdesmit tūkstoš cilvēku gara rinda, kas visi vēlētos, lai tu viņus masē. Ko tu darītu? Tu nogalinātu sevi par to, ka neesi iesaistījies pildspalvu biznesā. Ko gan citu tu varētu darīt? Mēģinātu paskaidrot pēdējam cilvēkam rindā, ka esi "mazliet aizkavējies", jo šā cilvēka apmeklējums paredzams tikai otrdien pulksten 15:15 pēc četrdesmit gadiem, skaitot no šā brīža. Neapgalvoju, ka ir aplami darboties individuālus pakalpojumus sniedzošā biznesā. Vienkārši negaidi, ka kļūsi bagāts tuvākā nākotnē, ja vien neradīsi veidu, kā sevi dubultot, vai arī neatklāsi sviras principu. Semināros bieži satieku darbiniekus, kas saņem nemainīgu mēnešalgu vai samaksu par darba stundām un kas man sūdzas, ka nesaņem atbilstīgi savai vērtībai. Šādos gadījumos atbildu: "Saskaņā ar kā viedokli? Esmu pārliecināts, ka jūsu priekšnieks domā — jums tiek godīgi samaksāts. Kāpēc jūs nenokāpjat no laika darba samaksas dzirnavām un nelūdzat, lai jums pilnībā vai daļēji maksā atbilstīgi jūsu veikumam? Vai, ja tas nav iespējams, kāpēc nestrādājat individuāli? Tad jūs zināsit, ka pelnāt tieši tik, cik esat vērts." Šāds padoms šos cilvēkus diez kā nenomierina — viņi acīmredzami baidās pārbaudīt savu īsto vērtību tirgū.

Bailes, ko vairākums cilvēku pārdzīvo attiecībā uz samaksu atbilstīgi rezultātiem, bieži vien ir bailes izlauzties no saviem vecajiem nosacījumiem. Mana pieredze rāda — vairākumam cilvēku, kas "iestrēguši" pastāvīgas algas paradumos, bijusi pagātnes programmēšana, kas viņiem pauž — tas ir "normāls" veids, kā gūt atalgojumu par darbu.

Tu nevari vainot savus vecākus. (Domāju, ka vari, ja esi labs upuris.) Vairākums vecāku tiecas pārāk aizsargāt, tāpēc ir tikai dabiski, ka viņi vēlas, lai bērniem būtu droša iztikšana. Kā tu jau droši vien esi atklājis, jebkurš darbs, kas nenodrošina pastāvīgu algu, parasti izpelnās vecāku paustu neslavinošu reakciju: "Kad tu reiz dabūsi īstu darbu?"

Atceros, kad mani vecāki uzdeva šo jautājumu, paldies Dievam, atbildēju: "Cerams — nekad!" Mana māte bija izmisusi. Turpretī tēvs sacīja: "Jo labāk tev pašam! Tu nekad nekļūsi bagāts, strādādams par noteiktu laika algu cita labā. Ja gribi dabūt darbu, pārliecinies, ka tev maksās atbilstīgi gūtajai peļņai. Pretējā gadījumā — strādā savā labā."

Arī es mudinu tevi strādāt "tavā labā". Uzsāc savu biznesu, strādā par komisijas naudu, saņem ienākumu vai uzņēmuma peļņas procentu likmi vai iegūsti akcijas par priviliģētām cenām. Lai kāds arī ir tavs izpausmes līdzeklis, pārliecinies, ka tu radi situāciju, kas ļauj tev saņemt atalgojumu atbilstīgi taviem rezultātiem.

Personiski es uzskatu, ka ikvienam jābūt pašam savam biznesam — vai nu pilnas vai nepilnas darba dienas.

Pirmais iemesls — vairākums miljonāru kļuva bagāti, nodarbodamies paši ar savu biznesu.

Otrkārt, ir ārkārtīgi grūti radīt turību, ja nodokļu iekasētājs piesavinās gandrīz pusi no tevis nopelnītā. Ja tev ir uzņēmums, tu vari uzkrāt nelielu mantību nodokļu veidā, norakstot tādu savu izdevumu daļu kā automašīna, ceļojumi, izglītība un pat māja. Vienīgi šā iemesla dēļ ir vērts, ka tev ir pašam savs uzņēmums.

Ja tev nav spožas biznesa idejas, neuztraucies: tu vari izmantot kāda cita ideju. Pirmkārt, tu vari kļūt par pasūtījumdarba pārdevēju. Pārdevēja darbs ir viens no pasaulē vislabāk atalgotajām profesijām. Ja tu esi labs pārdevējs, tu vari nopelnīt bagātību. Otrkārt, tu vari pievienoties tīkla tirdzniecības uzņēmumam. Pastāv dučiem šādu lielisku uzņēmumu, un tiem ir sakārtotas visas preces un sistēmas, kas tev vajadzīgas, lai nekavējoties uzsāktu darbību. Tikai par dažiem dolāriem tu vari kļūt par izplatītāju un ar nelielām administratīvām grūtībām gūt visus labumus, ko sniedz tev piederošs bizness.

Ja tev tas der, tīkla tirdzniecība var kļūt par spēcīgu turības izpausmes līdzekli. Bet — un šis ir nozīmīgs "bet" — pat neiedomājies, ka tu kaut ko gūsi par brīvu. Tīkla tirdzniecība darbosies tikai tad, ja darbosies pats. Lai gūtu panākumus, būs nepieciešama mācīšanās, laiks un enerģija. Bet, ja tu to paveiksi, ienākumi apmērā no 20 000 līdz 50 000 dolāru mēnesī — pareizi, mēnesī — nav nekas neparasts. Jebkurā gadījumā tikai līguma parakstīšana un kļūšana par izplatītāju nepilnu darba dienu sniegs tev dažus nodokļu aplikšanas sistēmas nodrošinātus labumus un, kas zina, varbūt tev prece pietiekami patiks, lai to piedāvātu citiem, turklāt galu galā saņemtu lieliskus ienākumus.

Vēl viena iespēja ir nomainīt "darbu" uz "līgumu" pozīciju. Ja tavs darba devējs ir gatavs šādai situācijai, viņš/viņa var algot tavu uzņēmumu, nevis tevi, lai tas veiktu, ko līdz šim pamatā esi veicis tu. Jāizpilda dažas juridiskas prasības, bet lielākoties, ja tu pievieno vienu vai vēl pāris klientus, pat ja tie ir tikai nepilnas slodzes klienti, tu vari saņemt samaksu kā uzņēmuma īpašnieks, nevis darbinieks, un baudīt uzņēmuma īpašniekam pienākošos nodokļu atvieglojumus. Kas zina — šie nepilnas slodzes klienti var izaugt, lai kļūtu par pilnas slodzes klientiem, kas tad sniegtu tev iespēju palielināt "sviras principu", algot citus cilvēkus visa darba veikšanai, un galu galā tu vadīsi savu pilnībā strādājošo uzņēmumu.

Tu varbūt domā: "Mans darba devējs nekad to neizvēlēsies." Es gan nebūtu tik pārliecināts par to. Tev jāizprot, ka uzņēmumam darbinieks izmaksā veselu bagātību. Darbiniekam ne tikai jāizmaksā alga, bet arī jāmaksā valdībai vesela kaudze naudas, bieži vien 25 procentu apmērā vai vairāk no tā, ko nopelna darbinieks. Pieskaiti vēl tā pabalstu kompleksa izmaksas, ko saņem vairākums nodarbināto, un tu varbūt iegūsi 50 procentu ietaupījumu uzņēmumam, kas izvēlas algot tevi kā neatkarīgu konsultantu. Protams, tev nebūs tiesības saņemt daudzus pabalstus, ko tu saņem kā darbinieks, bet par to, ko tu ietaupīsi tikai uz nodokļiem, tu varēsi pats sev iegādāt vislabāko no tev vajadzīgā.

Galu galā vienīgais veids, kā nopelnīt atbilstīgi tavai reālajai vērtībai, ir saņemt atalgojumu, pamatojoties uz taviem rezultātiem. Un atkal — to vislabāk pateicis mans tēvs: "Tu nekad nekļūsi bagāts, strādādams par noteiktu algu cita labā. Ja gribi dabūt darbu, pārliecinies, ka tev maksās atbilstīgi gūtajai peļņai. Pretējā gadījumā — strādā savā labā."

Tas ir gudrs padoms!

PAZIŅOJUMS. Pieliec roku pie sirds un saki...

"Es izvēlos saņemt saviem rezultātiem atbilstīgu atalgojumu. "

Pieskaries galvai un saki...

"Man ir miljonāra prāts."

MILJONĀRA PRĀTA DARBĪBAS

1. Ja tev pašlaik ir darbs, kur atalgojums tiek maksāts kā nemainīga mēnešalga vai samaksa par darba stundām, izveido un ierosini savam darba devējam kompensācijas plānu, kas ļautu tev vismaz daļēji saņemt samaksu, pamatojoties uz taviem individuālajiem rezultātiem uzņēmumā.

Ja tev ir pašam savs uzņēmums, izveido kompensācijas plānu, kas ļautu taviem darbiniekiem vai pat galvenajiem piegādātājiem saņemt lielāku samaksu, pamatojoties uz viņu darba rezultātiem un tava uzņēmuma rezultātiem. Sāc nekavējoties īstenot šos plānus.

2. Ja tev pašlaik ir darbs, un tev nemaksā atbilstīgi tavai vērtībai, pamatojoties uz tevis sasniegtajiem rezultātiem, apsver sava biznesa uzsākšanu. Tu vari arto nodarboties nepilnu darba dienu. Tu bez grūtībām vari pievienoties tīkla tirdzniecības uzņēmumam vai kļūt par instruktoru, kas nodod citiem savas zināšanas vai piedāvā neatkarīgus konsultēšanas pakalpojumus uzņēmumam, kurā tu kādreiz strādāji, bet šoreiz saņemot samaksu saskaņā ar veikumu un rezultātiem, nevis tikai par iztērēto laiku.

Šona Nitas stāsts par panākumiem Dārgo Harv,

nespēju izteikt, cik pateicīgi mēs esam, ka viens no manas sievas draugiem mūs iepazīstināja ar tevi. Tajā laikā mana aiga tikko bija samazināta par 10 000 dolāriem. Mēs izmisīgi meklējām iespējas, jo vairs nespējām savilkt galus kopā.

Miljonāra prāta intensīvajā seminārā mēs apguvām instrumentus, kas palīdzēja mums iegūt finansiālo brīvību. Tikko mēs likām instrumentus lietā, parādījās brīnumi. Mēs spējām viena gada laikā iegādāties piecas mājas. Visas mājas iegādājāmies vismaz ar 18 000 dolāru peļņu katru. Piektās mājas iegāde mums nesa 300 000 dolāru peļņu, kas bija iepriekšējā gada seškārtīga alga! Es varēju aiziet no četrpadsmit gadu ilgušā darba un kļūt par pilna laika ieguldītāju nekustamajos īpašumos, kas sniedz man brīvu laiku, ko pavadīt kopā ar ģimeni un draugiem.

Tava mācīšanas metode šūnu līmenī ir bijusi lieliska atslēga mūsu panākumiem. Nespēju sagaidīt, kas notiks nākotnē. Vienīgi vēlos, kaut būtu to visu zinājis, kad man bija divdesmit gadu. Paldies!

Sirsnīgi — Šons Nita Sietla, Vašingtonas štats

DIVPADSMITĀ TURĪBAS MAPE

Bagātie doma: “Abas”

Nabadzīgie domā: “Vai nu/vai.”

Bagātie dzīvo bagātību pasaulē. Nabadzīgie dzīvo ierobežojumu pasaulē. Protams, gan bagātie, gan nabadzīgie dzīvo vienā un tajā pašā fiziskajā pasaulē, bet atšķirība slēpjas viņu skatījumā. Nabadzīgie un vidusšķiras cilvēki nāk no trūkuma. Viņu dzīves moto ir: "Ir tikai iztikai, nekad nav pietiekami, un nekad nevar iegūt visu." Lai gan nav iespējams iegūt "visu" — visu pasaulē —, es uzskatu, ka katrā ziņā ir iespējams iegūt "visu vēlamo".

Vai tu vēlies sekmīgu karjeru vai tuvas attiecības ar ģimeni? Abus! Vai tu vēlies koncentrēties uz biznesu vai arī priecāties un spēlēt? Abus! Vai tu vēlies naudu vai dzīves jēgu? Abus! Vai tu vēlies iegūt bagātību vai darīt patīkamu darbu? Abus! Nabadzīgie vienmēr izvēlas vienu, bagātie — abus.

Bagātie saprot — izmantojot nelielu radošu pieeju, gandrīz vienmēr iespējams izskaitļot veidu, kā gūt vislabāko abās pasaulēs. Kopš šā brīža, sastopoties ar "vai nu/vai" alternatīvu, tev jāuzdod sev būtisks jautājums: "Kā man var būt abi?" Šis jautājums mainīs tavu dzīvi. Tas tevi vedīs no trūkuma un ierobežojumu modeļa pie iespēju un bagātības Visuma.

Tas neattiecas tikai uz vēlamām lietām, tas attiecas uz visām dzīves jomām. Piemēram, pašlaik es gatavojos tikties ar nelaimīgu piegādātāju, kas uzskata, ka manam uzņēmumam, Virsotnes iespēju apmācībai, jāsedz konkrēti viņam radusies izdevumi, par ko sākumā nebijām vienojušies. Mans viedoklis — izmaksu aprēķināšana viņa uzņēmumā ir viņa uzdevums, nevis manējais, un, ja viņam radušies lielāki izdevumi, tad viņam pašam jānodarbojas ar šo jautājumu. Esmu gatavs sarunām par jaunu līgumu nākotnē, bet uzskatu, ka stingri jāievēro jau noslēgtie līgumi. Jau tolaik, kad biju izputējis, es pārrunātu visu ar šo cilvēku, un mans mērķis būtu — skaidri pateikt, ka netaisos maksāt vairāk, kā esam vienojušies. Pat ja es vēlētos paturēt viņu kā piegādātāju, tas droši vien beigtos ar milzīgu strīdu. Spriežot pēc visa — uzvarētu vai nu viņš, vai es.

Turpretī šodien, tā kā esmu mācījies domāt "abu" izpratnē, es piedalīšos šajās pārrunās pilnīgi atklāti, lai izveidotu situāciju: es viņam nemaksāšu vairāk naudas un viņš būs ārkārtīgi laimīgs par mūsu vienošanos. Proti, mans mērķis ir iegūt abusl

Cits piemērs. Pirms vairākiem mēnešiem nolēmu iegādāties māju Arizonā, kur pavadīt atvaļinājumu. Pārskatīju rajonu, kurā biju ieinteresēts, un ikviens nekustamā īpašuma aģents teica — ja vēlos tajā apkaimē māju ar trim guļamistabām un vēl vienu īpašu istabu tad man būs jāmaksā vairāk nekā miljons dolāru. Mans nodoms bija ieguldīt šajā mājā mazāk par miljonu. Vairums cilvēku būtu vai nu samazinājuši savas prasības, vai arī palielinājuši budžetu. Es tiecos pēc abiem mērķiem. Nesen man piezvanīja, ka īpašnieki manis izvēlētajā apkaimē mājai ar man vēlamo istabu skaitu pazeminājuši cenu par 200 000 dolāru zem miljona. Šis ir vēl viens apliecinājums nodomam iegūt abus!

Un vēl — vienmēr esmu sacījis vecākiem, ka nevēlos vergot sev netīkamā darbā un ka "kļūšu bagāts, darot to, kas man patīk". Viņi parasti atbildēja: "Tu dzīvo sapņu pasaulē. Dzīve nav rožu lauks." Viņi teica: "Darbs ir darbs, izpriecas ir izpriecas. Vispirms parūpējies par iztiku, pēc tam, ja paliek laiks, vari baudīt dzīvi."

Atceros, kā nodomāju: "Hmm, ja klausīšos viņos, tad galu galā man būs tikpat, cik viņiem. Nē, man būs abi!" Vai bija grūti? Protams! Dažkārt, lai būtu ko ēst un ar ko maksāt īri, man nedēļu vai divas bija jāstrādā darbs, ko ienīdu. Bet es nekad neaizmirsīšu savu nodomu par "abu" iegūšanu. Nekad uz ilgu laiku neiestrēgu netīkamā darbā vai biznesā. Galu galā es kļuvu bagāts, darīdams to, kas man patika. Tagad, kad zinu, ka to iespējams veikt, turpinu nodarboties tikai ar sev patīkamu darbu un projektiem. Vislabākais — man tagad dotas priekšrocības mācīt citus rīkoties tāpat.

Nekur citur domāt "par abiem" nav tik svarīgi kā tad, ja runa ir par naudu. Nabadzīgie un daudzi vidusšķiras cilvēki uzskata, ka viņiem jāizvēlas starp naudu un citiem dzīves aspektiem. Rezultātā viņi loģiski pamato nostāju, ka nauda nav tik svarīga kā citas lietas.

Paskatīsimies uz to objektīvi. Nauda ir svarīga! Ir absurdi apgalvot, ka tā nav tik svarīga kā citas lietas tavā dzīvē. Kas ir svarīgāka — tava roka vai kāja? Vai tā var būt, ka tās abas ir svarīgas? Nauda ir eļļošanas materiāls. Tā ļauj tev "slīdēt" cauri dzīvei, nevis "izskrāpēties". Nauda sniedz brīvību — brīvību iegādāties vēlamo un darīt ar savu laiku, ko vēlies. Nauda ļauj tev baudīt dzīves greznību, kā arī dāvā iespēju palīdzēt citiem, lai viņiem būtu pirmās nepieciešamības

preces. Vissvarīgākais: tas, ka tev ir nauda, ļauj netērēt enerģiju, uztraucoties par naudas trūkumu.

Arī laime ir svarīga. Vēlreiz — nabadzīgajiem un vidusšķiras cilvēkiem šajā jautājumā ir neskaidrības. Daudzi uzskata, ka nauda un laime viena otru savstarpēji izslēdz — tu vari būt vai nu bagāts, vai laimīgs. Tā jau atkal nav nekas cits kā "nabadzīgo" programmēšana.

Cilvēki, kas ir bagāti šā vārda pilnā nozīmē, saprot, ka jābūt "abiem". Tāpat kā jābūt abām rokām un kājām, jābūt arī naudai un laimei.

Tev var piederēt kūka, un vienlaikus tu vari to arī apēst!

Vēl viena nozīmīga atšķirība starp bagātiem, vidusšķiras un nabadzīgiem cilvēkiem:

Bagātie uzskata: "Tev var piederēt kūka, un vienlaikus tu vari to arī apēst. Tā sacīt — gan vilks paēdis, gan kaza dzīva."

Vidusšķiras cilvēki uzskata: "Kūka ir pārāk barojoša, tāpēc es apēdīšu tikai gabaliņu."

Nabadzīgie neuzskata, ka būtu pelnījuši kūku, tāpēc pasūtina virtuli, koncentrējas uz virtuļa caurumu un brīnās, kāpēc viņiem ticis "čiks".

TURĪBAS PRINCIPS:

Bagātie uzskata: "Tev var piederēt kūka, un vienlaikus tu vari to arī apēst."

Vidusšķiras cilvēki uzskata: "Kūka ir pārāk barojoša, tāpēc es apēdīšu tikai gabaliņu."

Nabadzīgie neuzskata, ka būtu pelnījuši kūku, tāpēc pasūtina virtuli, koncentrējas uz virtuļa caurumu un brīnās, kāpēc viņiem ticis "čiks".

Vaicāšu tev — kāda jēga, ja tev ir "kūka", bet tu to nevari ēst? Ko tad tev vajadzētu ar to darīt? Uzlikt uz kamīna malas un lūkoties uz to? Kūka paredzēta ēšanai un baudīšanai.

"Vai nu/vai" domāšana mulsina arī cilvēkus, kas uzskata: "Ja man būs vairāk, tad kādam tiks mazāk." Tā atkal nav nekas cits kā uz bailēm balstīta, pašiznīcinoša programmēšana. Priekšstats, ka pasaules turīgākie cilvēki ieguvuši un kaut kā nobēdzinājusi visu naudu, kālab, pārējiem nav atlicis nekas, ir absurds. Vispirms jau šī pārliecība pieļauj, ka pastāv ierobežots naudas piedāvājums. Neesmu ekonomists, bet mani vērojumi rāda, ka naudu izlaiž ar katru dienu arvien vairāk. Patiesais naudas piedāvājums nav gadu desmitiem bijis piesaistīts nekustamai vērtībai. Pat ja arī turīgajiem šodien piederētu visa nauda, tad rīt jau būtu pieejami ja ne gluži miljardi, tad miljoni gan.

Vēl kāds aspekts, ko cilvēki ar ierobežotu pārliecību neaptver: vienu un to pašu naudu var lietot vairākas reizes, lai radītu vērtību ikvienam. Ļauj minēt piemēru, ko esmu izmantojis mūsu semināros. Es lūdzu piecus cilvēkus uzkāpt uz skatuves, ņemot līdzi kādu priekšmetu. Es aicinu viņus nostāties aplī. Tad iedodu pirmajam cilvēkam 5 dolāru banknoti un lūdzu viņam par šo naudu kaut ko nopirkt no otrā cilvēka. Pieņemsim, viņš iegādājas pildspalvu. Tagad pirmajam cilvēkam ir pildspalva, bet otrajam — 5 dolāri. Otrais cilvēks izmanto to pašu 5 dolāru banknoti, lai iegādātos no trešā cilvēka, piemēram, paliktni. Tad trešais cilvēks izmanto to pasu 5 dolāru banknoti, lai nopirktu no ceturtā cilvēka piezīmju blociņu. Ceru, ka esi guvis priekšstatu un sapratis būtību. Viena un tā pati 5 dolāru banknote tika izmantota, lai nestu vērtību katram cilvēkam, kam tā piederēja. Viena un tā pati banknote nonāca pie pieciem dažādiem cilvēkiem un radīja vērtību 5 dolāru apmērā katram no viņiem, kopumā 25 dolāru vērtībā visai grupai. Tie pieci dolāri neiztērējās un, izejot apli, radīja vērtību ikvienam.

Mācība ir skaidra. Pirmkārt, nauda neiztērējas — to pašu naudu var atkal un atkal izmantot gadu gadiem un tūkstošiem cilvēku. Otrkārt, jo vairāk naudas tev ir, jo vairāk tu vari laist apgrozībā, kas nozīmē, ka citiem cilvēkiem tad ir vairāk naudas, ko apmainīt pret lielāku vērtību.

Tas ir tiešs pretstats "vai nu/vai" domāšanai. Turklāt, kad tu iegūsti un izmanto naudu, vērtību iegūstat jūs abi — tu un cilvēks, ar kuru kopā naudu iztērē. Skarbi runājot, ja tevi tik ļoti uztrauc citi cilvēki un tas, vai viņi gūst savu daļu (it kā patiešām šāda daļa pastāvētu), dari visu, lai kļūtu bagāts un tad varētu izplatīt vairāk naudas.

Ja es varu būt kā piemērs, tad tu vari būt laipns, mīlošs, rūpīgs, devīgs un garīgs cilvēks un būt patiešām sasodīti bagāts. Es mudinu tevi kliedēt mītu, ka nauda ir slikta vai ka tu būsi mazāk "labs" vai mazāk "tīrs", būdams turīgs. Šī pārliecība ir pilnīgs "salami" (ja esi noguris no blēņām), un, ja tu turpini to ēst, tu būsi ne tikai resns — tu būsi resns un izputējis. Vai zini vēl kādu abu piemēru?

Mani draugi, laipnība, devība un mīlestība nav nekādi saistītas ar to, kas ir vai nav maciņā. Šīs īpašības rodas tavā sirdī. Tikumībai un garīgumam nav nekā kopīga ar to, kas ir vai nav tavā bankas kontā; šīs īpašības rodas tavā dvēselē. Doma, ka nauda tevi kaut kā padara labu vai sliktu, ir "vai nu/vai" domāšana un vienīgi nepārprotami "programmētas saslaukas", kas neatbalsta tavu laimi un panākumus.

Tā nav atbalstoša arī cilvēkiem tev apkārt, it īpaši bērniem. Ja tu esi tik nelokāmi nolēmis būt labs cilvēks, tad esi pietiekami "labs" un neaplipini nākamo paaudzi ar iespēju nesniedzošu pārliecību, ko tu varbūt negribot esi pieņēmis.

Ja tu patiesi vēlies dzīvot bez ierobežojumiem jebkurā situācijā, atsakies no "vai nu/vai" domāšanas un saglabā nodomu iegūt "abus".

PAZIŅOJUMS. Pieliec roku pie sirds un saki...

"Es vienmēr domāju: "Abus."."

Pieskaries galvai un saki...

"Man ir miljonāra prāts."

MILJONĀRA PRĀTA DARBĪBAS

Domā un izmanto radošu pieeju ar mērķi iegūt "abus". Kad vien tev tiek piedāvātas alternatīvas, pavaicā sev: "Kā lai es iegūstu abus?"

Apzinies, ka apgrozībā laista nauda pievieno vērtību ikviena cilvēka dzīvei. Katru reizi, tērēdams naudu, saki sev: "Šī nauda izies caur simtiem cilvēku rokām un radīs vērtību ikvienam no viņiem."

3. Domā par sevi ka paraugu citiem, parādot, ka vari būt laipns, devīgs, mīlošs un bagāts!

TRĪSPADSMITĀ TURĪBAS MAPE

Bagātie koncentrējas uz savu neto vērtību.

Nabadzīgie koncentrējas uz ienākumiem no pamatdarbības.

Ja runa ir par naudu, cilvēki mūsu sabiedrībā parasti vaicā: "Cik daudz tu pelni?" Reti var dzirdēt jautājumu: "Kāda ir tava neto vērtība?" Maz cilvēku šādi izsakās, izņemot, protams, golfa klubā. Golfa klubos sarunas par finansēm gandrīz vienmēr koncentrējas uz neto vērtību: "Džims tikko pārdevis savas par priviliģēto cenu iegādātās akcijas; viņa vērtība ir vairāk nekā trīs miljoni. Pola uzņēmums tikko kļuvis par privātuzņēmumu ar akciju laišanu tirgū publiskā veidā; viņa vērtība ir astoņi miljoni. Sjū tikko pārdevusi savu uzņēmumu; viņa tagad ir divpadsmit miljonus vērta." Golfa klubā tu nedzirdēsi: "Ei, vai dzirdēji — Džo paaugstināta alga? Jā, un viņš vēl turklāt saņēmis divu procentu iztikas minimuma atlaidi!" Ja tu kaut ko tādu dzirdi, tad zini — tu klausies tās dienas ciemiņā.

Patiesais turības mērs ir neto vērtība, nevis ienākumi no pamatdarbības. Tā vienmēr bijis un vienmēr būs. Neto vērtība ir visa tev piederošā finansiālā vērtība. Lai noteiktu savu neto vērtību, saskaiti visa sava īpašuma vērtību, ieskaitot naudas līdzekļus un tādus ieguldījumus kā akcijas, obligācijas, nekustamo īpašumu, ja tev pieder uzņēmums — tā pašreizējo vērtību, ja tev pieder mājoklis — tā vērtību, un tad atņem visus savus parādus. Neto vērtība ir turības galīgais mērs, jo, ja nepieciešams, tavu īpašumu galu galā var pārvērst skaidā naudā.

Bagātie izprot milzīgo atšķirību starp ienākumiem no pamatdarbības un neto vērtību. Ienākumi no pamatdarbības ir svarīgi, bet tas ir tikai viens no četriem faktoriem, kas nosaka tavu neto vērtību.

Četri neto vērtības faktori:

Ienākumi.

Uzkrājumi.

Ieguldījumi.

Vienkāršošana.

Bagātie saprot — augstas neto vērtības izveide ir vienādojums ar četriem elementiem. Tā kā visi šie faktori ir būtiski, aplūkosim tos visus.

Pastāv divu veidu ienākumi: ienākumi no pamatdarbības un pasīvie ienākumi. Ienākumi no pamatdarbības ir nauda, kas nopelnīta tiešajā darbā. Tie ietver darba algu par ikdienas darbu vai arī uzņēmējam — peļņu vai ienākumus no biznesa. Ienākumi no pamatdarbības prasa, lai tu ieguldītu naudas pelnīšanā savu laiku un darbu. Ienākumi no pamatdarbības ir svarīgi, jo bez tiem gandrīz neiespējami pievērsties pārējiem trim neto vērtības faktoriem.

Ienākumi no pamatdarbības, tā teikt, rāda, kā mēs piepildām mūsu finansiālo "piltuvi". Ja visi apstākļi ir vienādi: jo vairāk ienākumu no pamatdarbības, jo vairāk tu vari uzkrāt un ieguldīt. Kaut gan ienākumi no pamatdarbības ir būtiski svarīgi, tie ir tikai vērtīgi kā visa neto vērtības vienādojuma daļa.

Diemžēl nabadzīgie un daudzi vidusšķiras cilvēki no minētajiem četriem faktoriem koncentrējas tikai uz ienākumiem no pamatdarbības. Rezultātā viņiem ir zema neto vērtība vai tās nav nemaz. Pasīvie ienākumi ir nauda, kas nopelnīta, tev aktīvi nepiedaloties pelnīšanas procesā. Pasīvos ienākumus mēs sīkāk aplūkosim nedaudz vēlāk, bet pašlaik skati tos kā vel vienu ienākumu plūsmu "piltuves" piepildīšanai, ko pēc tam varētu izmantot tēriņiem, uzkrāšanai un ieguldījumiem..

Arī uzkrājumi ir ārkārtīgi svarīgi. Tu vari pelnīt kaudzēm naudas. Tomēr, ja tu to nesaglabāsi, tu nekad neradīsi turību. Daudziem cilvēkiem ir finanšu plāns, kas savienots ar iztērēšanu. Lai cik naudas viņiem ir, viņi to iztērē. Viņi izvēlas tūlītēju atalgojumu pretstatā ilgtermiņa bilancei. Tērētājiem ir trīs moto. Pirmais: "Tā ir tikai nauda." Tāpēc viņiem nav daudz naudas. Viņu otrais moto: "Kas izies, tas ienāks." Vismaz viņi tā cer, jo viņu trešais moto: "Atvaino, es tagad nevaru. Esmu izputējis." Neradot ienākumus, ar ko piepildīt "piltuvi", un uzkrājumus saglabāšanas nolūkā, nav iespējams pievērsties nākamajam neto vērtības faktoram.

Ja esi sācis uzkrāt diezgan lielu savu ienākuma daļu, tu vari pāriet uz nākamo pakāpi un likt naudai pieaugt, izmantojot ieguldīšanu. Proti: jo labāk tu ieguldīsi, jo ātrāk tava nauda augs un radīs lielāku neto vērtību. Bagātie atvēl laiku un enerģiju mācībām par ieguldīšanu un ieguldījumiem. Viņi lepojas, ka ir lieliski ieguldītāji vai vismaz algo investorus, lai tie ieguldītu viņu labā. Nabadzīgie domā, ka ieguldīt var tikai bagātie, tāpēc viņi nemaz to neapgūst un paliek izputējuši. Vēlreiz — visas vienādojuma daļas ir svarīgas.

Mūsu ceturtais neto vērtības faktors var būt arī ganāmpulka "tumšais zirdziņš", jo tikai nedaudzi cilvēki apzinās tā nozīmi turības radīšanā. Tas ir "vienkāršošanas" faktors. Tas iet roku rokā ar naudas uzkrāšanu, ar ko tu apzināti veido dzīvesveidu, kurā tev vajadzīgs mazāk naudas iztikai. Samazinot iztikas minimumu, tu palielini savus uzkrājumus un ieguldīšanai pieejamo naudas līdzekļu daudzumu.

Lai raksturotu vienkāršošanas spēku, sniegšu kādas Miljonāra prāta semināra dalībnieces pieredzes piemēru. Kad Sjū bija tikai divdesmit trīs gadi, viņa izdarīja gudru izvēli: iegādājās māju. Sjū toreiz samaksāja nedaudz mazāk nekā 300 000 dolāru. Pēc septiņiem gadiem Sjū pārdeva māju "karstajā tirgū" par 600 000 dolāriem, gūstot 300 000 dolāru lielu peļņu. Viņa apsvēra jaunas mājas iegādi, bet, apmeklējusi Miljonāra prāta intensīvo semināru, aptvēra, ka, ieguldot naudu drošā otrajā hipotēkā ar 10 procentu likmi un vienkāršojot savu dzīvesveidu, viņa patiesībā varētu diezgan ērti dzīvot no ieguldījumu ienākumiem un viņai vairs nekad nebūtu jāstrādā. Viņa pārcēlās pie māsas, nevis iegādājās jaunu māju. Tagad, trīsdesmit gadu vecumā, Sjū ir finansiāli brīva. Viņa ieguva neatkarību, nevis nopelnot tonnu naudas, bet apzināti samazinot savus pieskaitāmos izdevumus, jā, viņa vēl aizvien strādā, jo viņai tas patīk, bet viņai tas nav jādara. īstenībā viņa strādā tikai sešus mēnešus gadā. Pārējo laiku viņa pavada Fidži. Pirmkārt, tāpēc ka viņai tur patīk, otrkārt, viņa apgalvo — viņa tur gūst pat vēl papildu naudu. Viņa netērē daudz naudas, jo dzīvo pie vietējiem, nevis kā tūristi. Cik daudz cilvēku tu pazīsti, kas vēlētos katru gadu sešus mēnešus pavadīt tropu salā, nevis vairs nestrādājot pašā pilnbriedā — trīsdesmit gadu vecumā? Četrdesmit gados? Piecdesmit? Sešdesmit? Jebkad? Tas viss tikai tāpēc, ka Sjū izvēlējās vienkāršu dzīvesveidu, tātad viņai nav vajadzīga bagātība, lai iztiktu.

Kas tad ir nepieciešams, lai tu būtu finansiāli laimīgs? Ja tev vajadzīgs dzīvot lielā savrupmājā, jāpieder trim vasarnīcām, desmit automašīnām, ik gadu jāapceļo pasaule, jāēd kaviārs un jādzer visizsmalcinātākais šampanietis, lai baudītu dzīvi — labi, bet apzinies, ka esi uzcēlis savu latiņu sasodīti augstu, un tev būs nepieciešams ilgs laiks, līdz sasniegsi laimi.

Turpretī ja tev nav vajadzīgas visas tās "rotaļlietas", lai justos laimīgs, tu varbūt sasniegsi savu finansiālo mērķi drīzāk.

Vēlreiz — neto vērtības pamatā ir no četrām daļām sastāvošs vienādojums. Kā līdzību iedomājies, ka tu vadi autobusu, kam ir Četri riteņi. Kāds būtu brauciens, ja autobusam būtu tikai viens ritenis? Braukšana, iespējams, būtu lēna, nelīdzena, saistīta ar milzīgu piepūli, dzirksteļojoša un uz riņķi vien. Vai tas izklausās pazīstami? Bagātie spēlē finanšu spēli, izmantojot visus četrus riteņus. Tāpēc viņu brauciens ir ātrs, līdzens, taisns un salīdzinoši viegls.

Starp citu, es izmantoju līdzību ar autobusu, jo, ja tu esi veiksmīgs, tavs mērķis var būt vest sev līdzi citus cilvēkus. Nabadzīgie un lielākā daļa vidusšķiras cilvēku spēlē finanšu spēli, izmantojot tikai vienu riteni. Viņi uzskata, ka vienīgais veids, kā kļūt bagātam, ir pelnīt daudz naudas. Viņi uzskata, ka vienīgi šā iemesla dēļ vēl nav kļuvuši bagāti. Viņi neizprot Parkinsona likumu, kas nosaka: "Izdevumi vienmēr pieaugs tieši proporcionāli ienākumiem."

Mūsu sabiedrībā parasti notiek šādi. Tev ir mašīna — tu nopelni vairāk naudas un iegādājies labāku mašīnu. Tev ir māja — tu nopelni vairāk naudās un iegādājies lielāku māju. Tev ir apģērbi — tu nopelni vairāk naudas un iegādājies smalkākus apģērbus. Tev ir brīvdienas — tu nopelni vairāk naudas un iztērē brīvdienās vairāk naudas. Protams, šim likumam ir daži izņēmumi... tiešām tikai daži! Parasti, tikko ienākumi palielinās, gandrīz vienmēr arī izdevumi pieaug. Tieši tāpēc tikai ienākumi nekad neradīs turību.

Grāmatas nosaukums ir Miljonāra prāta noslēpumi. Vai vārds miljonārs attiecas uz ienākumiem vai neto vērtību? Neto vērtību. Tātad — ja tavs nodoms ir būt miljonāram vai kaut kam vairāk, tev jākoncentrējas uz savas neto vērtības izveidi, kas, kā jau esam pārrunājuši, balstās ne tikai uz taviem ienākumiem. Uzskati par savu politiku zināt savu neto vērtību līdz pat centam. Nākamais vingrinājums var mainīt tavu finansiālo dzīvi uz visiem laikiem.

Paņem baltu papīra lapu un uzraksti virsrakstu "Neto vērtība". Tad izveido vienkāršu diagrammu, kas sākas ar nulli un beidzas ar tavas neto vērtības mērķrādītāju.

Atzīmē savu pašreizējo neto vērtību. Pēc tam ik pēc deviņām dienām atzīmē savu neto vērtību. Tas arī viss. Ja tu tā darīsi, tad atklāsi, ka kļūsti aizvien bagātāks. Kāpēc? Tāpēc, ka tu "izsekosi" savu neto vērtību.

Atceries: tas, uz ko tu koncentrējies, vēršas plašumā. Apmācību gaitā bieži saku: "Kurp vērsta uzmanība, turp plūst enerģija un kļūst redzami rezultāti."

TURĪBAS PRINCIPS:

"Kurp vērsta uzmanība, turp plūst enerģija un kļūst redzami rezultāti."

Sekodams savai vērtībai, tu uz to koncentrējies; tā kā tas, uz ko tu koncentrējies, paplašinās, tava neto vērtība pieaugs. Starp citu, šis likums attiecas uz katru otro tavas dzīves jomu: pieaug tas, kam tu seko.

Galu galā es mudinu tevi atrast un sadarboties ar labu finanšu plānotāju. Šis profesionālis var palīdzēt tev izsekot un izveidot tavu neto vērtību. Viņš palīdzēs tev organizēt tavas finanses un iepazīstinās tevi ar dažādiem finanšu uzkrāšanas un palielināšanas līdzekļiem.

Vislabākais, kā atrast labu plānotāju, ir vērsties pēc ieteikuma pie drauga vai kolēģa, kas apmierināts ar cilvēku, kura pakalpojumus izmanto. Neapgalvoju, ka tev būtu akli jātic visam, ko plānotājs saka, tomēr iesaku atrast kvalificētu speciālistu, kam būtu nepieciešamās prasmes, lai varētu tev palīdzēt plānot un izsekot tavas finanses. Labs plānotājs var nodrošināt tevi ar instrumentiem, programmatūru, zināšanām un ieteikumiem, palīdzot tev izveidot tādus ieguldīšanas paradumus, kas radīs turību.

Vispār iesaku atrast plānotāju, kas strādā ar finanšu produktu informācijas masīvu, nevis tikai apdrošināšanu vai tikai kopējiem fondiem. Tādējādi tu uzzināsi par vairākām iespējām un tad varēsi izlemt, kas tev der.

PAZIŅOJUMS. Pieliec roku pie sirds un saki...

"Es koncentrējos uz savas neto vērtības izveidi."

Pieskaries galvai un saki...

"Man ir miljonāra prāts!"

MILJONĀRA PRĀTA DARBĪBAS

1. Koncentrējies uz visiem četriem neto vērtības faktoriem:

ienākumu, uzkrājumu, ieguldījumu peļņas palielināšanu un iztikas minimuma samazināšanu, vienkāršojot savu dzīvesveidu.

2. Izveido neto vērtības pārskatu. Lai to izdarītu, saskaiti "Visu savu īpašumu (tavu aktīvu) vērtību izteiktu dolāros un atņem parādu kopējo vērtību (tavus pasīvus).

Apņemies izsekot un koriģēt šo pārskatu katru ceturksni.

Vēlreiz — saskaņā ar koncentrēšanās likumu — pieaugs tas, kam sekosi.

3. Algo finanšu plānotāju, kas gūst labus panākumus un sadarbojas ar pazīstamu, cienījamu uzņēmumu. Atkārtoju — vislabākais veids, kā atrast lielisku finanšu plānotāju, ir lūgt atsauksmes draugiem vai kolēģiem.

īpašs pielikums: Pārej uz www.millionairemindbook.com un noklikšķini uz "FREE BOOK BONUSES" ("GRĀMATAS PIELIKUMI PAR BRĪVU"), lai par brīvu saņemtu "neto vērtības izsekošanas lapu".

ČETRPADSMITĀ TURĪBAS MAPE

Bagātie labi pārvalda savas finanses.

Nabadzīgie nepareizi pārvalda savas finanses.

Tomass Stenlijs savā visvairāk pārdotajā grāmatā Miljonārs kaimiņos izpētījis miljonārus no Ziemeļamerikas un pastāstījis, kas viņi ir un kā viņi ieguvuši savu turību. Rezultātus iespējams apkopot vienā īsā teikumā: "Bagātie ir prasmīgi, pārvaldot savas finanses." Bagātie labi pārvalda savas finanses. Nabadzīgie nepareizi pārvalda savas finanses.

Turīgi cilvēki nav gudrāki kā nabadzīgie cilvēki; viņiem vienkārši ir atšķirīgi un atbalstošāki finansiālie paradumi. Kā jau redzējām grāmatas pirmajā daļā, šie paradumi galvenokārt balstīti uz mūsu nosacīšanu pagātnē. Tātad, pirmkārt, ja tu kārtīgi nepārvaldi savas finanses, tu varbūt tiki programmēts nepārvaldīt finanses. Otrkārt, vairāk nekā iespējams, ka tu nezini, kā viegli un efektīvi pārvaldīt savas finanses. Nezinu, kā tas ir tavā gadījumā, bet, kad es gāju skolā, mums nepiedāvāja apgūt ievadkursu finanšu pārvaldībā. Bet mēs mācījāmies par 1812.gada karu, ko, protams, es atceros katru mīļu dieniņu.

Varbūt tā nav visšarmantākā tēma, bet tās būtība ir šāda: vislielākā atšķirība starp finansiālajiem panākumiem un finansiālu neveiksmi slēpjas apstāklī, cik labi tu pārvaldi savas finanses. Ļoti vienkārši: lai apgūtu finanses, tev tās jāpārvalda.

Nabadzīgie vai nu nepareizi pārvalda savas finanses, vai arī vispār izvairās no finanšu jautājuma. Daudziem cilvēkiem nepatīk, pārvaldīt savas finanses, jo, pirmkārt, viņi apgalvo, ka tas ierobežo viņu brīvību, un, otrkārt, viņi saka — viņiem nav pietiekami daudz finanšu, ko pārvaldīt.

Runājot par pirmo aizbildinājumu, — finanšu pārvaldība neierobežo tavu brīvību, tieši pretēji — finanšu pārvaldība to veicina. Finanšu pārvaldība ļauj tev galu galā gūt finansiālo brīvību, lai vairs nekad nebūtu jāstrādā.

Man tā ir īsta brīvība.

Toties tie, kas izmanto loģisko pamatojumu "Man nav pietiekami finanšu, ko pārvaldīt",—viņi lūkojas tālskatī, turēdami to ačgārni. Realitāte ir "kad es sākšu pārvaldīt finanses, man būs daudz naudas", nevis apgalvojums "kad man būs daudz naudas, es sākšu to pārvaldīt".

Apgalvojums "es sākšu pārvaldīt savu naudu, tikko būšu to ieguvis" līdzinās tam, ja cilvēks ar lieko svaru sacītu "sākšu nodarboties ar vingrošanu un ieturēšu diētu, tiklīdz būšu zaudējis sešus kilogramus". Tā ir ačgārna rīcība, kas nekur neved... vai pat liek kāpties atpakaļ!

Vispirms sāc pienācīgi pārvaldīt tev jau piederošo naudu, tad tev būs vairāk naudas, ko pārvaldīt. Miljonāra prāta intensīvajā seminārā mēdzu vēstīt kādu stāstu, kas vairumam cilvēku trāpa kā pa pieri. Iedomājies, ka tu ej pa ielu kopā ar piecus gadus vecu bērnu. Jūs nonākat pie saldējumu veikala un ieejat iekšā. Tu nopērc bērnam vienu kausiņu saldējuma, kas ielikts vafeļu rūtiņā, jo veikalā nav saldējuma vafeļu glāzītēs. Kad jūs abi izejat no veikala, tu pamani, ka vafeļu tūtiņa svārstās bērniņa sīciņajās rociņās un pēkšņi — paukš!

Saldējums izkrīt no vafeles un nokrīt uz ietves. Bērns sāk raudāt. Jūs atgriežaties veikalā, un, kad tu jau gatavojies pasūtināt saldējumu otru reizi, bērns pamana krāsainu izkārtni ar trīskāršas saldējuma devas vafeļu tūtiņā zīmējumu. Mazais rāda uz zīmējumu un satraukti iesaucas: "Es gribu to!"

Tagad rodas jautājums. Vai tu, laipns, mīlošs un labestīgs cilvēks, pirksi bērnam trīskāršo saldējuma devu vafeļu tūtiņā? Tava pirmā atbilde varētu būt: "Protams!" Tomēr, apsvēruši jautājumu pamatīgāk, vairākums semināra dalībnieku atbild noliedzoši. Kāpēc gan tu vēlētos, lai bērnam neveicas? Viņš nespēja tikt galā ar vienu porciju, kā gan viņš spēs tikt galā ar trim?

Tas pats attiecas uz Visumu un tevi. Mēs dzīvojam laipnā un mīlošā Visumā, un ir likums: "Kamēr nepierādīsi, ka labi tiec galā ar to, kas tev jau ir, tu nedabūsi vairāk!"

TURĪBAS PRINCIPS:

Kamēr nepierādīsi, ka labi tiec gaiā ar to, kas tev jau ir, tu nedabūsi vairāk!

Tev jāapgūst neliela naudas daudzuma pārvaldības paradumi un prasmes, pirms vari iegūt lielu daudzumu. Atceries — pār mums valda paradumi, un tāpēc finanšu pārvaldības paradums ir svarīgāks par finanšu daudzumu.

TURĪBAS PRINCIPS:

Finanšu pārvaldības paradums ir svarīgāks par finanšu daudzumu.

Tātad — kā tieši tu pārvaldi savas finanses? Miljonāra prāta intensīvajā seminārā mēs mācām Jo, ko daudzi uzskata par pārsteidzoši vienkāršu un efektīvu finanšu pārvaldīšanas metodi. Šīs grāmatas mērķis nav visu sīki iztirzāt, tomēr ļauj parādīt pāris pamatprincipu, lai tu varētu sākt darboties.

Atver atsevišķu bankas kontu, nosaucot to par Finansiālās brīvības kontu. Noguldi šajā fondā 10 procentu no katra tava saņemtā dolāra (pēc nodokļu nomaksas). Šī nauda paredzēta tikai ieguldījumiem un iepirkumiem vai pasīvo ienākumu plūsmu izveidei. Šī konta uzdevums ir radīt "zelta vistiņu", kas "dēj zelta oliņas", sauktas par pasīvajiem ienākumiem. Un kad tu varēsi iztērēt šo naudu? Nekad! Tā nekad netiek tērēta — tikai ieguldīta. Kad tu beidzot dosies pensijā, tu tērēsi šā fonda ienākumus ("olas"), bet nekad pamatfondu. Tādējādi tas visu laiku pieaugs, un tu nekad neizputēsi.

Viena no mūsu klausītājām, vārdā Emma, nesen man pastāstīja savu stāstu. Pirms diviem gadiem Emma gandrīz pasludināja sevi par bankrotējušu. Viņa to nevēlējās, tomēr juta, ka nav citas iespējas. Viņa bija tādos parādos, ar kuriem pati netika galā. Tad viņa apmeklēja Miljonāra prāta intensīvo semināru un uzzināja par finanšu pārvaldības sistēmu. Emma teica: "Tā! Šādi es izkļūšu no šā jucekļa!" Emmai, tāpat kā citiem dalībniekiem, tika mācīts sadalīt naudu vairākos atšķirīgos kontos. "Lieliski!" viņa nodomāja. "Man nemaz nav naudas, ko sadalīt!" Bet, tā kā Emma vēlējās pamēģināt, viņa izlēma katru mēnesi sadalīt kontos vienu dolāru. Jā, tikai vienu dolāru mēnesī. Pamatojoties uz mūsu ieteikto sadales sistēmu, izmantodama vienu dolāru, Emma noguldīja FBK (Finansiālās brīvības kontā) desmit centus. Pirmais, ko viņa nodomāja: "Kā, pie velna, es kļūšu finansiāli brīva ar desmit centiem mēnesī?" Tāpēc viņa apņēmās katru mēnesi dubultot sadalāmo dolāru. Otrajā mēnesī viņa sadalīja divus dolārus, trešajā — četrus, tad — 8, 16, 32, 64 un tā tālāk, līdz divpadsmitajā mēnesī viņa jau sadalīja 2048 dolārus.

Pēc diviem gadiem viņa sāka ievākt pārsteidzošus savu pūliņu augļus. Viņa spēja noguldīt 10 000 dolāru tieši savā Finansiālās brīvības kontā! Viņa bija attīstījusi savu finanšu pārvaldības paradumu tik labi, ka brīdī, kad saņēma prēmijas čeku par 10 000 dolāru, viņai nekam vairāk naudas nebija vajadzīgs!

Tagad Emmai vairs nav parādu, un viņa ir ceļā uz finansiālu brīvību. Viss tikai pateicoties tam, ka viņa rīkojās atbilstīgi apgūtajam, kaut gan sāka tikai ar vienu dolāru mēnesī.

Nav svarīgi, vai tev jau tagad ir bagātība vai īstenībā nepieder nekas. Svarīgi, lai tu nekavējoties sāktu pārvaldīt to, kas tev pieder, un tu būsi pārsteigts, cik drīz iegūsi vēl. Kāds cits Miljonāra prāta intensīvā semināra klausītājs vaicāja: "Kā lai es pārvaldu savas finanses, ja es aizņemos naudu, lai būtu no kā iztikt?" Atbilde: "Aizņemies papildu dolāru un pārvaldi to." Pat ja tu aizņemies vai atrodi pāris dolāru mēnesī, tev jāpārvalda šī nauda, jo šeit sava loma ir ne tikai "fiziskās" pasaules principam — tas ir arī garīgais princips. Notiks finanšu brīnumi, ja tu parādīsi Visumam, ka vari kārtīgi tikt galā ar savām finansēm. Papildus Finansiālās brīvības konta atvēršanai, izveido mājās Finansiālās brīvības trauku un katru dienu noguldi tajā naudu. Tie var būt desmit, pieci vai viens dolārs, pat viens vienīgs cents vai arī visa sīknauda. Daudzums nav svarīgs — paradums gan. Atkal noslēpuma būtība ir ik dienu pievērst uzmanību mērķim kļūt finansiāli brīvam. Līdzīgais piesaista līdzīgo, nauda piesaista naudu. Ļauj šim vienkāršajam traukam kļūt par tavu "finanšu magnētu", kas piesaistītu tavā dzīvē aizvien vairāk naudas un iespēju tavai finansiālajai brīvībai. Esmu pārliecināts — tā nav pirmā reize, kad tu dzirdi padomu krāt 10 procentus no savas naudas ilgtermiņa ieguldījumiem, bet šī varbūt ir pirmā reize, kad dzirdi — tev jābūt līdzvērtīgam pretkontam, kas būtu īpaši paredzēts naudas šķiešanai un spēlēm.

Viens no lielākajiem finanšu pārvaldības noslēpumiem ir līdzsvars. No vienas puses, tu gribi sakrāt iespējami daudz naudas, lai varētu to ieguldīt un nopelnīt vairāk naudas. No otras puses — tev jāieliek citi tavu ienākumu 10 procenti "spēļu" kontā. Kāpēc? Tāpēc ka mēs pēc dabas esam holistiski. Tu nevari ietekmēt savas dzīves vienu daļu, neietekmējot pārējās. Daži cilvēki krāj, krāj, krāj, un, kamēr viņu loģiskais un atbildīgais "es" ir piepildīts, "iekšējais gars" vēl aizvien nav. Galu galā šis "izklaidi meklējošais" gars sacīs: "Man nu vienreiz pietiek. Es ari gribu, lai man pievērš uzmanību!" — un kaitēs rezultātiem.

Turpretī, ja tu tērēsi, tērēsi, tērēsi, tu ne tikai nekad nekļūsi bagāts, bet tava atbildīgā daļa galu galā radīs situāciju, kad tu pat negūsi prieku no lietām, par kurām būsi iztērējis naudu, un tu beigās vēl jutīsies vainīgs. Vainas apziņa izraisīs to, ka tu neapzināti pārtērēsi, tā pauzdams savas emocijas. Lai gan tu kādu laiku varbūt arī jutīsies labāk, drīz vien atgriezīsies vainas apziņa un kauns. Tas ir burvju loks, un vienīgais, kā to iespējams novērst, — ir apgūt, kā pārvaldīt savas finanses tā, lai šis process sekmīgi īstenotos.

Tavs spēļu konts galvenokārt paredzēts tevis "barošanai" — lietām, ko tu parasti nedarītu vai neatvēlētu sev. Tas ir tādiem papildizdevumiem kā restorāna apmeklējums un vissmalkākā vīna vai šampanieša pudeles pasūtinājums. Vai arī laivas noīrēšanai uz vienu dienu. Vai arī tam, lai tu izklaidējoties un draiskojoties pavadītu izšķērdīgu nakti augstas klases viesnīcā.

Spēļu konta noteikumi paredz, ka tas jāiztērē katru mēnesi. Jā! Katru mēnesi tev jāizšķiež visa nauda, kas ir šajā kontā, tā, lai tu justos bagāts. Piemēram, iedomājies, kā tu ieej masāžas centrā, nomet visu naudu no sava konta uz letes, norādi uz abiem masieriem un saki: "Es vēlos, lai jūs abi mani masētu. Pamatīgi! Pēc tam atnesiet man pusdienas!"

Kā jau teicu — izšķērdība. Vienīgais, kā vairākums no mums jebkad turpinās ievērot krāšanas plānu, — kompensējot to ar spēļu plānu, kas mūs atalgos par pūlēm. Tavs spēļu konts paredzēts ari tavu "saņemšanas muskuļu" nostiprināšanai. Tas arī dara naudas pārvaldību jautrāku. Papildus spēļu kontam un finansiālās brīvības kontam iesaku tev izveidot vēl četrus kontus. Tie ietvertu:

10 procentu noguldījumus Ilgtermiņa krājkontā tēriņiem 10 procentu noguldījumus Izglītības kontā 50 procentu noguldījumus Pirmās nepieciešamības preču kontā 10 procentu noguldījumus Došanas kontā.

Vēlreiz — nabadzīgie domā, ka svarīgi ir ienākumi. Viņi uzskata — lai cilvēks kļūtu bagāts, viņam jāpelna vesela bagātība. Tās jau atkal ir blēņas! Patiesībā, ja tu pārvaldi savas finanses saskaņā ar šo programmu, vari kļūt finansiāli brīvs pat ar salīdzinoši maziem ienākumiem. Ja tu savas finanses pārvaldi nepareizi, tu nevari kļūt finansiāli brīvs pat ar milzīgiem ienākumiem. Tāpēc tik daudz augstus ienākumus gūstošu speciālistu — ārstu, juristu, atlētu un pat grāmatvežu — pamatā ir izputējuši, jo runa nav par to, cik ienāk, bet gan par to, ko tu dari ar šiem ienākumiem. Viens no mūsu klausītājiem — Džons — pastāstīja man, ka, pirmo reizi izdzirdot par finanšu pārvaldības sistēmu, viņš nodomājis: "Cik garlaicīgi! Kāpēc gan kādam būtu jātērē savs dārgais laiks, darot kaut ko tādu?" Pēc tam semināra laikā viņš beidzot aptvēra — ja viņš vēlas kādu dienu kļūt finansiāli brīvs, it īpaši — ja vēlas, lai tas notiktu drīzāk, viņam arī jāpārvalda savas finanses, tāpat kā to dara bagātnieki.

Džonam bija jāiemācās šis jaunais paradums, jo tas noteikti nebija viņam dabas dots. Viņš sacīja, ka tas viņam atgādinot triatlona treniņus. Viņam patiešām labi padevās peldēšana un riteņbraukšana, bet viņš necieta skriešanu — pēc tās sāpēja pēdas, ceļgali un mugura. Pēc katra treniņa viņš jutās stīvs. Viņš vienmēr bija aizelsies, un viņa plaušās kaut kas it kā gruzdēja katru reizi, kaut gan Džons pat nebija skrējis ātri! Viņš baidījās no skriešanas. Tomēr viņš zināja — ja vēlas piedalīties triatlonā, viņam jāapgūst skriešana un jāpieņem kā daļa no darba, kas jāveic, lai gūtu panākumus. Ievērojot to, ka pagātnē Džons mēdza izvairīties no skriešanas, viņš tagad nolēma skriet katru dienu. Pēc dažiem mēnešiem viņam skriešana sāka iepatikties un patiešām katru dienu viņš to gaidīja ar nepacietību.

Tieši tas pats notika ar Džonu finanšu pārvaldības jomā. Iesākumā viņš ienīda katru šim jautājumam veltīto minūti, bet pamazām viņam tas viss nudien iepatikās. Tagad viņš gaida, kad saņems algu un varēs to sadalīt dažādos kontos! Viņam arī patīk vērot, kā viņa neto vērtība pieaugusi no nulles līdz vairāk nekā 300 000 dolāru un vēl aizvien turpina pieaugt.

Būtība ir šāda: vai nu tu kontrolēsi finanses, vai ari tās kontrolēs tevi. Lai kontrolētu finanses, tev tās jāpārvalda.

TURĪBAS PRINCIPS:

Vai nu tu kontrolēsi finanses, vai arī tās kontrolēs tevi.

Man patīk klausīties, kad semināra beidzēji dalās domās, cik ļoti pārliecinātāki viņi jūtas par finansēm, panākumiem un paši par sevi, kopš kārtīgi pārvalda savas finanses. Vislabākais ir tas, ka šī pārliecība pāriet arī uz citām viņu dzīves jomām un vairo viņu laimi, uzlabo attiecības un pat veselību.

Finanses ir nozīmīga, tavas dzīves daļa, un, kad apgūsi, kā kontrolēt tās, visas tavas dzīves jomas paaugstināsies.

PAZIŅOJUMS. Pieliec roku pie sirds un saki...

"Esmu lielisks finanšu pārvaldītājs."

Pieskaries galvai un saki...

"Man ir miljonāra prāts."

MILJONĀRA PRĀTA DARBĪBAS

Atver savu Finansiālās brīvības kontu. Ieguldi 10 procentus no visiem saviem ienākumiem (pēc nodokļu nomaksas) šajā kontā. Šī nauda nekad nav paredzēta tēriņiem, tikai ieguldīšanai, lai radītu pasīvos ienākumus laikā, kad būsi pensionārs.

Mājās izveido Finansiālās brīvības trauku un katru dienu noguldi tajā naudu. Tie var būt 10, 5, 1 dolārs, viens vienīgs cents vai visa tava sīknauda. Uzsveru — tas ik dienas piesaistīs uzmanību tavai finansiālajai brīvībai, bet — kurp vērsta uzmanība, parādās rezultāti.

Atver spēļu kontu vai arī atvēli mājās "spēļu trauku", kur noguldi 10 procentus no visiem saviem ienākumiem. Līdz ar spēļu kontu un Finansiālās brīvības kontu atver vēl četrus kontus un noguldi tajos šādus procentus:

10 procentu noguldījumus Ilgtermiņa krājkontā tēriņiem;

10 procentu noguldījumus Izglītības kontā;

50 procentu noguldījumus Pirmās nepieciešamības preču kontā;

10 procentu noguldījumus Došanas kontā.

Lai cik naudas tev būtu, sāc to pārvaldīt jau tagad. Negaidi līdz rītdienai. Pat ja tev ir tikai viens dolārs.

Pārvaldi šo dolāru. Ņem desmit centus un noguldi savā FBK traukā, bet citus desmit centus noguldi spēļu konta traukā. Šāda darbība sūtīs Visumam vēsti, ka esi gatavs saņemt vēl vairāk naudas. Protams, ja spēj pārvaldīt vairāk, pārvaldi vairāk.

Kristīnes Klozeras stāsts par panākumiem No: Kristīnes Klozeras Kam: T. Harvam Ekeram

Vienkārši runājot, pēcT. Harva Ekera Mijonara prāta intensīva semināra apmeklēšanas manas attiecības ar finansēm pilnībā mainījās, un mans bizness viena gada laikā pieauga par 400 procentiem.

Vissvarīgākais — mums ar vīru beidzot "pielēca", cik svarīgi katru mēnesi, par spīti visam, ir krāt pirmos 10 procentus. Tagad varu priecīgi paziņot, ka dažu gadu laikā pēc Harva programmas apmeklēšanas esam sakrājuši vairāk, nekā bijām sakrājuši piecpadsmit gadu laikā pirms tās! Turklāt apgūtās finanšu jautājumu risināšanas metodes kopš tā laika atbrīvojušas mūsu attiecības no "naudas strīdiem".

Harva finanšu pārvaldīšanas sistēmu ir viegli ievērot, un tā darbojas!

Par tavām sekmēm!

PIECPADSMITĀ TURĪBAS MAPE

Bagātie liek naudai cītīgi strādāt viņu labā.

Nabadzīgie cītīgi strādā savas naudas labā.

Ja tu esi kā lielākā daļa cilvēku, tad uzaugot tev ieprogrammēts, ka "cītīgi jāstrādā, lai nopelnītu naudu". Tomēr ļoti iespējams — tu bērnībā netiki nosacīts, ka tikpat svarīgi ir likt naudai "cītīgi strādāt tavā labā".

Bez šaubām, cītīgi strādāt ir svarīgi, bet tikai cītīgs darbs vien nekad nedarīs tevi bagātu. Kā es to zinu? Palūkojies apkārt! Miljoniem — nē, miljardiem — cilvēku vergo, galvu nepaceldami dienu un pat nakti. Vai viņi visi ir bagāti? Nē! Vai lielākā daļa no viņiem ir bagāti? Nē! Vai daudzi no viņiem ir bagāti? Nē! Lielākā daļa no viņiem ir izputējuši vai gandrīz izputējuši. Turpretī ko tu redzi laiskojam golfa klubos visā pasaulē? Kas pavada pēcpusdienas, spēlējot golfu, tenisu vai burājot? Kas pavada dienas iepērkoties un nedēļām atpūšoties atvaļinājumā? Ļaušu tev minēt trīs reizes, un pirmās divas neskaiti. Bagātnieki — lūk, kas! Runāsim skaidru valodu: doma, ka tev cītīgi jāstrādā, lai kļūtu bagāts, ir blēņas! Vecā, labā protestantu darba ētika nosaka: "Dolāra darbs par dolāra samaksu." Šī paruna nav aplama, vienīgi aizmirsts paskaidrot, ko darīt ar to "dolāra samaksu". Zinādams, ko darīt ar to dolāru, tu pārej no cītīga darba pie gudra darba.

Bagātie var pavadīt dienas spēlējot un atpūšoties, jo viņi strādā gudri. Viņi izprot un pielieto sviras principu. Viņi nodarbina citus cilvēkus, lai tie strādātu viņu labā, un savu naudu, lai tā strādātu viņu labā.

Jā, mana pieredze rāda, ka cītīgi jāstrādā, lai pelnītu naudu. Tomēr bagātiem tā ir īslaicīga situācija. Nabadzīgiem tā ir pastāvīga situācija. Bagātie saprot, ka "pašiem" cītīgi jāstrādā, līdz viņu "nauda" strādā pietiekami cītīgi, lai ieņemtu viņu darba vietu. Viņi izprot — jo vairāk strādās viņu nauda, jo mazāk būs jāstrādā viņiem pašiem.

Atceries — nauda ir enerģija. Vairums cilvēku iegulda darba enerģiju un iegūst naudas enerģiju. Cilvēki, kas sasniedz finansiālu brīvību, ir iemācījušies, kā aizvietot ieguldāmo darba enerģiju ar citiem enerģiju veidiem. Šie veidi ietver citu cilvēku darbu, biznesa sistēmas vai ieguldījumu kapitālu darbībā. Vēlreiz — vispirms tu cītīgi strādā, lai nopelnītu naudu, tad tu ļauj naudai cītīgi strādāt tavā labā.

Runājot par finanšu spēli, vairākums cilvēku neizprot, kas nepieciešams, lai uzvarētu. Kāds ir tavs mērķis? Kad tu uzvari spēlē? Vai tu mērķē uz trim kārtīgām ēdienreizēm dienā, gada ienākumiem 100 000 dolāru apmērā, kļūšanu par miljonāru, multimiljonāru? Miljonāra prāta intensīvajā seminārā mēs mācām, ka finanšu spēles mērķis ir "nekad vairs nestrādāt... ja vien tu pats to neizvēlies darīt", kā arī — ja tu strādā, tad strādā "pats to izvēlēdamies, nevis vajadzības spiests". Citiem vārdiem sakot, mērķis — iespējami ātri kļūt "finansiāli brīvam". Mana finansiālās brīvības definīcija ir vienkārša: tā ir spēja dzīvot vēlamu dzīvesveidu, nestrādājot vai nepaļaujoties uz kādu citu par naudu.

Ievēro — ļoti iespējams, ka tavs vēlamais dzīvesveids maksās tev naudu. Tātad, lai būtu "brīvs", tev vajadzētu pelnīt naudu nestrādājot. Mēs runājam par tādiem ienākumiem bez pamatdarbības kā pasīvie ienākumi. Lai uzvarētu finanšu spēlē, mērķis ir pelnīt pietiekami daudz pasīvo ienākumu, lai samaksātu par vēlamo dzīvesveidu, īsāk sakot, tu kļūsi finansiāli brīvs, kad tavi pasīvie ienākumi pārsniegs tavus izdevumus.

Esmu noteicis divus galvenos pasīvo ienākumu avotus. Pirmais ir "tavā labā strādājoša nauda". Tas ietver ieguldījumu peļņu no tādiem finanšu instrumentiem kā akcijas, obligācijas, valsts kases vekseļi, finanšu tirgi, savstarpējās palīdzības fondi, kā arī piederošās hipotēkas vai citi līdzekļi, kuru vērtību iespējams novērtēt un kurus var pārvērst skaidrā naudā.

Otrais pasīvo ienākumu galvenais avots ir "tavā labā strādājošs bizness". Tas saistīts ar nepārtrauktu ienākumu rašanos no biznesa, kur tev nav jāiesaistās personiski, lai šis bizness darbotos un nestu ienākumus. Daži no šādiem piemēriem ir nekustamā īpašuma izīrēšana; autoru honorāri par grāmatām, mūziku vai programmatūru; patenti par izgudrojumiem; preču izplatīšana ar firmu dotām privilēģijām; noliktavas kā īpašums; sīkpreču pārdošanas automāts vai cits automāts, kur izmanto monētas, kā īpašums; tīkla tirdzniecība. Tas ietver arī jebkāda biznesa izveidi, kas ir sistematizēts tā, lai darbotos bez tevis. Vēlreiz — tas ir enerģijas jautājums. Galvenā doma — bizness darbojas un rada vērtību cilvēkiem, darot to tavā vietā.

Piemēram, tīkla tirdzniecība ir pārsteidzošs jēdziens. Pirmkārt, tas neprasa lielu sākotnējo kapitālu. Otrkārt, ja esi veicis priekšdarbus, tu vari gadu no gada gūt nepārtrauktus atlikumienākumus (vēl viens ienākumu veids, ko vari gūt nestrādājot). Mēģini tādus radīt no sava ikdienas darba!

Nav iespējams pārspīlēt pasīvo ienākumu struktūru izveides nozīmi. Ļoti vienkārši. Bez pasīvajiem ienākumiem tu nekad nebūsi brīvs. Bet — un tas ir nozīmīgs "bet" — vai tu zināji, ka vairumam cilvēku ir grūti radīt pasīvos ienākumus? Pastāv trīs iemesli. Pirmkārt, nosacīšana. Lielākā daļa no mums īstenībā tikuši programmēti negūt pasīvos ienākumus. Kad tu biji trīspadsmit vai sešpadsmit gadu vecs un tev bija vajadzīga nauda, ko tev sacīja vecāki? Vai viņi teica "Ej un gūsti pasīvos ienākumus"? Diezin vai! Mēs dzirdējām: "Ej strādāt", "Atrodi darbu" vai kaut ko līdzīgu. Mums mācīja "strādāt", lai pelnītu naudu, padarot pasīvos ienākumus par kaut ko nenormālu attiecībā uz mums.

Otrkārt, lielākā daļa nekad nav mācīti, kā gūt pasīvos ienākumus.

Manā skolā ievadkurss Pasīvie ienākumi bija vēl viens nekad nepiedāvāts mācību priekšmets. Toreiz man bija jāapgūst galdnieka un metālapstrādātāja darbs (ievēro — abos gadījumos ir runa par "darbu") un jāizgatavo mātei nevainojams svečturis. Tā kā mēs skolā nemācījāmies par pasīvo ienākumu struktūrām, mēs tās apguvām kaut kur citur, vai ne? Diezin vai. Rezultātā daudzi no mums par tiem tikpat kā neko nezina un tāpēc daudz ar tiem nenodarbojas.

Un vēl — tā kā mēs nekad neko neuzzinājām vai arī mūs nemācīja par pasīvajiem ienākumiem un ieguldīšanu, mēs nekad neesam šiem jautājumiem pievērsuši uzmanību. Mēs galvenokārt esam balstījuši profesijas un biznesa izvēli uz ienākumu gūšanu no pamatdarbības. Ja tu jau kopš bērnības būtu sapratis, ka galvenais finansiālais mērķis ir radīt pasīvos ienākumus, vai tu būtu pārskatījis savu izvēlēto profesiju?

Vienmēr iesaku cilvēkiem izvēlēties vai mainīt biznesu vai profesiju, lai atrastu virzienu, kur pasīvo ienākumu plūsmu radīšana ir dabisks un salīdzinoši viegls darbs. Tas ir īpaši svarīgi mūsdienās, jo daudzi strādā pakalpojumu sfērā, kur viņiem pašiem personīgi jāiesaistās naudas pelnīšanā. Nav aplami darboties pakalpojumu sfērā, bet tu vari iekrist "mūžīgā darba" lamatās, ja vien salīdzinoši drīz "neuzkāp mugurā ieguldījumu zirdziņam".

Izvēlēdamies biznesa iespējas, kas nekavējoties vai galu galā rada pasīvos ienākumus, tu iegūsi labāko no abām pasaulēm — ienākumus no pamatdarbības pašlaik un vēlāk arī pasīvos ienākumus. Palūkojies pāris rindkopas atpakaļ, lai atkārtotu dažas no mūsu aplūkotajām pasīvā biznesa ienākumu iespējām.

Diemžēl gandrīz visiem ir finanšu plāns, kas vērsts uz ienākumu gūšanu no pamatdarbības un pret pasīvo ienākumu pelnīšanu. Šī attieksme krasi mainās pēc tam, kad cilvēks apmeklējis Miljonāra prāta intensīvo semināru, kur, izmantojot uz pieredzi pamatotas metodes, mēs mainām semināra dalībnieka finanšu plānu, lai lielu pasīvo ienākumu pelnīšana kļūtu par parastu un dabisku parādību.

Bagātniekiem raksturīga domāšana par tālāko nākotni. Viņi līdzsvaro savus tēriņus izpriecām šodien ar ieguldījumiem brīvībai rītdien. Nabadzīgajiem raksturīga domāšana par tuvāko nākotni. Viņi savu dzīvi vada, pamatojoties uz tūlītēju atalgojumu. Nabadzīgie izmanto šādu aizbildinājumu: "Kā gan lai domāju par rītdienu, ja tik tikko spēju izdzīvot šodien?" Problēma ir tāda, ka rītdiena taču kļūst par šodienu; ja nebūsi atrisinājis šodienas problēmu, to pašu tu sacīsi atkal rīt.

Lai palielinātu turību, tev vai nu jāpelna vairāk, vai arī jāiztiek ar mazāku daudzumu. Es neredzu, ka tev kāds liktu pie deniņiem ieroci un noteiktu, kādā mājā tev jādzīvo, pie kādas mašīnas stūres jāsēžas, kādas drēbes jāvalkā vai kas jāēd. Tev pašam ir tiesības izvēlēties. Tas ir prioritāšu jautājums. Nabadzīgie izvēlas tagad, bagātie izvēlas līdzsvaru. Es domāju par savas sievas radiem.

Divdesmit piecus gadus manas sievas vecākiem piederēja universālveikaliņš — zemākā līmeņa sīkpreču tirgotava. Lielākoties viņi guva ienākumus, pārdodot cigaretes, konfektes, saldējumu, košļājamo gumiju un gāzēto ūdeni. Viņi pat netirgoja loterijas biļetes. Vidējā preces cena bija mazāk nekā viens dolārs. īsāk sakot, viņi darbojās "centa" biznesā. Tomēr viņi sakrāja lielāko daļu šo centu. Viņi tos neiztērēja pārtikai, drēbēm, viņi nebrauca ar pēdējā modeļa auto. Viņi dzīvoja ērti, bet pieticīgi un galu galā spēja nomaksāt hipotēku un pat iegādājās pusi no laukuma, kur atradās veikals. Piecdesmit deviņu gadu vecumā, sakrājis un ieguldījis "centus", mans sievastēvs varēja aiziet pensijā.

Man ir nepatīkami tev to sacīt, bet priekšmetu iegādāšanās ar mērķi gūt tūlītēju atalgojumu lielākoties ir tikai veltīgs mēģinājums kompensēt neapmierinātību ar dzīvi. Visbiežāk tev nepiederošas naudas "iztērēšana" izriet no esošajām "iztērēšanas" emocijām. Šis sindroms ir vispārpazīstams kā "mazumtirdzniecības terapija".

Pārtērēšanai un vajadzībai gūt tūlītēju atalgojumu maz kopīga ar īstenībā iegādāto priekšmetu, un tās ir cieši saistītas ar piepildījuma trūkumu tavā dzīvē. Protams, ja pārtērēšana neizriet no tavām mirkļa emocijām, tās cēlonis meklējams tavā finanšu plānā.

Natālija, kāda mūsu klausītāja, stāstīja: viņas vecāki bijuši pēdējie sīkstuļi! Viņi visur izmantoja talonus. Mātei bija ar taloniem piepildīta kaste, un visi tie bija sašķiroti atbilstīgi kategorijām. Tēvam piederēja piecpadsmit gadu veca rūsējoša automašīna, un Natālija mulsa, ja kāds viņu tajā redzēja, it īpaši, kad māte brauca pēc meitenes uz skolu. Vienmēr, iekāpdama mašīnā, Natālija lūdza Dievu, lai neviens viņu nepamanītu. Ikgadējās brīvdienās ģimene nekad neapmetās motelī vai viesnīcā, viņi pat nelidoja ar lidmašīnu, bet vienpadsmit dienu brauca cauri valstij, visu ceļu apmezdamies kempingos!

Viss bija "pārāk dārgs". Tas, kā viņi rīkojās, vedināja Natāliju domāt, ka vecāki ir izputējuši. Bet viņas tēvs pelnīja 75 000 dolāru gadā, ko Natālija tajā laikā uzskatīja par lielu naudu. Natālija jutās apmulsusi.

Tā kā Natālija ienīda šos skopulīgos paradumus, viņa kļuva par pretstatu. Viņa vēlējās, lai viss būtu augstākā labuma un dārgs. Kad viņa sāka dzīvot viena pati un pati arī pelnīt naudu, viņa pat nepaspēja aptvert, kā tas notika, bet vienā acumirklī viņa bija iztērējusi visu savu naudu un pat vēl vairāk!

Natālijai bija gan kredītkartes, gan dalības kartes. Viņa pārtērējās tik ļoti, ka nespēja vairs apmaksāt minimālās summas! Tad viņa apmeklēja Miljonāra prāta intensīvo semināru, un, kā pati apgalvo, tas izglāba viņas dzīvi.

Miljonāra prāta intensīvajā seminārā, kad tiek noteikts "finanšu plāns", visa Natālijas pasaule mainījās. Viņa aptvēra, kāpēc iztērējusi visu savu naudu. Tas bija aizvainojums, ko Natālija izjuta pret vecākiem par lēto dzīvesveidu. Iemesls bija arī vēlme pierādīt pasaulei, ka viņa nav lēta. Tā kā kursu apmeklējums mainījis Natālijas plānu, viņa apgalvo, ka vairs neizjūt pamudinājumu tērēt naudu stulbā veidā.

Natālija stāstīja, ka nesen staigājusi pa tirdzniecības centru un pamanījusi kādā no viņas iecienīto veikalu skatlogiem karājamies lielisku gaiši brūnu zamšādas un kažokādas mēteli. Viņas prāts nekavējoties teicis: "Tas mētelis tev lieliski piestāvētu, īpaši tavu blondo matu dēļ. Tev tas vajadzīgs: tev nav patiesi jauka, eleganta ziemas mēteļa." Tā nu viņa devās iekšā veikalā un, pielaikojot mēteli, pamanīja cenas zīmi — "$ 400". Viņa nekad iepriekš nebija iztērējusi tik daudz naudas par mēteli. Prāts sacīja: "Nu un tad? Mētelis tev lieliski piestāv! Ņem to! Par naudas lietām domāsi vēlāk!"

Tieši tajā brīdī, kā pati apgalvo, Natālija atklājusi, cik pilnīgs ir Miljonāra prāta intensīvais seminārs. Tiklīdz prāts bija ieteicis iegādāties mēteli, sāka "darboties" viņas jaunā un atbalstošākā prāta "mape", kas sacīja: "Tu labāk noguldi tos četrus simtus dolāru savā FBK! Kam tev vajadzīgs šis mētelis? Tev jau ir ziemas mētelis, kas pagaidām vēl ir gluži labs."

Pēc šīs domas Natālija atlika mēteļa iegādi uz nākamo dienu, nevis pirka uzreiz, kā parasti bija darījusi. Viņa neatgriezās, lai nopirktu šo mēteli.

Natālija aptvēra — viņas garīgās "materiālā atalgojuma" lietas tikušas nomainītas ar "finansiālās brīvības" lietām. Viņa vairs nebija ieprogrammēta tērēt. Viņa tagad apzinās — pareizi ir paņemt vislabāko no tā, ko vecāki viņai ieprogrammējuši, un krāt naudu, bet tajā pašā laikā no "spēļu konta" dāvāt sev patīkamas lietas.

Pēc tam Natālija aizsūtīja savus vecākus uz kursiem, lai arī viņi kļūtu līdzsvarotāki. Viņa ar saviļņojumu stāsta, ka vecāki tagad apmetas moteļos (pagaidām vēl ne viesnīcās), nopirkusi jaunu automašīnu un apguvuši, kā likt naudai strādāt viņu labā, viņi aizgājuši pensijā, būdami miljonāri. Natālija tagad saprot, ka viņai nav jābūt tik "lētai" kā viņas vecākiem, lai kļūtu par miljonāri. Tomēr viņa arī zina — ja tērēs naudu tik neapzināti kā agrāk, nekad nekļūs finansiāli brīva. Natālija sacīja: "Ir pārsteidzoša sajūta, ka pati kontrolēju savas finanses un prātu."

Atkārtoju — galvenais, lai tava nauda strādātu tavā labā tikpat cītīgi, kā tu strādā, to pelnīdams, un tas nozīmē — tava dzīves misija ir krāt un ieguldīt, nevis visu naudu iztērēt. Tas ir gandrīz dīvaini: bagātniekiem ir daudz naudas, un viņi tērē maz, kamēr nabadzīgajiem ir maz naudas, bet viņi tērē daudz.

Ilgtermiņa aspekts pret īstermiņa aspektu: nabadzīgie strādā, lai nopelnītu naudu, ar ko dzīvot šodien; bagātie strādā, lai nopelnītu naudu, ko maksāt par ieguldījumiem, kas maksās par viņu nākotni.

Bagātie iegādājas īpašumus, lietas, kam, iespējams, pieaugs vērtība. Nabadzīgie iegādājas "izdevumus", lietas, kam noteikti samazināsies vērtība. Bagātie "krāj" zemi. Nabadzīgie krāj rēķinus.

Teikšu tev to pašu, ko saku saviem bērniem: "Iegādājies nekustamo īpašumu." Vislabākais, ja vari iegādāties īpašumu, kas var' radīt pozitīvu naudas plūsmu, tomēr, saskaņā ar manu izpratni, labāk, lai tev ir vismaz kāds nekustamais īpašums, nekā nav nekāda nekustamā īpašuma. Protams, nekustamajam īpašumam ir raksturīga vērtības augšupeja un lejupslīde, tomēr galu galā vai nu pēc pieciem, vai desmit, divdesmit, trīsdesmit gadiem tas būs daudz vairāk vērts nekā ir šodien, un tev varbūt būs vajadzīgs tikai šis nekustamais īpašums, lai kļūtu bagāts. Iegādājies, ko vari tagad atļauties. Ja tev vajadzīgs lielāks kapitāls, vari sadarboties ar cilvēkiem, kam uzticies un ko labi pazīsti. Vienīgais, kā tev var rasties sarežģījumi ar nekustamo īpašumu, ja pārsniedz savas iespējas vai ja tev īpašums jāpārdod, kad tirgū ir pazeminātas cenas. Ja ņemsi vērā manu iepriekš izteikto padomu un kārtīgi pārvaldīsi savas finanses, maz ticams vai pat pilnīgi neiespējams, ka ar tevi kaut kas tāds atgadīsies. Kā teikts parunā: "Negaidi, lai iegādātos nekustamo īpašumu, bet iegādājies to un gaidi."

Tā kā minēju piemēru par savas sievas radiem, tad būs tikai godīgi, ja minēšu piemēru par paša vecākiem. Mani vecāki nebija nabadzīgi, tomēr viņi tik tikko sasniedza vidusšķiras līmeni. Mans tēvs strādāja ārkārtīgi smagi, un manai mātei nebija laba veselība, tāpēc viņa mājās aprūpēja mūs — bērnus. Mans tēvs bija namdaris un saprata, ka visi darbuzņēmēji, kas viņu nodarbina, celtniecībai izmanto zemi, ko bija iegādājušies pirms daudziem gadiem. Viņš arī aptvēra, ka visi Šie cilvēki ir diezgan bagāti. Mani vecāki arī krāja naudiņu, un galu galā viņiem tās bija pietiekami, lai iegādātos 1,2 hektārus lielu zemes gabalu aptuveni 30 kilometru no pilsētas, kur viņi dzīvoja. Tas viņiem maksāja 60 000 dolāru. Pēc desmit gadiem projektēšanas organizācija izlēma uz šī zemes gabala celt tirdzniecības centru. Mani vecāki pārdeva zemes gabalu par 600 000 dolāriem. Atskaitot sākotnējos ieguldījumus, vidējā peļņa no šiem ieguldījumiem ir 54 000 dolāru gadā, kamēr mans tēvs darbā nopelnīja tikai apmēram no 15 000 līdz 20 000 dolāru gadā. Protams, viņi tagad jau ir pensijā un dzīvo diezgan ērti, tomēr es garantēju, ka bez šā īpašuma iegādes un pārdošanas viņi tik tikko būtu iztikuši. Paldies Dievam, mans tēvs aptvēra ieguldījumu spēku, īpaši ieguldījumu nekustamajos īpašumos vērtību. Tagad tu zini, kāpēc es "krāju" zemi. Kamēr nabadzīgie redz naudaszīmi, kas nekavējoties iemaināma pret kaut ko vēlamu, bagātie katru naudaszīmi redz kā "sēklu", ko var iedēstīt, lai nopelnītu vēl simts dolāru, kurus pēc tam atkal var iedēstīt, lai nopelnītu vēl tūkstoš dolāru. Padomā par to! Katrs dolārs, ko šodien iztērē, tev patiesībā rīt jau varētu nest simt dolāru. Personiski es katru savu dolāru uzskatu par ieguldījumu "karavīriem", un viņu misija ir "brīvība". Lieli teikt, ka esmu uzmanīgs ar saviem "brīvības cīnītājiem" un nemaz tik ātri vai viegli necenšos no viņiem atbrīvoties.

TURĪBAS PRINCIPS:

Bagātie katru dolāru redz kā "sēklu", ko var iedēstīt, lai nopelnītu vēl simt dolāru, kurus pēc tam var atkal iedēstīt, lai nopelnītu vēl tūkstoš dolāru.

Izveicība slēpjas izglītībā. Apgūsti investīciju pasauli. Iepazīsties ar tādu dažādu ieguldījumu līdzekļu un finanšu instrumentu daudzveidību kā nekustamie īpašumi, hipotēkas, akcijas un naudas līdzekļi, obligācijas, valūtas maiņa — visu diapazonu. Pēc tam izvēlies vienu galveno jomu, kurā kļūsi lietpratējs. Sāc ieguldīt šajā jomā, bet vēlāk ieguldi vairākās dažādās jomās.

Varam secināt: nabadzīgie cītīgi strādā un iztērē visu naudu, tāpēc viņi ir nolemti mūžīgam darbam. Bagātie cītīgi strādā, krāj un pēc tam iegulda naudu, lai viņiem vairs nekad nebūtu jāstrādā.

PAZIŅOJUMS. Pieliec roku pie sirds un saki...

"Mana nauda strādā manā labā un dod man aizvien vairāk naudas."

Pieskaries galvai un saki...

"Man ir miljonāra prāts."

MILJONĀRA PRĀTA DARBĪBAS

Izglītojies. Piedalies semināros par ieguldīšanu. Katru mēnesi izlasi vismaz vienu grāmatu par ieguldīšanu. Lasi tādus žurnālus kā Money, Forbes, Barron's un Wall Street Journal. Neiesaku tev ievērot tur izteiktos padomus, bet gan iepazīties ar šajos preses izdevumos atspoguļotajām finansiālās izvēles iespējām. Pēc tam izvēlies jomu, kura vēlētos kļūt lietpratējs, un sāc ieguldīt šajā jomā.

Pārorientējies no "aktīviem" ienākumiem uz "pasīviem" ienākumiem. Uzraksti vismaz trīs īpašas stratēģijas, ar kuru palīdzību tu varētu rast ienākumus vai nu bez darba, vai gūstot šos ienākumus ieguldījumu vai uzņēmējdarbības jomā. Uzsāc izpēti un pēc tam rīkojies saskaņā ar šīm stratēģijām. Negaidi, lai iegādātos nekustamo īpašumu, — iegādājies to un gaidi.

SEŠPADSMITĀ TURĪBAS MAPE

Bagātie darbojas par spīti bailēm.

Nabadzīgie ļauj bailēm viņus apturēt.

Mēs jau aplūkojām Izpausmes procesu. Atkārtosim formulu: domas rada jūtas, jūtas rada darbību, darbība rada sekas.

Miljoniem cilvēku "domā" par to, kā kļūt bagātiem, un tūkstošiem cilvēku izsaka apgalvojumus, vizualizē un pārdomā, kā kļūt bagātiem. Es pārdomāju gandrīz katru dienu. Tomēr nekad neesmu vienkārši sēdējis pārdomādams vai vizualizēdams un sagaidījis, ka man klēpī iekrīt naudas maiss. Domāju — vienkārši esmu viens no tiem neveiksminiekiem, kam faktiski kaut kas jādara, lai gūtu panākumus.

Apgalvojumi, pārdomas un vizualizācija — visi ir brīnišķīgi instrumenti, bet, ciktāl man zināms, neviens no tiem atsevišķi nenesīs tev reālu naudu reālā pasaulē. Reālā pasaulē tev reāli "jārīkojas", lai gūtus panākumus. Kāpēc darbība ir tik būtiska?

Atgriezīsimies pie Izpausmes procesa. Palūkojies uz domām un jūtam. Vai tās ir iekšējās pasaules vai ārpasaules daļa? Iekšējās pasaules. Tagad palūkojies uz sekām. Vai tās ir iekšējās pasaules vai ārpasaules daļa? Ārpasaules. Tas nozīmē, ka darbība ir "tilts" starp iekšējo pasauli un ārpasauli.

TURĪBAS PRINCIPS:

Darbība ir "tilts" starp iekšējo pasauli un ārpasauli.

Tātad, ja darbība ir tik svarīga, kas mūs kavē rīkoties, ja zinām, ka tas jādara?

Bailes!

Bailes, šaubas un uztraukums ir lielāko šķēršļu vidū ne tikai panākumu gūšanai, bet arī laimes sasniegšanai. Tādējādi viena no lielākajām atšķirībām starp bagātajiem un nabadzīgajiem ir gatavība rīkoties par spīti bailēm. Nabadzīgie ļauj bailēm apturēt viņus.

Sūzana Džefersa sarakstījusi par to lielisku grāmatu “Baidies un tomēr rīkojies.” Vislielākā kļūda, ko pieļauj vairākums cilvēku, ir nogaidīšana, kamēr mazinās vai izzūd bailes, pirms viņi ir gatavi darboties. Šādi cilvēki parasti gaida mūžīgi.

Viena no mūsu vispopulārākajām programmām ir Izglītotu cīnītāju apmācības nometne. Šajā programmā mēs mācām, ka īsts cīnītājs spēj "savaldīt baiļu kobru". Nav teikts, ka kobra jānogalina. Nav teikts, ka no kobras jāatbrīvojas, un, protams, nav teikts, ka no kobras būtu jābēg. Ir teikts, ka kobra "jāsavalda".

TURĪBAS PRINCIPS:

īsts cīnītājs spēj "savaldīt baiļu kobru".

Ir jāaptver, ka nav nepieciešams mēģināt atbrīvoties no bailēm, lai gūtu panākumus. Bagāti un panākumus gūstoši cilvēki baidās, šaubās un uztraucas. Viņi vienkārši neļauj šīm jūtām sevi apturēt. Neveiksminieki baidās, šaubās un uztraucas, un tad ļauj šīm jūtām sevi apturēt.

TURĪBAS PRINCIPS:

Nav nepieciešams mēģināt atbrīvoties no bailēm, lai gūtu panākumus.

Tā ka pār mums valda paradumi, mums nepieciešams rīkoties par spīti bailēm, šaubām, uztraukumam, nenoteiktībai, grūtībām, diskomfortam un pat rīkoties, kad neesam noskaņoti rīcībai.

Atceros, kā reiz pasniedzu vakara seminārā Sietlā, un, tuvojoties seminārā nobeigumam, paziņoju auditorijai par gaidāmo trīs dienu Miljonāra prāta intensīvo semināru, kas notiks Vankūverā. Kāds cilvēks piecēlās un teica: "Harv, vismaz ducis manu ģimenes locekļu un draugu apmeklējuši tos kursus, un rezultāti ir fenomenāli. Ikviens no viņiem ir desmit reižu laimīgāks nekā iepriekš, un viņi visi ir ceļā uz finansiāliem panākumiem. Viņi visi apgalvo, ka šie kursi mainījuši viņu dzīvi, un, ja tu noturēsi semināru Sietlā, es arī to katrā ziņā apmeklēšu."

Pateicos viņam par šādu atsauksmi un vaicāju, vai viņš vēlētos saņemt mācību. Viņš piekrita, un es bildu: "Man tev sakāmi tikai četri vārdi." Viņš optimistiski iejautājās: "Un kādi tie būtu?" Uz to es īsi atbildēju: "Tu esi pagalam izputējis!"

Tad vaicāju šim cilvēkam, kā viņam klājas finansiālā ziņā. Viņš kautrīgi atteica: "Ne pārāk labi." Protams, es atbildēju: "Nopietni?" Pēc tam sāku skaļi un aizrautīgi runāt, stāvēdams auditorijas priekšā: "Ja tu ļausi, lai trīs dienu izbraukums vai trīs dienu lidojums, vai trīs dienu pārgājiens attur tevi darīt to, ko tev vajag un ko tu vēlies darīt, kas gan vēl spēj tevi apturēt? Es tev sniegšu vienkāršu atbildi: vissl Viss tevi apturēs. Nevis izaicinājuma lieluma dēļ, bet tava lieluma dēļ!"

"Ļoti vienkārši," es turpināju. "Vai nu tu būsi cilvēks, ko apturēs, vai arī cilvēks, ko neapturēs. Tā ir tava izvēle. Ja tu vēlies radīt turību vai gūt jebkādus citus panākumus, tev jākļūst par cīnītāju. Tev jābūt gatavam darīt visu nepieciešamo. Tev "jāmāca" sevi, lai tevi nekas nespētu apturēt.

Kļūt bagātam ne vienmēr ir ērti. Kļūt bagātam ne vienmēr ir viegli. Īstenībā kļūt bagātam var būt sasodīti grūti. Nu un tad? Viens no izglītotu cīnītāju principiem nosaka: "Ja esi gatavs darīt tikai to, kas ir viegli, tevi gaida grūta dzīve. Bet, ja esi gatavs darīt to, kas ir grūti, tevi gaida viegla dzīve." Bagātu cilvēku darbības pamatā nav vieglums un ērtības; Šis dzīvesveids ir pataupīts nabadzīgiem un vairumam vidusšķiras cilvēku."

TURĪBAS PRINCIPS:

Ja esi gatavs darīt tikai to, kas ir viegli, tevi gaida grūta dzīve. Bet, ja esi gatavs darīt to, kas ir grūti, tevi gaida viegla dzīve.

Tirāde bija beigusies. Pūlis klusēja.

Vēlāk cilvēks, kas uzsāka visu šo sarunu, pienāca pie manis un sirsnīgi pateicās par to, ka "esot atvēris viņam acis". Protams, viņš pierakstījās uz kursiem (kaut gan tie bija paredzēti Vankūverā), bet visdīvainākais bija dzirdēt viņu runājam pa tālruni, kad jau gāju prom, kvēli paužot kādam no viņa draugiem tieši to pašu mācību, ko biju sniedzis viņam pašam. Domāju — tā iedarbojās, jo nākamajā dienā viņš pierakstīja vēl trīs cilvēkus. Visi šie cilvēki bija no Austrumu krasta... un viņi visi devās uz Vankūveru!

Tagad, kad esam pievērsušies ērtībām, ko lai saka par diskomfortu? Kāpēc ir tik svarīgi rīkoties par spīti diskomfortam? Jo tu pašlaik esi tur, kur ir "ērti". Ja vēlies pāriet uz jaunu dzīves līmeni, tev jāizlauzās cauri savai komforta zonai un jādara tas, kas nav ērti.

Pieņemsim, ka tu pašlaik vadi 5. līmeņa dzīvi, bet tu vēlies pārcelties uz 10. līmeni. 5. līmenis un visi zemākie līmeņi atrodas tavā komforta zonā, bet 6. līmenis un visi augstākie līmeņi atrodas ārpus tavas "lādītes" — tavā "diskomforta" zonā. Tas nozīmē — lai no 5. līmeņa tu paceltos 10. līmeņa dzīvē, tev būs jāiziet cauri savai diskomforta zonai.

Nabadzīgie un vairums vidusšķiras cilvēku nav gatavi sajust diskomfortu. Atceries — justies ērti ir viņu dzīves vissvarīgākā prioritāte. Tomēr ļauj atklāt noslēpumu, ko zina tikai bagātie un lielus panākumus gūstošie: justies ērti ir pārāk augstu novērtēta situācija. Ērtības var likt tev justies silti, kā "kūniņā" un droši, bet tās neļauj tev augt. Lai augtu kā personība, tev jāpaplašina sava komforta zona. Tu vari augt, vienīgi atrazdamies ārpus savas komforta zonas.

Ļauj man tev uzdot jautājumu. Vai, pirmo reizi kaut ko izmēģinot, tu izjuti komfortu vai diskomfortu? Parasti cilvēki izjūt diskomfortu. Kas notika pēc tam? Jo vairāk tu mēģināji, jo ērtāk juties, vai ne? Tā tas notiek. Viss iesākumā rada diskomfortu, bet, ja tu turpināsi darīt, tu galu galā iziesi cauri diskomforta zonai un gūsi panākumus. Tad tev būs jauna, paplašināta komforta zona, kas nozīmēs, ka tev jākļūst par "lielāku" personību.

Uzsveru — tu vari augt, vienīgi izjūtot diskomfortu. No šā brīža, kad vien izjūti diskomfortu, uzsit sev pa plecu un saki: "Es laikam augu," — un turpini virzīties uz priekšu, nevis atkāpies atpakaļ savā vecajā komforta zonā.

TURĪBAS PRINCIPS:

Tu vari augt, vienīgi izjūtot diskomfortu.

Ja vēlies būt bagāts un gūt panākumus, labāk sāc izjust komfortu, kad tevi nomāc diskomforts. Apzināti dodies savā diskomforta zonā un dari to, kas tevi biedē. Es vēlos, lai tu visu savu turpmāko dzīvi atcerētos vienādojumu: KZ = TZ.

Tas nozīmē, ka tava "komforta zona" ir vienlīdzīga ar tavu "turības zonu".

Paplašinādams savu komforta zonu, tu paplašināsi savas ienākumu un turības zonas lielumu. Jo ērtāk tev jājūtas, jo mazāk risku tu būsi gatavs uzņemties, mazāk iespēju tu izmantosi, mazāk cilvēku satiksi un izmēģināsi mazāk jaunu stratēģiju. Vai spēj izsekot manām domām? Jo vairāk komforts kļūs par tavu prioritāti, jo vairāk tevi savā varā pārņems bailes.

Turpretī, ja būsi gatavs p-a-s-t-a-i-p-ī-t-i-e-s, tad paplašināsi savu iespēju zonu, un tas ļaus tev piesaistīt un noturēt vairāk ienākumu un turības. Vēlreiz — ja tev būs milzīgs "trauks" (komforta zona), Visums steigsies to aizpildīt. Bagātiem un veiksmīgiem cilvēkiem ir liela komforta zona, un viņi to nepārtraukti paplašina, lai spētu gūt un noturēt vairāk turības.

Neviens vēl nav nomiris no diskomforta, bet dzīve komforta vārdā iznīcinājusi vairāk ideju, iespēju, darbību un izaugsmes nekā jebkas cits kopā. Komforts iznīcina! Ja tavas dzīves mērķis ir komforts, garantēju divas lietas. Pirmkārt, tu nekad nekļūsi bagāts. Otrkārt, tu nekad nebūsi laimīgs. Laime nav kūtra dzīve, kad tu vienmēr vēlies uzzināt, kas gan būtu noticis.

Laime ir izaugsmes un dzīvošanas atbilstīgi pilnam potenciālam dabiskā stāvokļa sekas.

Izmēģini šo: nākamajā reizē, kad jutīsi diskomfortu, nenoteiktību vai bailes, tiecies uz priekšu, nevis saraujies un atkāpies drošībā. Pamani un piedzīvo diskomforta izjūtas, atzīstot, ka tās ir tikai izjūtas un ka tās nespēj tevi apstādināt. Ja neatlaidīgi turpināsi virzīties uz priekšu par spīti diskomfortam, tu galu galā sasniegsi savu mērķi.

Nav svarīgi, vai diskomforta izjūtas jebkad mazinās. Patiesībā, kad tās mazinās, uztver to kā zīmi palielināt savu mērķi, jo brīdī, kad sajūties ērti, tu pārstāj augt. Vēlreiz — lai izaugtu līdz pilnam potenciālam, tev vienmēr jādzīvo uz savas "lādītes robežas".

Tā kā pār mums valda ieradumi, mums jāpraktizē. Es mudinu tevi rīkoties par spīti bailēm, grūtībām, diskomfortam un pat rīkoties tad, kad neesi noskaņots to darīt.

Tā rīkojoties, tu drīz vien sasniegsi augstāku dzīves līmeni. Vienlaicīgi pārbaudi arī savu bankas kontu, jo — garantēju —arī tas augs strauji.

Šajā sakarā dažos vakara semināros vaicāju auditorijai: "Cik daudzi no jums ir gatavi rīkoties par spīti bailēm un diskomfortam?" Parasti ikviens paceļ roku (varbūt tāpēc, ka viņi ir nāvīgi nobijušies, ka es kādu no viņiem "izvēlēšos"). Tad saku: "Runas ir tukša lieta! Paskatīsimies, vai jūs to domājat nopietni." Pēc tam izvelku koka bultu ar tērauda uzgali un paskaidroju, ka, praktizējot šajā disciplīnā, iespējams salauzt bultu pret rīkli. Tad parādu, kā tērauda uzgalis ieiet rīkles mīkstajos audos, kamēr cits cilvēks tur bultas otru galu pret izstieptu plaukstu. Idejas būtība: iet taisni pret bultu un salauzt to, izmantojot tikai rīkli, pirms tā izurbjas cauri kaklam.

Šajā brīdī vairākums cilvēku ir šokēti! Dažreiz izvēlos vienu brīvprātīgo šā vingrinājuma veikšanai, dažreiz izdalu bultas visiem. Esmu strādājis ar auditorijām, kur vairāk nekā tūkstotis cilvēku salauž bultas!

Vai iespējams veikt šo varoņdarbu? Jā! Vai tas ir drausmīgi? Protams! Vai tas ir diskomforts? Neapšaubāmi! Tomēr atkal — idejas būtība: bailes un diskomforts nespēj tevi apturēt. Idejas būtība — praktizēt, mācīties darīt visu nepieciešamo un rīkoties par spīti visam, kas varētu stāties ceļā.

Vai lielākā daļa cilvēku salauž bultu? Jā, ikviens, kas dodas tai pretī ar pilnīgu apņēmību, salauž to. Tomēr tie, kas iet lēnām, tikai ar daļēju apņēmību vai vispār bez apņēmības, nesalauž.

Pēc bultas salaušanas vingrinājuma vaicāju cilvēkiem: "Cik daudzi no jums atklāja, ka bultu vieglāk salauzt fiziski, nekā to nospriedis prāts?" Visi piekrīt, ka īstenībā tas bijis daudz vieglāk nekā domāts. Kāpēc tas ir tā? Turpmāk sniegta viena no vissvarīgākajām mācībām, kādu tu jebkad apgūsi.

Tavs prāts ir vislieliskākais ziepju operu scenārists. Tas sacer satriecošus sižetus — tie parasti balstās uz drāmām un nelaimēm, kas nekad nav notikušas un varbūt arī nekad nenotiks. To vislabāk izteicis Marks Tvens: "Man dzīvē bijis tūkstošiem problēmu, no kurām lielākā daļa nekad patiesībā nenotika."

Viena no vissvarīgākajām lietām, ko tu jebkad vari izprast, — tu neesi tavs prāts. Tu esi daudz lielāks nekā tavs prāts. Tavs prāts ir tikai daļa no tevis, tāpat kā roka ir daļa no tevis.

Šis ir domas rosinošs jautājums: ja nu tev būtu roka tieši tāda pati kā tavs prāts? Tā būtu izkaisīta visapkārt, vienmēr tevi piekautu un nekad neapklustu. Ko tu darītu ar to? Vairākums cilvēku atbild apmēram šādi: "Nocirstu! " Bet tava roka ir spēcīgs instruments, tad kāpēc lai tu to nocirstu? īstā atbilde, protams, ir tava vēlme to kontrolēt, pārvaldīt un mācīt strādāt tavā labā, nevis pret tevi.

Vissvarīgākā prasme, kas tev jebkad var piederēt gan laimes, gan arī panākumu ziņā, ir tava prāta izglītošana un pārvaldīšana, un tieši to mēs darām šajā grāmatā un turpināsim darīt kopā ar tevi, ja apmeklēsi kādu no mūsu programmām klātienē.

TURĪBAS PRINCIPS:

Vissvarīgākā prasme, kas tev jebkad var piederēt gan laimes, gan arī panākumu ziņā, ir tava prāta izglītošana un pārvaldīšana.

Kā tu izglīto savu prātu? Tu sāc ar novērošanu. Ievēro, kā tavs prāts nepārtraukti rada domas, kas neatbalsta tavu turību un laimi. Atpazīdams šādas domas, tu vari sākt apzināti aizvietot šīs iespēju nesniedzošās domas ar iespēju sniedzošām. Kur tu atradīsi šos iespēju sniedzošos domāšanas veidus? Tieši te — grāmatā. Ikviens grāmatā iekļautais paziņojums ir iespēju un panākumus sniedzošs domāšanas veids.

Pieņem šos domāšanas, esamības un attieksmju veidus kā savējos. Tev nav jāgaida oficiāls uzaicinājums. Izlem jau tagad, ka tava dzīve uzlabosies, ja izvēlēsies domāt tā, kā esam aprakstījuši šajā grāmatā, nevis piekopsi pagātnē izmantotos pašiznīcinošos garīgos paradumus. Pieņem lēmumu — kopš šā brīža tavas domas vairs nevaldīs pār tevi, bet gan tu valdīsi pār savām domām. Turpmāk kuģa kapteinis vairs nebūs tavs prāts, bet gan tu pats, un tavs prāts strādās tavā labā.

Tu vari izvēlēties savas domas.

Tev piemīt dabiskas spējas jebkurā brīdī atteikties no jebkuras domas, kas tevi neatbalsta. Tu arī vari jebkurā brīdī sākt domāt iespēju sniedzošas domas, vienkārši izvēloties koncentrēties uz tām. Tev ir dots spēks kontrolēt pašam savu prātu.

Kā jau minēju iepriekš, kādā no maniem semināriem viens no maniem tuvākajiem draugiem un izcili labi pārdoto grāmatu autoriem Roberts Aliens pateica kaut ko diezgan dziļdomīgu: "Neviena doma nemīt tavā galvā, nemaksājot īri."

Tas nozīmē, ka tu maksāsi par negatīvām domām. Tu maksāsi ar naudu, enerģiju, laiku, veselību un savas laimes līmeni. Ja vēlies ātri pāriet uz jaunu dzīves līmeni, sāc iedalīt savas domas vienā no divām kategorijām — iespēju sniedzošās vai iespēju nesniedzošās. Novēro, kādas domas tev piemīt, un nosaki, vai tās atbalsta tavu laimi un panākumus vai neatbalsta. Pēc tam izvēlies lolot tikai iespēju sniedzošās domas, atsakoties koncentrēties uz iespēju nesniedzošajām. Kad rodas neatbalstoša doma, saki: "Atsaukt!" vai "Paldies, ka padalījies!" un aizvieto šo domu ar atbalstošāku domāšanu. Es šo procesu saucu par "energodomāšanu", un piemini manus vārdus — ja tu to pielietosi praksē, tava dzīve nekad nebūs tāda kā agrāk! To es tev apsolu!

Kāda tad ir atšķirība starp "energodomāšanu" un "pozitīvu" domāšanu? Atšķirība ir neliela, tomēr nozīmīga. Manuprāt, cilvēki izmanto pozitīvu domāšanu, lai izliktos, ka viss ir rožainās krāsās, kaut gan īstenībā paši tam netic. Ar "energodomāšanu" mēs saprotam, ka viss ir neitrāls, nekam nav jēgas, tikai tā, ko paši piešķiram, un ka mēs paši sacerēsim sižetu un kaut kam piešķirsim tā jēgu.

Tada ir atšķirība starp pozitīvu domāšanu un "energodomāšanu". Domājot pozitīvi, cilvēki tic, ka viņu domas ir patiesība. "Energodomāšana" atzīst, ka mūsu domas nav patiesība, tomēr, tā kā mums tāpat būs jāveido sižets, mēs varētu izveidot sižetu, kas mūs atbalsta. Mēs to nedarām tāpēc, ka mūsu jaunās domas ir "patiesība" neapšaubāmā nozīmē, bet tāpēc, ka tas mums ir vairāk noderīgas un liek justies daudz labāk nekā neatbalstošās domas.

Pirms beidzam šo sadaļu, man tevi jābrīdina — nemēģini, veikt bultas salaušanas vingrinājumu mājās. Šis vingrinājums jāveic īpašā veidā, pretējā gadījumā tu varētu savainot gan sevi, gan apkārtējos. Mūsu programmās mēs izmantojam aizsargājošu aprīkojumu. Ja tevi interesē šie "izlaušanās" tipa vingrinājumi, izlasi Izglītotu cīnītāju apmācības nometnes aprakstu mūsu tīmekļa vietnē. Šī programma sniegs tev visu, ar ko tu spēj tikt galā, un pat vēl vairāk!

PAZIŅOJUMI. Pieliec roku pie sirds un saki...

"Es rīkojos par spīti bailēm."

"Es rīkojos par spīti šaubām."

"Es rīkojos par spīti uztraukumam."

"Es rīkojos par spīti grūtībām."

"Es rīkojos par spīti diskomfortam." "Es rīkojos, kad neesmu noskaņots to darīt."

Pieskaries galvai un saki...

"Man ir miljonāra prāts."

MILJONĀRA PRĀTA DARBĪBAS

Uzraksti savus trīs vislielākos uztraukumus, bažas vai bailes sakarā ar finansēm un veselību. Izaicini tos! Katram no minētajiem uzraksti, ko tu darītu, ja situācija, no kuras tu baidies, patiesībā notiktu. Vai tu vēl aizvien spētu izdzīvot? Vai tu spētu atgūties? Ļoti iespējams, tu atbildēsi pozitīvi. Tagad pārtrauc uztraukties un sāc kļūt bagāts!

Izkļūsti no savas komforta zonas. Tīšām pieņem lēmumus, kas tev rada neērtības. Runā ar cilvēkiem, ar kuriem tu parasti nesarunātos, prasi, lai tev darbā paaugstina algu vai paaugstini cenu sava uzņēmuma produktiem, katru dienu piecelies vienu stundu agrāk, vakaros pastaigājies meža. Piedalies Izglītotu cīnītāju apmācībā. Tā mācīs tevi kļūt neapturamam! Izmanto "energodomāšanu". Novēro sevi un savu domu modeļus. Lolo tikai tās domas, kas atbalsta tavu laimi un panākumus. Izaicini sīko balstiņu, kas tev čukst: "Es nevaru!" vai "Es negribu!", vai "Es to nevēlos!". Neļauj šai bailēs un komfortā sakņotajai balsij iegūt tavu labāko daļu. Noslēdz pats ar sevi vienošanos — kad vien šī balss centīsies tevi atturēt darīt to, kas varētu atbalstīt tavus panākumus, tu to darīsi tik un tā, lai parādītu savam prātam, ka noteicējs esi tu, nevis prāts. Tu ne tikai krasi paaugstināsi savu pārliecību, bet galu galā šī balss kļūs aizvien klusāka, atzīstot, ka maz spēj tevi ietekmēt.

Endrjū Viltona stāsts par panākumiem Harv!

Mani sauc Endrjū Viltons, un man ir astoņpadsmit gadu. Es tikko esmu pabeidzis savu pirmo studiju gadu universitātē. Pirms diviem gadiem es apmeklēju Miljonāra prāta intensīvo semināru un kopš tā laika lietoju apgūtās metodes.

Šajā februārī patstāvīgo studiju nedējas laikā, kamēr mani draugi strādāja vai apmeklēja savas ģimenes, es, izmantodams ar minētajām metodēm sakrāto naudu, varēju pavadīt desmit dienas Spānijas dienvidu krastā. Kas tā bija par pieredzi!

Es nebūtu finansiāli brīvs doties, kurp vēlos, un darīt, ko vēlos, ja nebūtu īstenojis Miljonāra prāta intensīvā semināra laikā apgūtās stratēģijas.

Paldies, Harv!

SEPTIŅPADSMITĀ TURĪBAS MAPE

Bagātie nepārtraukti mācās un pilnveidojas.

Nabadzīgie domā, ka jau visu zina.

Savu klātienes semināru sākumā es iepazīstinu cilvēkus ar to, ko saucu par "trim visbīstamākajiem vārdiem". Šie vārdi ir "es to zinu". Tad kā tu zini, ka tu kaut ko zini? Vienkārši. Ja tu to izdzīvo, tad tu zini. Pretējā gadījumā tu esi par to dzirdējis, lasījis vai runājis, bet tu to nezini. Skarbi sakot — ja tu neesi patiesi bagāts un laimīgs, ļoti iespējams, tev vēl aizvien kaut kas jāapgūst par finansēm, panākumiem un dzīvi.

Kā jau skaidroju grāmatas sākumā, laikā, kad biju izputējis, man laimējās gūt padomu no drauga multimiljonāra, kas juta līdzi manam nožēlojamajam stāvoklim. Atceries, ko viņš sacīja man: "Harv, ja tev neklājas tā, kā tu vēlētos, tas nozīmē, ka ir kaut kas, ko tu nezini." Par laimi, es šo ieteikumu ņēmu vērā un no "visziņa" kļuvu par "mācekli". Kopš tā brīža viss mainījās.

Nabadzīgie bieži vien cenšas pierādīt, ka viņiem taisnība. Viņi uzliek masku, it kā visu būtu aprēķinājuši, bet tikai kāda neveiksme vai pagaidu "bojājums" Visumā licis viņiem izputēt vai nopūlēties.

Viena no manām iecienītākajām domām: "Tu vari būt pareizs vai bagāts, bet tev nevar piemist abas šīs iezīmes vienlaicīgi." Būt "pareizam" nozīmē saglabāt veco domāšanas un esamības veidu. Diemžēl šis veids tevi novedis tieši tur, kur tu pašlaik esi. Šī filozofija attiecas arī uz laimi, nosakot, ka "tu vari būt pareizs vai laimīgs".

TURĪBAS PRINCIPS:

Tu vari būt pareizs vai bagāts, bet tev nevar piemist abas šīs iezīmes vienlaicīgi.

Ir kāds teiciens, ko izmanto rakstnieks un orators Dzims Rons (Jim Robn) un kas šeit nevainojami iederas: "Ja turpināsi darīt, ko vienmēr esi darījis, tu turpināsi saņemt, ko vienmēr esi saņēmis." Tu jau zini "savu" veidu — tev vajadzīgs uzzināt dažus jaunus. Tāpēc es sarakstīju šo grāmatu. Mans mērķis ir sniegt tev dažas jaunas garīgas lietas, ko pievienot jau tev piederošajām. Jaunas lietas nozīmē jaunus domāšanas veidus, jaunas darbības un tādejādi — jaunus rezultātus.

Tādēļ ir svarīgi, lai tu turpinātu mācīties un pilnveidoties.

Fiziķi ir vienisprātis, ka nekas šajā pasaulē nav statisks. Viss dzīvais nepārtraukti mainās. Piemēram, jebkurš augs. Ja augs nepilnveidojas, tas mirst. Tāpat notiek ar cilvēkiem, kā arī visiem pārējiem dzīvajiem organismiem: ja tu nepilnveidojies, tu mirsti.

Viens no maniem iecienītākajiem izteicieniem ir rakstnieka un filozofa Ērika Hofera (Eric Hotter) teiktais: "Mācekļi mantos pasauli, kamēr skolotie būs brīnišķīgi apgādāti, lai dzīvotu pasaulē, kas vairs neeksistē." Šo pašu teikumu var pateikt arī citādi — ja tu nepārtraukti nemācīsies, tad atpaliksi.

Nabadzīgie apgalvo, ka nevar atļauties izglītoties, jo trūkst laika vai naudas. Turpretī bagātie atsaucas uz Bendžamina Franklina (Benjamin Franklin) teikto: "Ja tu uzskati izglītību par dārgu, izmēģini nezināšanu." Esmu pārliecināts — tu esi dzirdējis, ka "zināšanas ir spēks", bet spēks ir spēja rīkoties.

Kad vien es piedāvāju Miljonāra prāta intensīvo programmu, ir interesanti atklāt, ka parasti tieši visizputējušākie saka: "Man nav vajadzīgi šie kursi", "Man nav laika" vai "Man nav naudas". Tajā pašā laikā visi miljonāri un multimiljonāri reģistrējas un apgalvo: "Ja var apgūt kaut tikai vienu jaunu lietu vai veikt vienu uzlabojumu, tas ir tā vērts." Starp citu, ja tev nav laika darīt vēlamas vai vajadzīgas lietas, tu, visticamāk, esi mūsdienu vergs. Ja tev nav naudas, lai mācītos, kā gūt panākumus, tev tie varbūt ir nepieciešami vairāk nekā jebkuram citam. Man ļoti žēl, bet izteiciens "Man nav naudas" vienkārši neder. Kad tev būs nauda? Kāda atšķirība sagaidāma pēc gada, diviem vai pieciem gadiem? Vienkārša atbilde: nekāda! Un tajā brīdī tu atkal sacīsi tieši tos pašus vārdus.

Vienīgais veids, ko zinu, kā tu vari iegūt sev vēlamo naudu, ir mācīties, — kā prasmīgi spēlēt finanšu spēli. Tev jāapgūst prasmes un stratēģijas, lai palielinātu savus ienākumus, pārvaldītu finanses un efektīvi tās ieguldītu. Neprāta definīcija ir atkārtoti darīt vienu un to pašu un sagaidīt atšķirīgus rezultātus. Ja tas, ko tu jau darīji, derētu, tad tu jau būtu bagāts un laimīgs. Jebkas cits, ko tavs prāts iedomājas kā atbildi, nav nekas vairāk kā aizbildinājums vai attaisnojumi.

Man nepatīk tik atklāti tev to sacīt, tomēr uzskatu to par savu pienākumu. Es domāju — labs skolotājs vienmēr no tevis prasīs vairāk nekā tu pats. Citādi — kāpēc, pie velna, tev viņš vajadzīgs? Kā skolotājam mans mērķis ir mācīt tevi, iedvesmot, pamudināt, pierunāt un likt tev novērot visā tā krāšņumā to, kas tevi kavē. īsāk sakot, darīt visu nepieciešamo, lai pārietu nākamajā dzīves līmenī. Ja vajadzēs, es tevi "izārdīšu" un "salikšu" kopā atbilstīgā veidā. Darīšu visu, lai tu kļūtu desmit reižu laimīgāks un simt reižu bagātāks. Ja tu meklē Poliannu, tad es neesmu īstais cilvēks. Ja tu vēlies iet uz priekšu ātri un pastāvīgi, turpināsim.

Panākumi ir apgūstama prasme. Tu vari iemācīties, kā gūt panākumus jebkurā jomā. Ja vēlies būt izcils golfa spēlētājs, tu vari iemācīties, kā to darīt. Ja vēlies būt izcils pianists, tu vari iemācīties, kā to darīt. Ja vēlies būt patiesi laimīgs, tu vari iemācīties, kā to darīt. Ja vēlies būt bagāts, tu vari iemācīties, kā to darīt. Nav svarīgi, kur tu pašlaik esi. Nav svarīgi, no kurienes tu sāc. Svarīgi, ka esi gatavs mācīties.

Viens no maniem labi zināmajiem izteicieniem: "Ikviens meistars reiz bijis "katastrofa"". Lūk, piemērs. Pirms kāda laika manu semināru apmeklēja kāds slēpotājs — olimpisko spēļu dalībnieks. Kad izteicu minēto apgalvojumu, viņš piecēlās un lūdza atļauju padalīties savā pieredzē. Viņš bija nelokāms, un es nez kāpēc iedomājos, ka viņš man dedzīgi nepiekritīs. Notika pretējais — viņš visiem izstāstīja, ka bērnībā bijis vissliktākais slēpotājs starp visiem saviem draugiem. Zēni dažreiz neaicināja viņu doties kopīgi slēpot, jo viņš slēpoja pārāk lēni. Lai iekļautos draugu pulkā, viņš katru nedēļas nogali agri no rīta devās uz kalnu un mācījās slēpot. Drīz vien viņš ne tikai spēja slēpot kopā ar draugiem, bet pat apsteidza viņus. Tad puisis tika iekļauts slēpotāju klubā un mācījās pie izcila instruktora. Seminārā viņš pateica tieši šādus vārdus: "Es tagad varbūt esmu slēpošanas meistars, bet iesākumā es noteikti biju "katastrofa". Harvam ir absolūta taisnība. Ir iespējams iemācīties gūt panākumus jebkurā jomā. Es iemācījos, kā gūt panākumus slēpošanā, un mans nākamais mērķis ir iemācīties, kā gūt panākumus finanšu jomā!"

TURĪBAS PRINCIPS:

"Ikviens meistars reiz bijis "katastrofa"." T. Plarvs Ekers

Neviens nepiedzimst par finanšu ģēniju. Ikviens bagātnieks iemācījies, kā gūt panākumus finanšu spēlē, un ari tu to vari izdarīt. Atceries, tavs moto ir — ja viņi to spēj, es ari to varu!'

Bagātības iegūšana nav tik daudz saistīta ar finansiālas bagātības iegūšanu kā ar to, par ko tev jākļūst, — ar to domājot raksturu un prātu, lai kļūtu bagāts. Vēlos padalīties ar tevi noslēpumā, ko zina maz cilvēku: visātrākais veids, kā kļūt bagātam un palikt bagātam, ir rūpēties par savu attīstību! Būtībā tas nozīmē izaudzināt sevi par "sekmīgu" personību. Un atkal — tava ārpasaule ir vienīgi tavas iekšējās pasaules atspulgs. Tu esi sakne, tavi rezultāti ir augļi.

Man patīk šāda paruna: "Tev visur līdzi nāk tavs "es". Ja tu pilnveidosi sevi, nostiprinot raksturu un prātu, lai kļūtu par panākumus gūstošu personību, tu dabiski gūsi panākumus visā. Tu iegūsi pilnīgas izvēles spēku. Tu iegūsi iekšējo spēku un spēju izvēlēties jebkuru darbu, biznesu vai ieguldījumu jomu un zināsi, ka gūsi panākumus.

Tāda ir šīs grāmatas būtība. Ja tu esi 5. līmeņa personība, tad gūsti 5. līmeņa rezultātus. Bet, ja spēsi pilnveidoties par 10. līmeņa personību, tu gūsi 10. līmeņa rezultātus.

Tomēr ņem vērā brīdinājumu. Ja tu nepilnveidosi sevi iekšēji un kaut kādā veidā nopelnīsi daudz naudas, tad tā visdrīzāk būs veiksme, un, ļoti iespējams, tu to zaudēsi. Bet, ja tu kļūsi par panākumus gūstošu personību visos sīkumos, tu ne tikai nopelnīsi naudu, bet arī saglabāsi to, vairosi un — vissvarīgākais — būsi patiesi laimīgs.

Bagātie saprot — panākumu gūšanas secību — ESI, DARI, IEGŪSTI.

Nabadzīgie un vidusšķiras cilvēki uzskata, ka panākumu gūšanas secība ir IEGŪSTI, DARI, ESI. Nabadzīgie un vairākums vidusšķiras cilvēku uzskata: "Ja es iegūšu daudz naudas, tad varēšu darīt, ko vēlos, un būšu panākumus gūstošs."

Bagātie saprot: "Ja es kļūšu par panākumus gūstošu cilvēku, tad spēšu darīt visu nepieciešamo, lai iegūtu vēlamo, arī daudz naudas."

Minēšu vēl kaut ko, ko zina tikai bagātie: turības radīšanas mērķis nav galvenokārt iegūt daudz naudas, bet palīdzēt sev kļūt par iespējami vislabāko cilvēku. Faktiski tas ir visu mērķu mērķis — pilnveidoties kā personībai. Pasaulslavenajai dziedātājai un aktrisei Madonnai vaicāja, kāpēc viņa nepārtraukti katru gadu maina savu personību, mūziku un stilu. Viņa atteica, ka mūzika ir viņas pašizpausmes veids un ka sevis pārveidošana katru gadu spiež viņu kļūt par personību, kāda viņa vēlas būt.

īsāk sakot, panākumu būtība nav "kas", bet gan "kurš". Labā ziņa ir tāda, ka "kurš" tu vari pilnībā apgūt. Es to zinu.

Nebūt neesmu nevainojams vai pat tuvu tādam stāvoklim, bet, kad palūkojos, kas esmu šodien, pretstatā tam, kas biju pirms divdesmit gadiem, varu pamanīt tiešu savstarpēju saistību starp "mani un manu turību" (vai tās trūkumu) pagātnē un "mani un manu turību" tagad. Es apguvu savu veidu, kā gūt panākumus, un to pašu spēj izdarīt arī tu. Tāpēc es darbojos apmācības biznesā. Zinu no savas personiskās pieredzes, ka īstenībā jebkuru cilvēku var iemācīt gūt panākumus. Man iemācīja gūt panākumus, un tagad es spēju mācīt desmitiem tūkstošus citu cilvēku gūt panākumus. Šī apmācība darbojas!

Esmu atklājis — vēl viena pamatatšķirība starp bagātajiem, nabadzīgajiem un vidusšķiras cilvēkiem slēpjas apstāklī, ka bagātnieki ir lietpratēji savā jomā. Vidusšķiras cilvēki ir viduvējības savā jomā, bet nabadzīgie vāji pārzina savu jomu. Cik labi tu darbojies savā jomā? Cik labi tu strādā? Cik labi tev veicas uzņēmējdarbībā? Vai tu vēlies to zināt pilnīgi objektīvi? Palūkojies uz savu atalgojumu! Tas tev izteiks visu. Ļoti vienkārši: lai saņemtu vislabāko atalgojumu, tev jābūt vislabākajam.

TURĪBAS PRINCIPS:

Lai saņemtu vislabāko atalgojumu, tev jābūt vislabākajam.

Mēs katru dienu atpazīstam šo principu profesionālā sporta pasaulē. Parasti jebkurā sporta veidā visvairāk pelna vislabākie sportisti. Viņi arī pelna visvairāk naudas ar indosamentiern. Tas pats princips attiecas gan uz biznesa, gan finanšu pasauli. Tu izvēlies būt uzņēmuma īpašnieks, speciālists, izplatītājs tīkla tirdzniecībā vai saņem komisijas naudu tirdzniecībā vai samaksu par darba stundām, vai ieguldi nekustamajos īpašumos, akcijās vai kaut kur citur — viss ir vienlīdzīgs: jo labāk tu to veiksi, jo vairāk pelnīsi. Tas ir tikai vēl viens iemesls, kāpēc ārkārtīgi svarīgi nepārtraukti mācīties un pilnveidot prasmes jebkurā jomā.

Runājot par mācīšanos: bagātie ne tikai turpina mācīties — viņi katrā ziņā mācās no cilvēkiem, kas jau pabijuši tur, kurp šie bagātie vēlas doties. Viena no lietām, kas man personīgi radīja vislielāko atšķirību, bija tā, no kā es mācījos. Katrā ziņā vienmēr mācījos no attiecīgās jomas patiesiem meistariem — nevis no tiem, kas teicās būt lietpratēji, bet gan tiem, kam bija reālā pasaulē sasniegti rezultāti, lai pamatotu viņu apgalvojumus. Bagātie uzklausa padomus no cilvēkiem, kas ir bagātāki nekā viņi paši. Nabadzīgie uzklausa padomus no saviem draugiem, kas ir tikpat izputējuši kā viņi paši.

Nesen tikos ar ieguldījumu baņķieri, kas vēlējās slēgt ar mani darījumu. Viņš ierosināja, lai iesākumā noguldu pie viņa vairākus simtus tūkstošus dolāru. Pēc tam viņš lūdza mani izvirzīt viņam finansiālos nosacījumus, lai viņš varētu izteikt savus ieteikumus.

Ieskatījos viņam tieši acīs un sacīju: "Atvainojiet, bet vai jūs nerīkojaties ačgārni? Ja vēlaties, lai algoju jūs manas naudas pārvaldīšanai, vai nebūtu pareizāk, ka jūs izvirzītu man jūsu finansiālos nosacījumus"? Un, ja neesat patiesi bagāts, pat necentieties to darīt!" Vīrietis bija satriekts. Varu teikt, ka neviens nekad nebija apšaubījis viņa neto vērtību kā nosacījumu ieguldīšanai viņa bankā. Tas ir absurds. Ja nolemsi uzkāpt Everestā, vai algosi pavadoni, kas nekad iepriekš nav bijis šajā virsotnē? Vai arī gudrāk būtu atrast kādu, kas vairākas reizes sasniedzis virsotni un precīzi zina, kā to izdarīt?

Tātad noteikti iesaku tev nopietni pievērsies un ieguldīt enerģiju nepārtrauktā mācību procesā un tajā pašā laikā uzmanīties, no kā tu mācies un kā padomus uzklausi. Ja tu mācies no cilvēkiem, kas ir izputējuši, pat ja tie ir konsultanti, skolotāji vai plānotāji, viņi var iemācīt tev tikai vienu — kā izputēt!

Starp citu, silti iesaku apsvērt iespēju algot individuālo panākumu skolotāju. Labs skolotājs palīdzēs tev virzīties uz priekšu, darot to, ko sacīji vēlamies darīt. Daži skolotāji ir "dzīves" skolotāji tādā nozīmē, ka viņi spēj tikt galā ar pilnīgi visu, kamēr citi skolotāji ir specializējušies, piemēram, individuālajā vai profesionālajā veikumā, finansēs, uzņēmējdarbībā, attiecībās, veselībā un pat garīgumā. Vēlreiz — noskaidro sava varbūtējā skolotāja kvalifikāciju, lai pārliecinātos, ka skolotājs guvis panākumus tev svarīgās jomās.

Tieši tāpat kā pastāv veiksmīgi iestaigāti ceļi kāpšanai Everestā, eksistē arī praksē pierādīti maršruti un stratēģijas augstu ienākumu, ātras finansiālās brīvības un turības radīšanai. Tev jābūt gatavam tos apgūt un pielietot.

Un atkal — kā daļu no mūsu Miljonāra prāta finanšu pārvaldīšanas metodes noteikti iesaku, lai tu 10 procentus no saviem ienākumiem noguldītu Izglītības fondā. Izmanto šo naudu īpašiem kursiem, grāmatām, kasetēm, kompaktdiskiem vai jebkādā citā veidā, kā izvēlies sevi izglītot: vai nu formālās izglītības sistēmā, vai privātās apmācību firmās, vai arī individuāli, izmantojot privātskolotāja pakalpojumus. Lai kādu metodi tu izvēlētos, šis fonds nodrošinās, ka tev vienmēr būs nepieciešamie līdzekļi mācībām un pilnveidei, nevis jāatkārto nabadzīgo "piedziedājums": "Es jau zinu!" Jo vairāk mācīsies, jo vairāk pelnīsi... un varēsi nopelnīto nest uz banku!

PAZIŅOJUMS. Pieliec roku pie sirds un saki...

"Esmu apņēmies nepārtraukti mācīties un pilnveidoties"

Pieskaries galvai un saki...

"Man ir miljonāra prāts."

MILJONĀRA PRĀTA DARBĪBAS

Apņemies pilnveidoties. Katru mēnesi izlasi vismaz vienu grāmatu, noklausies vienu izglītojošu kaseti vai kompaktdisku vai piedalies seminārā par finansēm, uzņēmējdarbību vai individuālo attīstību. Tavas zināšanas, pārliecība un panākumi paaugstināsies!

Apsver iespēju algot privātskolotāju turpmākai virzībai uz priekšu.

Apmeklē Miljonāra prāta intensīvo semināru. Šis pārsteidzošais pasākums jau pārveidojis tūkstošiem cilvēku dzīvi un pārveidos arī tavējo!

"KO, PIE VELNA, MAN TAGAD DARĪT?” KO TAGAD? KO TEV DARĪT? NO KA SĀKT?

Jau sacīju iepriekš un atkārtošu vēlreiz: "Runas ir tukša lieta." Ceru — tev patika lasīt šo grāmatu, bet vēl vairāk es ceru — tu izmantosi šos principus, lai krasi uzlabotu savu dzīvi. Tomēr mana pieredze rāda, ka tikai lasīšana vien nelīdzēs rast to atšķirību, ko meklē. Lasīšana ir iesākums, bet, ja vēlies gūt panākumus reālā pasaulē, svarīgas būs tavas darbības.

Šīs grāmatas pirmajā daļā iepazīstināju tevi ar finanšu plāna koncepciju. Tā ir ļoti vienkārša: tavs finanšu plāns noteiks tavu finansiālo likteni. Pārliecinies, ka veic visus manis ieteiktos vingrinājumus mutiskās programmēšanas, atdarināšanas un īpašo notikumu jomās, lai sāktu pārveidot savu plānu par tādu, kas atbalsta finansiālos panākumus. Tāpat mudinu tevi katru dienu izteikt manis ieteiktos paziņojumus.

Šīs grāmatas otrajā daļā tu apguvi septiņpadsmit īpašus veidus, kā bagātie domā atšķirīgi no nabadzīgajiem un vidusšķiras cilvēkiem. Iesaku tev apņemties iegaumēt katru no šīm "turības mapēm", ik dienas atkārtojot to paziņojumus. Tas iesakņos šos principus tavā prātā. Galu galā tu atklāsi, ka lūkojies uz dzīvi un it īpaši uz finansēm ļoti atšķirīgi, No šā skatu punkta tu izdarīsi jaunas izvēles un pieņemsi lēmumus, un radīsi jaunus rezultātus. Lai šo procesu paātrinātu, pārliecinies, ka veic katras turības mapes noslēgumā sniegtos vingrinājumus.

Vingrinājumi ir obligāti. Lai pārmaiņas būtu neatgriezeniskas, tām jānotiek šūnu līmenī — jāpārveido smadzeņu "tīklojums". Tas nozīmē — materiāls tev jāpielieto praksē. Ne tikai lasi, runā un domā par to, bet patiešām dari.

Piesargies no sīkās balstiņas, kas čukst tev ausī apmēram šādi: "Muļķīgie vingrinājumi — man nav vajadzīgi vai arī man nav laika šādiem vingrinājumiem." Vai pamanīji, kas runā? Nosacītais prāts — lūk, kas! Atceries — tā uzdevums ir likt tev palikt tur, kur esi, — tavā komfortā zonā. Neklausies tajā! Veic vingrinājumus, izsaki paziņojumus un skaties, kā tava dzīve strauji tiecas augšup!

Tāpat iesaku pārlasīt šo grāmatu no sākuma līdz beigām vienu reizi mēnesī visu nākamo gadu. "Ko!?" tava sīkā balstiņa spiegs. "Es jau esmu izlasījis grāmatu, kāpēc man tā jāpārlasa atkal un atkal?" Labs jautājums. Bet atbilde ir ļoti vienkārša: atkārtošana — zināšanu māte. Vēlreiz — jo vairāk tu studēsi šo grāmatu, jo drīzāk tajā izteiktās idejas tev kļūs dabiskas un automātiskas. Noteikti apmeklē www.millionairemindbook.com un noklikšķini uz "FREE BOOK BONUSES" ("GRĀMATAS PIELIKUMI PAR BRĪVU"), lai saņemtu vairākas vērtīgas dāvanas, kas ietver:

Ierāmēšanai piemērotu izdrukājamu paziņojumu sarakstu;

Miljonāra prāta "nedēļas domu";

Miljonāra prāta "darbības atgādni";

Miljonāra prāta "neto vērtības izsekošanas lapu”;

Tavas "Turības apņemšanās" izdruku.

Kā jau sacīju iepriekš, esmu apguvis savu ceļu panākumu sasniegšanai, tāpēc pienākusi mana kārta palīdzēt citiem. Mana misija — "izglītot un iedvesmot cilvēkus dzīvot saskaņā ar viņu "augstāko es", kam pamatā ir drosme, nolūks un prieks pretstatā bailēm, vajadzībai un pienākumam".

Esmu patiesi svētīts, ka varu noturēt seminārus, organizēt darbu grupās un nometnes, kas ātri un uz visiem laikiem pārveido cilvēku dzīvi. Esmu priecīgi satraukts, ka esmu spējis palīdzēt vairāk nekā 250 000 cilvēku kļūt bagātākiem un laimīgākiem. No manas sirds pie tavējās — es uzaicinu tevi apmeklēt trīs dienu Miljonāra prāta intensīvo semināru. Šis pasākums vedīs tevi uz pilnīgi jaunu panākumu līmeni. Šo kursu laikā mēs nekavējoties reāli mainīsim tavu finanšu plānu.

Vienas neticamas nedēļas nogales laikā tu izlauzīsies cauri visam, kas vien atturējis tevi no tava pilnā finansiālā potenciāla sasniegšanas. Tu beigsi programmu, ieguvis jaunu skatījumu uz dzīvi, finansēm, savām attiecībām un pašam uz sevi. Daudzi apmeklētāji uzskata Miljonāra prāta intensīvo semināru par ļoti svarīgu savas dzīves pieredzi. Tas ir jautrs, aizraujošs un pilns ar dziļām zināšanām un būtiskām finanšu prasmēm. Tu satiksi simtiem līdzīgi domājošu cilvēku no visas pasaules, daudzi no kuriem varētu kļūt par taviem darījumu partneriem un draugiem uz ilgiem gadiem. Ir tik ārkārtīgi būtiski, lai tu apmeklētu šo kursu, ka uz kādu laiku mēs kopā ar šīs grāmatas izdevējiem esam nolēmuši piešķirt tev un vienam tavas ģimenes loceklim stipendiju, dodot iespēju apmeklēt kursus par brīvu kā mūsu viesiem. Jā — jūs abi varat tos apmeklēt par brīvul

Sīkāku informāciju par šo piedāvājumu lasi www.millionairemindbook.com.

Tagad pietiks. Paldies, ka atvēlēji savu dārgo laiku šīs grāmatas lasīšanai. Vēlu tev lieliskus panākumus un patiesu laimi un ceru drīz satikt tevi personīgi.

Par tavu brīvību —

T. Harvs Ekers

KOPSAVILKUMS

Šī grāmata māca tev vērot tavu domāšanas veidu un izaicināt tavas ierobežojošās, neatbalstošās domas, paradumus un darbības par finansēm. Mēs sākam ar finansēm, jo finanšu joma cilvēkiem dzīvē nodara vislielākās sāpes. Tomēr jāapsver plašāks priekšstats. Redzi, ja tu sāksi atpazīt to, kā tu neatbalsti finanses, šī apzināšanās pāries uz ikvienu citu tavas dzīves daļu.

Šīs grāmatas mērķis ir bijis palīdzēt tev atmodināt tavu apziņu. Vēlreiz — apziņa vēro tavas domas un darbības, lai tu varētu darboties saskaņā ar tagad izdarīto izvēli, nevis pamatojoties uz pagātnē veiktu programmēšanu. Galvenais ir spēt reaģēt saskaņā ar tavu augstāko "es", nevis reaģēt, pamatojoties uz tavu bailēs balstīto "zemāko". Tādējādi tu varēsi būt iespējami labs un piepildīt savu likteni.

Vai zini ko? Šīs pārveides būtība nav saistīta tikai ar tevi. Tā attiecas uz visu pasauli. Mūsu pasaule nav nekas cits kā to cilvēku atspulgs, kuri to izveido. Tāpat kā katrs indivīds atmodina savu apziņu, arī pasaule atmodina savu apziņu — pārejot no bailēm pie drosmes, no naida pie mīlestības un no trūkuma pie labklājības.

Tāpēc no mums katra paša atkarīgs, vai izglītosim sevi, lai spētu dot pasaulei vairāk gaismas.

Sāc ar to, ka esi pats tāds, kādu tu vēlies savu pasauli. Ja vēlies, lai pasaule kļūtu labāka, sāc ar to, ka esi pats labāks. Tāpēc uzskatu — tavs pienākums ir pieaugt līdz pilnam potenciālam, radīt dzīvē bagātību un panākumus, jo tādējādi tu spēsi palīdzēt citiem un veidot pasauli pozitīvāku. Tāpēc lūdzu tevi dalīties ar šo apziņas un iespēju vēsti ar citiem. Sniedz šajā grāmatā ietverto vēsti iespējami vairāk cilvēkiem. Apņemies par to pastāstīt vismaz simt draugiem, ģimenes locekļiem un kolēģiem vai arī apsver iespēju pasniegt to viņiem kā dzīvi mainošu dāvanu. Viņi ne tikai iepazīsies ar ietekmīgiem finansiāliem priekšstatiem, bet arī iemācīsies novērot savu domāšanas veidu, atmodinās savu apziņu, un tas savukārt atmodinās planētas apziņu. Būtu arī lieliski, ja viņi apmeklētu Miljonāra prāta intensīvo semināru. Tā ir patiesa svētība, ja draugi un ģimenes locekļi var dalīties ar tevi šajā neparastajā pieredzē. Mans sapnis — ar vienu grāmatu, vieniem kursiem, vienu cilvēku vienlaicīgi mēs varētu uzlabot pasauli. Lūdzu tavu atbalstu, lai šis sapnis pārvērstos īstenībā.

Paldies!

Content

Harvs Ekers T. Miljonāra prāta noslēpumi

PATEICĪBAS

"KAS, PIE VELNA, IR T. HARVS EKERS, UN KĀPĒC MAN BŪTU JĀLASA Šī GRĀMATA?"

PIRMĀ DAĻA. TAVS FINANŠU PLĀNS

Kāpēc tavs finanšu plāns ir svarīgs?

Saknes rada augļus

Kāds ir tavs finanšu plāns un kā tas veidots?

Pirmā ietekme: mutiskā programmēšana

Pārmaiņu soļi: mutiskā programmēšana

Otra ietekme: atdarināšana

Pārmainu soli: atdarināšana

Trešā ietekme: īpaši notikumi

Pārmaiņu soļi: īpaši notikumi

Uz ko īsti ir noregulēts tavs finanšu plāns?

OTRĀ DAĻA.  KARTOTĒKA AR TURĪBAS MAPĒM

PIRMĀ TURĪBAS MAPE

OTRĀ TURĪBAS MAPE

TREŠĀ TURĪBAS MAPE

CETURTĀ TURĪBAS MAPE

PIEKTĀ TURĪBAS MAPE

SESTĀ TURĪBAS mape

SEPTĪTĀ TURĪBAS MAPE

ASTOTĀ TURĪBAS MAPE

DEVĪTĀ TURĪBAS MAPE

DESMITĀ TURĪBAS MAPE

VIENPADSMITĀ TURĪBAS MAPE

DIVPADSMITĀ TURĪBAS MAPE

TRĪSPADSMITĀ TURĪBAS MAPE

ČETRPADSMITĀ TURĪBAS MAPE

PIECPADSMITĀ TURĪBAS MAPE

SEŠPADSMITĀ TURĪBAS MAPE

SEPTIŅPADSMITĀ TURĪBAS MAPE

"KO, PIE VELNA, MAN TAGAD DARĪT?” KO TAGAD? KO TEV DARĪT? NO KA SĀKT?

KOPSAVILKUMS